
CUVÂNT ÎNAINTE 


Continuând seria Ne vorbeşte Părintele 
('leopa, binecunoscută în ţară şi chiar peste hotare, 
sută, cu ajutorul lui Dumnezeu, apare acum şi al 
şaselea volum, fiind mult aşteptat de iubitorii de 
Ilristos, preoţi, călugări şi credincioşi. 

Acest număr cuprinde teme diferite, de la cele 
de nuanță dogmatică, la teme cu caracter moral, 
canonic, Misionar Şi liturgic. 

Ca de obicei, sfaturile Arhimandritului Cleopa 
lic nu sunt de dată recentă, majoritatea dintre ele 
fiind rostite şi înregistrate pe casete, acum aproape 
20 de ani. 

Dar, cum până acum aceste cuvinte duhovniceşti 
nu au mai fost publicate, ele prezintă un deosebit 
interes pentru credincioşii de toate vârstele, însetați 
de adevăr și râvnitori pentru mântuire. În acest fel 
mulţi dintre cititori îşi îmbogăţesc cunoștințele reli- 
pioase citind aceste volume şi primesc răspunsuri 
potrivite la numeroasele lor întrebări. 

Cuvântul dulce şi popular al Părintelui Cleopa, 
darul povestirii binecunoscut tuturor, ca şi memoria 
sa deosebită, captivează pe cititor și fac ca scrierile 
Preacuvioşiei sale să fie foarte căutate. 

Pe bună dreptate, Arhimandritul Cleopa Ilie, 
alături de alți duhovnici renumiți din mănăstirile 
noastre, face o importantă misiune ortodoxă în ţară, 
din ce în ce mai lovită de secte şi grupări anarhice de 
tot felul. Pentru aceea suntem datori să mulțumim lui 
Dumnezeu că ne-a binecuvântat cu aceşti părinţi cu 
mulți fii duhovniceşti. 

Volumul de față se încheie, în mod 
providenţial, cu un frumos cuvânt rostit la trapeza 
Mănăstirii Sihăstria, în seara zilei de 1 martie 1998, 
la lăsatul secului de Postul Mare. Acest cuvânt poate 
fi considerat pe drept cuvânt un adevărat testament 
duhovnicesc al bunului nostru părinte sufletesc şi 
rugător către Hristos, la vârsta sa de 86 de ani. 

Să ne rugăm Mântuitorului Hristos şi Preacuratei 
Sale Maici ca să întărească dreapta credinţă în lume, 
să ne ocrotească țara și Biserica şi să îngăduie încă 
Părintelui Cleopa să mai rămână cu noi. 


Arhimandrit Ioanichie Bălan 


Sfânta Mănăstire Sihăstria 
Sfinţii 40 de mucenici 
9 Martie 1998 


DREAPTA CREDINŢĂ 


Auzim întotdeauna în Simbolul Credinței, că noi, 
ortodocşii, credem întru Una Sfântă, Sobornicească 
şi Apostolească Biserică. Una, nu o sută. Băgaţi de 
scamă! Vai şi amar de cei care s-au despărțit de 
Biserica lui Hristos. Nu există o mie de biserici! Una 
este: Biserica Sobormnicească Ortodoxă în întreaga 
lume! Cei ce s-au despărţit de Biserică nu au 
mântuire. Biserica este stâlp și întărire a adevărului! 
Biserica este Trupul lui Hristos, cum zice marele 
Apostol Pavel, al cărui Cap este în ceruri. 

Cei ce s-au rupt de Biserică şi au trecut la vreo 
sectă oarecare, n-au mântuire în vecii vecilor, măcar 
de-ar face orice faptă bună! Pentru că acelaşi apostol 
a spus: Credința este moartă fără fapte şi faptele 
fără dreapta credinţă sunt moarte! 

Sfântul Efrem Sirul zice: Când mintea a 
părăsit scopul blagocestiei — adică al dreptei 
credinţe —, toate faptele bune nu mai folosesc. Și 
fachirii cei din India și bonzii şi yoghinii postesc şi 
sc roagă, dar pentru cine? Pentru satana, nu pentru 
Hristos. Nu primeşte Dumnezeu nici o faptă bună, 
dacă nu se face după dreptarul Ortodoxiei. 

Auzi ce spune marele Apostol Pavel? Pace peste 
cei ce vor umbla cu dreptarul acesta şi peste tot 
alesul lui Dumnezeu, adică cei ce umblă în dreapta 
credință. Nu este mântuire afară de Biserică! 
Biserica-i Trupul lui Hristos. la să vă dau o pildă: 
lată că acest copac, să zicem că este încărcat cu 

roade până în vârf, sau cu flori; şi deodată o ramură 
a lui se rupe şi cade pe pământ, încărcată de flori sau 
de roade. Să-mi spuneţi mie, mlădița aceea mai 
poate rodi? Mai poate înflori mai departe? Nu! Dar 
la ce-i bună? Se usucă şi în foc se aruncă. 

Hristos a spus că El este Capul Bisericii. Eu sunt 
buciumul viței şi voi sunteţi ramurile. Toată mlădiţa 
care rămâne în bucium, aduce roadă multă. Şi aceea 
care se rupe şi cade din bucium, se taie — zice — şi în 
foc se aruncă. Așa este cu oricine s-a rupt de 
Biserică. În general, orice sectă ar fi, care s-a rupt de 
Biserică, este sortită focului celui veşnic. Nu mai are 
seva Duhului Sfânt! 

Hristos este trunchiul, este corpul copacului. El a 
dat Duhul Sfânt în Biserica Sa prin punerea mâini- 
lor. Toţi apostolii au fost episcopi, şi ei, prin punerea 
mâinilor, au sfințit alți episcopi, cum au fost Tit, 
Timotei, Filimon şi ceilalți. Prin punerea mâinilor, 
arhiereul trimite mai departe, prin succesiunea 
apostolică, Duhul Sfânt peste toţi preoţii şi diaconii, 
iar preotul, după ce a primit Duhul Sfânt la hirotonie, 
prin celelalte Taine cuvenite lui, sfinţeşte pe toți 
credincioşii. Pe altă cale nu vine Duhul Sfânt în 
sufletul omului, decât numai şi numai pe calea pe 
care a arătat-o Hristos. 

Hristos le spune Apostolilor: Nu voi M-aţi ales 
pe Mine, ci Eu v-am ales pe voi. Oare când alege 
Dumnezeu, poate să greşească? Cine ştie inimile şi 
rărunchii fiecăruia mai bine ca Dumnezeu? Când a 
ales El 12 apostoli și alți 70, apoi aleşi sunt! Și nu 
numai că i-a ales, dar le-a dat mari puteri şi privilegii 
la aceşti aleşi ai Săi. Că nu la tot omul și la tot 
sectarul a dat Hristos putere să lege şi să dezlege 

păcatele lumii sau să boteze sau să facă minuni sau 
să scoată dracii sau să facă alte semne! Nu! Acestor 
12 Apostoli, pe care I-a ales, le-a spus: Saţi în 
Ierusalim, până vă veți îmbrăca cu putere de sus! 
Până a venit Duhul Sfânt în chip de limbi de foc şi 
i-a îmbrăcat cu putere. 

Ce spun nebunii de penticostali, că au botezul cu 
Duhul Sfânt? Anatema acestei păreri blestemate! 
Numai Apostolii au Botezul cu Duhul Sfânt şi cu 
foc, că lor li s-a dat putere să predice, să înveţe și să 
propovăduiască. Şi le-a spus: Intru numele Meu draci 
veţi scoate şi în limbi noi veți grăi. Şi mai departe, 
lor le-a dat putere să facă minuni, lor le-a dat putere 
să predice şi tot lor, la Apostoli, le-a dat putere să 
lege şi să dezlege păcatele lumii. Ce zice Sfântul 
Evanghelist loan? A suflat asupra lor şi le-a zis: 
Luaţi Duh Sfânt! Cărora veţi ierta păcatele, se vor 
ierta lor şi cărora le veţi ţine, vor fi ținute! (20, 22). 

Deci numai prin Biserică se poate face 
iertarea păcatelor; numai Biserica are putere, 
prin preoții şi arhiereii săi, să lege și să dezlege 
păcatele lumii. Nu vă înşelaţi de nebunii aceia, care 
vă învaţă că pot ei ierta păcatele afară de preot şi de 
episcop! Niciodată să nu credeţi minciunile lor! 

Hristos a dat putere Apostolilor Săi, şi Apostolii, 
prin punerea mâinilor, au dat putere la episcopi şi la 
preoți. Deci fără preot nu este mântuire, fără preot nu 
este iertare şi dezlegare! Fără harul preoţiei şi al 
arhieriei nu este Biserică, că zice Sfântul Ciprian. 
Fără arhierei, Biserica nu este Biserică, şi fără 
preot, creştinul nu se poate numi creştin. 

Deci, țineţi-vă de Biserica lui Hristos, care de 
2.000 de ani stăpâneşte miliarde de suflete! Nu ieşiţ 

din corabia mântuirii! Nu vă băgați în luntre sparte şi 
vă aruncaţi în valurile iadului şi să vă pară că vă 
mântuiţi afară de Biserică! Cine este afară de 
Hristos, acela este afară de Biserică! Cine este afară 
de Biserică, acela este afară de Hristos! Pentru că 
Biserica este Trupul lui Hristos, rămâneţi în Hristos, 
rămâneți în „buciumul viței”, în trunchiul şi trupul 
lui Hristos, care este Biserica, şi nu vă înşelați că 
mai este mântuire afară de Biserică! Dumnezeu să vă 
ajute. Amin. 


CELE DOUĂ FIRI ÎN HRISTOS 


Ajungând să vorbim despre patimile Domnului, 
să vedem care este tâlcuirea cuvintelor: Eli, Eli, lama 
sabahtani? Dumnezeul Meu, Dumnezeul Meu, de ce 
m-ai lăsat? Ce înseamnă: m-ai lăsat? Dogmatica 
Sfântului loan Damaschin spune: „Nu Hristos era 
Cel lăsat. El era îmbrăcat cu firea noastră, acum pe 
cruce, ca Mijlocitor. 

Dacă Hristos este de o ființă cu Tatăl, cum putea 
să Se despartă de fiinţa lui Dumnezeu? Noi eram cei 
despărțiți, noi eram cei lăsaţi. Luând asupra Sa fața 
întregii lumi, întreaga fire omenească era îmbrăcată 
în lisus Hristos, căci purta firea noastră. 

Mântuitorul poartă asupra Sa patimile firii celei 
neprihănite. De aceea a rostit cuvântul acesta al 
psalmistului, nu al Lui, cu glasul nostru, al întregii 
omeniri. Ce-a zis Duhul Sfânt cu o mie de ani mai 
înainte în Psaltire, a repetat Hristos pe cruce. 

Când a zis Hristos: Doamne, de este cu putință 
să treacă acest pahar, ne-a învățat paharul ascultării. 
Ce voi răsplăti Domnului pentru toate câte mi-a dat 

mie? Paharul mântuirii voi lua... Înseamnă să primim 
cu dragoste paharul suferinţei. 

N-aţi citit o carte, Adeverirea Sfintei Învieri? 
Foarte frumoasă. Zice că atunci când a bătut în 
poarta iadului Arhanghelul Mihail, a fost de două ori 
porunca: Ridicaţi boieri porțile voastre şi vă ridicaţi 
porțile cele veşnice! Mihail a fost cel dintâi care a 
bătut în porţile iadului. Şi satana întreabă din iad: 
Cine-i acesta Împăratul slavei? lar el răspunde: 
Domnul cel tare în război. 

A doua oară a bătut Arhanghelul Gavriil, care 
era cu Mântuitorul. Ridicaţi boieri porțile voastre — 
nu le deschideţi, ci ridicaţi-le cu tot cu stâlpi, din 
rădăcină —, să intre Împăratul slavei! 

Dar satana întreabă iarăși: Cine-i acesta Împăra- 
tul slavei? — Domnul puterilor, acesta este Împăratul 
slavei! Atunci s-a luminat, a intrat Mântuitorul 
Hristos în iad şi a predicat 30 de ore Evanghelia, cum 
zice în Penticostar, pentru cei care-L aşteptau şi nu-L 
văzuseră, pentru popoarele care nu-L cunoscuseră. 

Atunci, în iad, toți proorocii arătau cum se 
împlinesc proorociile lor pe Golgota. 

Isaia, care a profețit naşterea Mântuitorului din 
fecioară: Iată, fecioara va lua în pântece, a profețit 
şi de patimă: şi cu rana lui noi toți ne-am vindecat, 
„„„că era Om Care întru durere a pătimit, Care ştia 
să rabde. Când L-a văzut că suferă, a zis: „N-am 
spus eu despre Mesia în profeția mea?” 

Când a văzut că-i dă oțet pe cruce, David a spus: 
„Eu înainte cu o mie de ani am zis: Dat-au spre 
mâncarea mea fiere şi m-au adăpat cu oțet”. 

Când l-au împuns în coastă, Proorocul Osie a 
zis: „N-am spus eu: Vedea-vor pe care l-au 

împuns?” Când i-au luat hainele şi apoi au tras sorți 
ostaşii pentru cămaşa care era țesută de Maica 
Domnului, să n-o împartă că era foarte frumoasă şi 
era ţesută dintr-o bucată, Proorocul David a zis: 
„Ce-am spus eu cu o mie de ani înainte? Împărțit-au 
hainele Mele loruşi şi pentru cămaşa Mea au 
aruncat sorţi”. 

Fiecare spunea ceva. Şi atunci s-a împlinit ce-a 
spus fiecare prooroc de Hristos. Dar vine Sfântul 
loan Botezătorul, căruia-i tăiase capul de curând: 
„Voi spuneți prin Duhul Sfânt, dar eu sunt care L-am 
atins cu mâna, în Iordan, şi L-am mărturisit: lată 
Mielul lui Dumnezeu Care ridică păcatele lumii. Eu 
sunt de care a spus Proorocul Zaharia: Glasul celui 
ce strigă în pustie, gătiți calea Domnului. Eu am 
venit înainte, L-am văzut, L-am pipăit şi ştiam că 
vine”. 

La porțile iadului, când a venit Mântuitorul şi au 
strigat că vine Împăratul slavei, zice că diavolul a 
început să vorbească cu cei mai mari ai lui: „Taci, 
că-i om, pentru că în Grădina Ghetsimani se temea 
de moarte. Dacă ar fi fost Dumnezeu, nu s-ar fi 
temut de moarte”. 

Dar satana cel bătrân le spunea celorlalți draci: 
„Sunteţi proşti! El pe voi v-a înşelat, ca să nu ştiţi 
până în clipa învierii cine-i El. El Se făcea că Se 
teme, ca om, ca să vă înşele pe voi”. 

Dacă S-ar fi temut, nu primea paharul de la 
Tatăl. Dar El a vrut să meargă pe calea ascultării: Fie 
voia Ta! Că în capul cărții scris este: Am venit să 
fac voia Ta! Şi la patimă n-a vrut să fie semeţ, să 
intre în suferință fără ascultare. Tot cu ascultare. De 
este cu putință, să treacă paharul acesta, dacă nu, 

fie voia Ta! Şi aceasta ca să ne înveţe pe noi 
ascultarea, când vom intra şi noi în cele mai mari 
ispite şi greutăți să ne lăsăm în voia Domnului: 
„Doamne, fie voia Ta”. Eu mă feresc ca om, mă 
păzesc, dar, dacă este voia Ta, vreau să fac ascultare 
şi merg pe drumul ascultării. Ascultare până la 
moarte şi moarte pe Cruce. 

Când era pe cruce a strigat: Eli, Eli, lama 
sabahtani. Adică: Dumnezeul Meu, Dumnezeul Meu, 
pentru ce M-ai lăsat? Ca şi cum S-ar fi despărţit de 
Tatăl. 

Dar n-a fost aşa! El pe cruce a luat faţa întregii 
lumi, că era îmbrăcat cu firea noastră. Acum 
mijloceşte cu sângele Său pe cruce: „Doamne, Eu 
sunt în firea omenească, care Te-a supărat pe Tine! 
Eu sunt Noul Adam, Eu strig în locul vechiului 
Adam: De ce M-ai lăsat?” Sfântul loan Damaschin 
spune: „Noi eram cei lăsaţi, nu El; că Dumnezeu nu 
putea să fie lăsat, că era Dumnezeu din Dumnezeu, 
născut şi nefăcut”. 

Noi eram lăsaţi, că Hristos era cu două firi acum 
pe cruce: era cu dumnezeirea şi cu omenirea. 
Pătimea omenirea şi era adusă jertfă omenirea 
Noului Adam pentru întreaga lume şi Hristos rămâne 
mijlocitor pe cruce pentru fața întregii lumi, când a 
zis: Eli, Eli, lama sabahtani. 

„De ce ai lăsat, Doamne, zidirea Ta?” Toată firea 
omenească era lăsată din cauza greşelii lui Adam. Și 
El mijloceşte în Trupul Său acum, în ultimele clipe 
ale vieţii, pentru întreaga lume. Pe a noastră față, 
făcând-o a Sa, o duce jertfă către Tatăl, căci M-ai 
lăsat, adică de ce M-ai părăsit? Era cuvântul 
omenirii, al întregii lumi! 

A venit la mine o maică de la Mănăstirea Moldo- 
vița, trimisă de Inaltul Antonie, cu cinci subiecte, pe 
care trebuia să le pregătească pentru o întrunire la 
Vancouver, în Canada. Unul din subiecte era: 
„Dumnezeu-Bărbat”. 

Caută în Dogmatică! Aceasta este partea 
teandrică a lui lisus Hristos, că Dumnezeu nu se 
descoperă lumii de la început şi până la sfârşit în 
persoană feminină, ci în bărbat. 

Și Dumnezeu teandric se uneşte cu omul bărbat, 
cu ființa omenească de bărbat, şi atunci se face 
Dumnezeu-Bărbat. Astfel Dumnezeu activează în 
lume ca Dumnezeu-Bărbat şi ca Bărbat-Dumnezeu. 

Toată activitatea lui Dumnezeu în lume este şi 
dumnezeiască şi omenească. Când plânge pentru 
Lazăr, plânge ca om. Lupta care a fost la Sinodul IV 
Ecumenic cu monofiziţii, că ei despărțeau la Hristos 
firea de ipostas. Dar Sfinţii Părinţi au venit cu atâtea 
argumente din Evanghelie, că Hristos lucrează şi 
dumnezeieşte şi omeneşte, în tot timpul vieţii Lui. 

Bunăoară când era în Vitavara şi le-a spus la 
apostoli: Lazăr a murit şi mă bucur că n-am fost 
acolo. Și atunci când ajunge în Betania, iese Marta 
înainte: Doamne, dacă erai Tu aici, nu murea Lazăr, 
fratele nostru. Dar Mântuitorul a lăcrimat, că iubea 
şi pe Lazăr şi pe cele două surori, că erau 
credincioase. Şi ziceau oamenii: Vezi cât îl iubea pe 
el, că a lăcrimat! 

Dar El plânge ca om, că cine nu plânge după 
prietenul lui iubit? „Vă arăt că plâng ca om, nu ca 
Dumnezeu, că Dumnezeu nu plânge”. Dar, când a 
ajuns acolo, a întrebat: Unde l-aţi pus? — Doamne, nu 
putem să intrăm, că-i mort de patru zile şi miroase! 
Şi a strigat: Lazăre, vino afară!, după patru zile. 

Aici se vedeau cele două lucrări, omenirea şi 
dumnezeirea lui lisus Hristos. Aici ca om plânge, 
dincolo ca Dumnezeu îl cheamă afară. „Să vă arăt 
Eu, că în Mine nu-i numai omenire! Eu sunt Cel care 
dau viaţă la toate vieţuitoarele de sub cer”. 

Aici arată Sfinţii Părinţi cele două lucrări în lisus 
Hristos, omenirea şi dumnezeirea. Dar în câte locuri 
din Sfânta Evanghelie se arată cele două firi ale lui 
lisus Hristos! Când zice la înmulţirea pâinilor ca om: 
Milă-Mi este de popor, că sunt ca oile care n-au 
păstor. li era milă, că de trei zile mergeau după El să 
asculte cuvântul. Cei ce-L caută pe Domnul, nu se 
vor lipsi de tot binele. 

Dumnezeu avea grijă, că ştia că sunt flămânzi. 
Ziceau Apostolii: Doamne, dă drumul poporului să 
meargă prin sate, că mor de foame! Trei zile sunt de 
când au venit. Ce le zice Mântuitorul? „Daţi-le voi 
de mâncare! Hrăniţi-i şi voi cu cuvântul lui 
Dumnezeu”. Căci cuvântul lui Dumnezeu este și 
hrană şi pâine şi apă şi rouă şi râu şi viață şi 
toate, cum spune Sfântul Maxim Mărturisitorul. 

A avut grijă de ei. Ei au venit pentru cuvântul 
Lui. „Ei au venit să asculte cuvântul şi să caute 
Impărăţia cerului. Eu sunt dator, ca Dumnezeu, să 
am grijă de cele ce le trebuie ca oameni”. A luat 
pâinile, le-a binecuvâtat şi le-a dat să le împartă. 

Ai văzut, ca om îi este milă de popor, iar ca 
Dumnezeu înmulțește pâinile. 

In Grădina Ghetsimani, ca om, firea omenească 
se temea de patimi, se înfricoşa de chinuri, că El era 
Dumnezeu şi ştia ce ar să sufere. Până la urmă vedea 
toate şi dureri şi chinuri şi toate, toate. 

Ca om se teme, ca Dumnezeu biruieşte moartea 
şi învie din morți. Rabdă toate şi se jertfeşte pentru 

mântuirea întregii lumi. Şi arată cele două lucrări şi 
două voințe şi două firi în Hristos, împotriva 
monofiziţilor. 

Aici lucrează Dumnezeu cu partea Lui teandrică, 
şi nu se arată în El niciodată gen feminin. Şi 
dincoace se uneşte cu omul, nu cu ființă femeiască, 
ci cu firea bărbatului, şi este Dumnezeu-Bărbat şi 
după ființa omenească şi după firea dumnezeiască. 


CUVÂNT LA ÎNMORMÂNTAREA 
PĂRINTELUI CALIOPIE APETRI 
(t Mai 1978) 


Dumnezeu a făcut trei lumi. Una este în ceruri. 
Acolo este numai lumină, numai bucurie, numai 
Cântare, numai mângâiere, numai veşnicie, numai 
desfătare şi tot ce vrei pentru fiinţele raționale. 

Aici pe pământ este o lume învrâstată, o lume 
schimbăcioasă. Aici tinerețea este împreunată cu bă- 
trânețea; sărăcia, cu bogăţia; bucuria, cu întristarea; 
viața, cu moartea, şi orice vom voi, toate le găsim 
amestecate. 

Iar dincolo de mormânt, în lumea cea de dede- 
subtul pământului este numai scârbă, numai muncă, 
numai chinuri, numai lacrimă, numai durere, numai 
întristare şi numai veşnicie în cele grele şi dureroase. 

Preasfântul şi preabunul nostru Dumnezeu, Care 
a binevoit să binecuvinteze neamul omenesc şi să se 
înmulțească pe acest pământ, Care, pentru greşeala 
primilor noştri protopărinţi, a izgonit pe om aici, în 
această vale a plângerii şi a ispitirii, în acest loc de 

lămurire şi de pregătire pentru veşnicie, nu ne-a lăsat 
pe noi sub osânda cea dintâi. 

A trimis pe noul Adam, Hristos. Prin sângele 
Său vărsat pe cruce a venit mângâierea şi mântuirea 
neamului nostru. A venit căderea printr-un om, iar 
printr-un Om-Dumnezeu a venit mântuirea neamu- 
lui omenesc. 

Acum nădejdea mântuirii noastre este tare, când 
ne aducem aminte de cuvântul Mântuitorului, Care a 
zis: Cel ce crede întru Mine, chiar de va muri, viu va 
fi. Deci, aşa şi iubitul nostru frate, Protosinghelul 
Caliopie, care a fost botezat în numele Preasfintei 
Treimi, al Tatălui şi al Fiului şi al Duhului Sfânt, 
care a crezut cu tărie în Hristos, Dumnezeul şi 
Mântuitorul nostru, care a luat şi al doilea botez 
duhovnicesc, călugăria, şi peste toate şi hirotonia, 
nădăjduim la puterea cea negrăită şi mila cea 
ncmăsurată a lui Dumnezeu, că s-a mutat acum din 
moarte la viaţă. 

Dacă ar fi viața noastră şi numai un minut, nu 
putem să nu greşim lui Dumnezeu, deoarece întru 
fărădelegi ne-am zămislit şi în păcate ne-am născut, 
sau cum zice dumnezeiescul lov: Cum se vor naşte 
copii curați din strămoşii cei necuraţi? 

Toţi am moştenit păcatul de la primul om, şi tot 
ce se naşte din trup, trup este, iar carnea şi sângele 
nu pot să moştenească Împărăția Cerului, dacă n-am 
avea naşterea cea din apă şi din Duh, de care ne-am 
învrednicit cei care auzim cuvântul. 

La iubitul nostru frate Caliopie — fiindcă cu ne- 
vrednicie i-am fost stareţ şi duhovnic şi a crescut pe 
lângă noi în familia noastră, care a mers cu mine în 
obştea cealaltă de la Mănăstirea Slatina —- am 
observat trei mari fapte bune. 

Mai întâi — ca duhovnic, ştiu taina vieţii lui — s-a 
luptat foarte tare să ducă viață curată, după 
făgăduinţa care a depus-o înaintea dumnezeiescului 
Altar. Și-a dus în toată viața rânduiala aceasta, s-a 
stăpânit pe sine cu post, cu înfrânare, cu veghere, cu 
rugăciune, cu lacrimi, să nu calce votul făgăduinței, 
ştiind că n-a făgăduit unui om, ci lui Dumnezeu, 
Care cercetează inimile şi rărunchii. 

A doua faptă bună cunoscută de mine şi poate şi 
de alții a fost milostenia. Mulţi săraci au plâns după 
el, după ce-a plecat din stăreția acestei mănăstiri; 
multe văduve îmi spuneau că primeau ajutor de la el. 
L-am cunoscut om milostiv şi foarte deschis la 
mână. Nu a cerut nimeni de la el şi să se ducă de aici 
mâhnit. 

Iar a treia faptă bună a fost jugul cel sfânt şi tare 
al suferinței. Pentru că a dus jugul bolii până la 
mormânt; aproape 20 de ani de suferință a fost 
întristat sufletul său, dar duhul lui s-a bucurat. Că 
întristarea cea după Dumnezeu, cum zice marele 
Apostol Pavel, pocăință şi mântuire lucrează. 

El a răbdat până la ultima suflare, că i-am făcut 
trei Sfinte Masluri, l-am împărtășit şi i-am citit 
câteva dezlegări. A suferit, ducând crucea suferinței. 
Cel mai bun motiv că s-a uşurat, şi credem în mila, 
lui Dumnezeu că s-a şi mântuit, a fost că şi-a dus 
crucea suferinței până la capăt. 

Sfântul dumnezeiescul Isaac Sirul zice aşa: 
„Precum focul curăță rugina de pe fier, aşa boala 
curăță păcatul de pe om”. Chiar dacă a greşit şi el ca 
un om ceva, dar suferinţa cea de-atâţia ani şi întris- 
tarea şi durerea lui cea lăuntrică şi cea exterioară l-au 
curățit, şi acum se duce la odihnă. Acum, după 

cuvântul Mântuitorului, vine la Hristos ca să ia 
mângâiere şi odihnă după o luptă dusă în această 
viață cu cei trei vrăjmaşi ai mântuirii noastre: lumea, 
trupul şi diavolul. 

lubiții mei fraţi, dar oare fratele nostru, 
Protosinghelul Caliopie, când va veni la trâmbiţa cea 
mare a judecății, așa o să vină, cum îl vedem acum? 
Oare va veni aşa, un trup galben şi strivit de durere 
şi aproape fără să aibă chipul cel dintâi şi lipsit de 
viață? Nu, fraţii mei! Ascultaţi pe dumnezeiescul şi 
marele Apostol Pavel, gura lui Hristos, vasul 
alegerii, ce ne spune. El arată foarte desluşit cele 
patru însuşiri ale trupurilor noastre după învierea cea 
de apoi. Ce zice? Seamănă-se trup stricăcios, scula- 
se-va trup nestricăcios. 

Nu se va mai scula părintele nostru cu trup de 
acesta de ţărână! Doamne fereşte! Trupurile 
drepţilor, după înviere, nu se mai taie de săbii, nu se 
mai omoară de arme, nu mai au putreziciune, nu se 
mai vatămă de bătrânețe, de boală, de neputinţă, 
absolut. Se scoală întru nestricăciune. 

Și iarăşi zice marele Apostol Pavel: Seamănă-se 
întru slăbiciune, scula-se-va întru putere. Auzi câtă 
putere are trupul unui drept la ziua judecății? Să 
întrebăm pe marele Vasile: Numai cu amenințarea 
poate să clatine lumea ca pe-un măr; poate să 
biruiască nenumărate oştiri; poate să mute munții din 
loc; poate să intre prin uşile încuiate; poate să facă 
oricare minune, pentru că se scoală trupuri puternice, 
nu în slăbiciune. Atâta putere le-a dat Dumnezeu 
celor care I-au slujit Lui. 

lar zice marele Apostol Pavel: Seamănă-se trup 
sufletesc, scula-se-va trup duhovnicesc. lată ce zic 

dumnezeieştii Părinți. Trupurile noastre după învie- 
re, atât de subțiri vor fi şi atât de duhovniceşti, că 
într-o clipeală de ochi vor ajunge în ceruri, într-o 
clipeală de ochi în iad, pe pământ, la marginea lumii 
şi oriunde. Cu atâta iuțeală se vor mişca, cum arată şi 
dumnezeiescul prooroc lezechiel, zicând: Alerga-vor, 
Doamne, în grabă şi mai repede ca razele fulgerelor 
se vor întoarce sufletele la Tine. 

Nu mai este distanță pentru trupurile duhovni- 
ceşti. Nu mai este greutate. Dimpotrivă, este multă 
uşurătate, multă duhovnicie şi multă subțirătate. Ca 
fulgerul şi mai repede ca fulgerul se poartă aceste 
trupuri duhovniceşti, asemenea cu îngerii lui 
Dumnezeu, după cum ne învață Mântuitorul, că la 
judecată nici nu se mai însoară, nici nu se mai 
mărită, ci sunt toți ca îngerii lui Dumnezeu. 

Şi iarăşi a spus marele Apostol Pavel: Seamănă-se 
întru necinste, scula-se-va întru slavă. Că ce este 
omul? Un pumn de țărână, o mâncare a viermilor, o 
nimica, o umbră pe pământ, un vis şi o floare. Dar 
nu se mai scoală aşa la dreapta judecată! Dar cum? 
Ascultă pe dumnezeieştii Părinți. Ascultă întâi pe 
Hristos, Care spune că drepții vor străluci ca soarele 
întru împărăția Tatălui Meu. 

Ia închipuiți-vă acum, că stăm câteva minţi de 
față aici, că lângă soarele acesta, fiind la amiază şi 
nefiind nori, ai mai vedea un soare şi încă unul şi 
încă o sută şi încă o mie, şi încă zeci de mii de sori. 
Câtă spaimă ar fi aici! Cât cutremur ar fi aici! Câtă 
groază şi minunăție, văzând atâta lumină simțită! 
Dar când vor veni milioane şi milioane de drepți şi 
de sfinţi şi toți vor străluci ca soarele? Gândiţi-vă ce 
spaimă, ce bucurie, ce mângâiere şi ce cutremur va fi 
peste toate inimile oamenilor! 

Şi aşa iubitul nostru frate, Protosinghelul Calio- 
pie, va fi unul din aceşti sori care va străluci înaintea 
Mântuitorului şi va veni pe norii cerului odată cu 
nenumăraţii îngeri şi cu toate cetele drepţilor. 

Aşa credem, aşa mărturiseşte Biserica şi aşa 
nădăjduim că vom vedea pe iubitul nostru frate, 
Caliopie, venind cu slavă şi cu cinste mare. Vor veni 
ceata începătoriilor, cum zic dumnezeieştii Părinţi, 
care vor suna trâmbiţele cerului. Că zice dumne- 
zeiescul Ioan Gură de Aur: „De ai auzit pe apostolul 
că Domnul va veni întru glasul trâmbiţei de apoi, să 
nu crezi că una va fi trâmbiţa!” Că auzi ce spune în 
Evanghelie: Va trimite pe îngerii Săi cu trâmbițe şi 
vor suna, ca să deştepte pe cei morți de la începutul 
lumii până în ziua aceea. Aşa zice Sfântul loan Gură 
de Aur: „Mulţi vor fi îngerii, fără număr, nenumărate 
vor fi trâmbiţele de aur care vor suna”. 

Dar unde vor suna? Auzi ce spune Sfântul 
Grigorie Teologul: „Fiecare înger va suna în locul 
care l-a păzit pe pământ”. Ce zice Proorocul Moise 
în cântarea a doua? Și a pus numărul hotarelor, 
limbilor, după numărul îngerilor lui Dumnezeu. Ai 
auzit? Deci, fiecare hotar de ţară, fiecare hotar de 
provincie, de regiune, de sat, fiecare oraş, fiecare 
mănăstire, toate au îngerii lor. Şi fiecare înger va 
suna deasupra locului care i-a fost încredințat să-l 
păzească în veacul de acum pe acest pământ. 

Şi aceşti îngeri sunt din ceata începătoriilor sau a 
căpeteniilor, care este prima ceată a ierarhiei celei 
dintâi, după Sfântul şi dumnezeiescul Dionisie 
Areopagitul, pe care Sfântul loan Damaschin îl 
numeşte „Pasărea cerului”. 

Deci, când vor suna trâmbiţele acelea, auzi ce 
spune dumnezeiescul Grigorie: „Ce trâmbiţe vor fi 
acelea care vor fi sunate de milioane de îngeri? Care 
vor  spinteca  văzduhurile! Care vor despica 
mormintele! Care vor trezi morţii cei din veac! Într-o 
clipeală de ochi îi vor întrupa, din cele patru stihii 
din care a fost corpul omenesc: din apă, din pământ, 
din foc şi din aer. 

Ce trâmbiţe vor fi acelea care vor străbate 
pământul şi vor ajunge în fundul iadului să cheme 
toate duhurile, toţi dracii şi pe toți cei păcătoşi? Ce 
trâmbiţe vor fi acestea, că şi în sus vor suna, vor 
desface cerurile, şi mai presus de toate cerurile va 
ajunge glasul lor să cheme toți îngerii cei fără de 
număr şi toate cetele drepţilor la judecată?” 

Atunci se va împlini cuvântul marelui prooroc 
David, cel zis prin Duhul Sfânt: Chema-va cerul de 
sus şi pământul de jos, ca să aleagă pe norodul Său. 
Când auzi că va chema cerul, înseamnă toate puterile 
îngereşti; toți îngerii din cer se vor coborî la glasul 
trâmbiţei. lar când zice de pământul de jos, înseamnă 
toți oamenii de la zidirea lumii şi toate duhurile 
răutăţii, care sunt în văzduh, pe pământ şi în iad. Că 
zice: Chema-va cerul de sus şi pământul de jos. 
Pentru ce? Ca să aleagă pe norodul Său. 

Atunci va despărți pe cei drepți de cei păcătoşi, 
după cum spune Scriptura, precum desparte păstorul 
oile de capre. Și vor merge cei ce au făcut cele bune 
în odihna și desfătarea cea veşnică, iar cei ce au 
făcut cele rele şi nu s-au pocăit, în munca și osânda 
veșnică. 

Aşadar, să ne învrednicească mila şi îndurarea 
lui Dumnezeu, ca împreună cu iubitul nostru părinte, 

Caliopie, de care ne despărțim acum pentru puţin 
timp, să avem parte cu ceata îngerilor, împreună cu 
toți sfinţii care au bineplăcut lui Hristos Dumnezeu, 
de fericirea cea fără margini, de bucuria şi desfătarea 
în Duhul Sfânt, în veacul cel viitor. Amin. 


PILDA BOGATULUI NEMILOSTIV 
ŞI SĂRACULUI LAZĂR 


Nicăieri în Sfânta Scriptură nu s-a arătat aşa de 
luminat despre iad, precum Însuși Domnul şi 
Mântuitorul nostru lisus Hristos a descoperit în 
Sfânta Sa Evanghelie, în pilda bogatului nemilostiv 
şi a săracului Lazăr. 

Ce zice? Era un om bogat care se îmbrăca în 
porfiră şi în vison, veselindu-se în toate zilele. Iar 
săracul Lazăr zăcea înaintea porţii lui, plin de bube, 
dorind să se sature de fărâmăturile ce cădeau de la 
masa bogatului; dar câinii, venind, îi lingeau rănile. 

Sfântul loan Gură de Aur zice: „Ţi-am trimis pe 
săracul Lazăr la uşa ta, ca să se facă ție învăţător de 
faptă bună şi pricină de iubire de oameni, dar ai 
trecut cu vederea folosul. Intrebuinţează-l acum, însă 
spre mai mare muncă și pedeapsă”. 

Și a murit săracul şi a fost dus de către îngeri în 
sânul lui Avraam, adică în veşnica bucurie a raiului, 
împreună cu proorocii, cu apostolii, cu mucenicii şi 
cu toți drepții. 

Vedeţi că săracul şi mult răbdătorul Lazăr a 
intrat în rai după moarte, iar zgârcitul şi nepocăitul 
bogat a fost aruncat în iad cu diavolii. Că spune mai 
departe dumnezeiasca Scriptură: A murit şi bogatul 

şi a fost îngropat, iar sufletul l-au dus în fundul 
iadului. 

Și în iad, ridicându-şi ochii, fiind în chinuri, el a 
văzut de departe pe Avraam şi pe Lazăr în sânul lui. 
Și a zis: „Părinte Avraame, fie-ţi milă de mine şi 
trimite pe Lazăr să-şi ude vârful degetului în apă şi 
să-mi răcorească limba, căci rău mă chinuiesc în 
această văpaie”. 

Zadarnic cere bogatul apă să-şi ude limba, căci 
nimeni nu-i dă. Avraam nu l-a ocărât, ci cu blândețe 
i-a zis: Fiule, adu-ți aminte că ai primit cele bune în 
lumea aceasta şi Lazăr, cele rele; iar acum el se 
bucură, iar tu te chinuieşti. 

Dar de ce bogatul a primit cele bune în lumea 
aceasta? De ce a trebuit să aibă parte de bunătăți în 
lumea aceasta, dacă în schimb, dincolo de mormânt, 
este trimis în muncile iadului? 

lată ce zic Sfinţii Părinți: Bogatul, la poarta 
căruia stătea Lazăr şi veneau câinii şi-i lingeau rănile 
lui, şi nu se îndura să-i dea fărâmăturile de la masa 
lui, avea şi el ceva bun. A avut şi el ceva bun ca om. 
Şi pentru acele fapte bune, i-a îngăduit Dumnezeu în 
lumea aceasta să trăiască, să chefuiască, să se 
veselească. I-a plătit fapta bună! Că fapta bună cere 
răsplătire de la Dumnezeu, sau în veacul de acum, 
sau în cel viitor. Dar el n-a fost vrednic de plata cea 
veşnică şi Dumnezeu i-a plătit aici în puţine prin 
viaţa pe care a trăit-o. 

Şi Lazăr, cele rele. Care cele rele? Lazăr, cât de 
drept era şi sfânt, ca om avea şi el câteva păcate; că 
nimeni nu-i fără de păcat, numai Dumnezeu. Şi 
atunci pentru păcatele lui, a suferit aici dureri și răni 
şi necazuri, şi a plătit aici; a făcut canonul, ca acolo 
să se veselească. Și i-a zis Avraam: Și acum, fiule, el 

se odihneşte şi se bucură, iar tu te chinuieşti. Deci 
n-a reuşit bogatul cu cererea lui. 

Şi văzând că n-a reuşit — auzi cât a ţinut vorba 
între ei —, începe cel de-al doilea dialog: Dacă-i aşa, 
părinte Avraame, adică dacă nu se poate ca Lazăr 
să-mi aducă un deget înmuiat în apă aici în văpaia 
iadului, atunci trimite-l pe Lazăr în casa tatălui meu, 
că mai am cinci fraţi, să le spună lor unde mă 
muncesc eu, să nu vină şi ei la acest loc de muncă. 

Ai auzit nemilostivul cum se face milostiv 
acum? Cel care nu se îndura şi petrecea în mahmurii 
şi în beţii, ai văzut că durerile iadului l-au făcut 
milostiv? Ce zicea? „Mă ard eu aici, mă chinuiesc, 
măcar frații mei, săracii, să nu vină aici!” Şi îl roagă 
pe Avraam să trimită pe Lazăr la casa lor. Auzi că 
dragostea trece şi dincolo de mormânt? „Măi, măi, 
săracii! Ei nu ştiu ce-i aici!” 

Dar nici aceasta n-a dobândit-o bogatul, pentru 
că auzi ce spune Evanghelia: Atunci a zis Avraam: 
Fiule, au pe Moise şi pe prooroci. Adică cele cinci 
cărţi pe care le-a scris Moise, şi cărțile proorocilor. 
Bogatul, însă, a început a se împotrivi: Nu, părinte 
Avraame, că au scriptura şi pe Moise, numai dacă o 
să meargă cineva din morfi să le spună ce chinuri 
sunt, au să creadă! Atunci Avraam a adeverit lucrul 
acesta: Ba nu, fiule, dacă nu cred lui Moise şi 
proorocilor, chiar de-ar învia cineva din morţi tot nu 
vor crede. Şi aceasta o adevereşte Mântuitorul la 
învierea lui Lazăr. 

Dacă a înviat Lazăr din morţi, după patru zile, 
l-a crezut cineva? Ai auzit ce spune Evanghelia? Și 
pândeau iudeii să omoare şi pe Lazăr şi pe Hristos. 
In loc să întrebe: „Măi, ce-ai văzut dincolo, că vii 

după patru zile de pe cealaltă lume?” Ei voiau să 
omoare şi pe Lazăr, ca să tăgăduiască minunea 
Mântuitorului, cea mai vestită, înainte de moartea 
Sa, şi să tăgăduiască pe Hristos. Vezi cât este de 
adevărat!? 

Dacă ar veni unul acum din morți şi ar începe a 
predica într-un oraş undeva, ştii ce fac? Imediat îl 
arestează! „Măi nebunule, ce bagi panică în lume?” 
Aşa se întâmplă cu oamenii. Chiar de-ar învia cineva 
din morți. 

Dar, dacă crede Sfânta Scriptură, îi mai de 
crezare cuvântul lui Dumnezeu, decât dacă învie 
unul din morţi. Ai văzut ce spune Apostolul Petru? 
Noi am văzut pe Domnul în munte — Muntele Tabo- 
rului —, dar avem mai adevărat cuvântul credinţei. 

Ai văzut? Cu toate că-L văzuse la Schimbarea la 
Faţă pe Hristos, dar mai adevărat avem cuvântul 
credinței, adică Sfânta Scriptură. Deci, Sfânta 
Scriptură când ne spune un lucru, Dumnezeu ne 
vorbeşte prin ea. Aceasta a vrut să spună Avraam. 

Apoi continuă dialogul: Fiule, mai este ceva: 
Între noi şi voi mare prăpastie s-a întărit, ca nici 
aceia să nu poată veni la noi, şi nici noi să nu putem 
merge la voi. Ştiţi voi ce înseamnă prăpastia aceasta? 
Întrebaţi pe Sfântul Grigorie de Nyssa, la cuvântul 
pentru cei care cheamă spiritele: „Măcar dacă îmi 
spui tu mie, spiritistule, că chemi duhurile morților, 
adică sufletele morţilor, dar pe mine prăpastia mă 
înfioară”. Că duhurile răutăţii, dracii, vin la spiritişti 
şi se arată în chipul neamurilor, a mamei, a tatei şi 
zic: „Uite, l-am văzut pe tata, pe mama!” Toţi aceştia 
sunt draci, care iau chipul rudeniilor moarte. 

Zice: „Iu dacă zici că vine cutare la cheremul 
tău, că-l chemi la masa spiritistă, la medium, eu te 
întreb pe tine cum poate trece prăpastia de care 
spune Evanghelia? Că între noi şi voi mare 
prăpastie este”. Dar ştiţi voi ce-i prăpastia aceea? 
Este puterea Atotţiitorului Dumnezeu, care a pus 
hotar sufletului. „Până aici să mergi, pe pământ nu te 
duci!” Numai cu iconomie dumnezeiască, când l-ar 
trimite pe unul să se arate undeva. 

Dar de ce nu dă Dumnezeu drumul acum 
părintelui Caliopie, pe care l-am îngropat deunăzi 
sau părintelui Nicodim sau părintelui cutare, ca să 
vină să ne spună? Dacă ar veni, noi nu ne-am putea 
mântui. Dar de ce? N-am avea credință! Auzi ce 
spune Apostolul Pavel: Prin credință umblăm, nu 
prin vedere. Ce este credința? Întreabă pe acelaşi 
apostol: Este încredințarea celor nădăjduite şi 
dovedirea lucrurilor celor nevăzute. 

Eu, care am credință, n-am nevoie să văd, că 
dacă văd, nu mai am credință. Ai auzit ce spune 
Apostolul Petru? Fără credință nu este cu putință 
omului să placă lui Dumnezeu. Deci de aceea nu le 
dă drumul, ca noi să rămânem sub credinţă şi să fim 
fericiţi de Duhul lui Dumnezeu şi de Hristos, Care a 
zis: Fericiți de cei ce n-au văzut şi au crezul. 

Dar că ne aud pe noi cei morţi, adică drepții din 
Rai şi morții din iad şi că ne văd, ne spune Sfântul 
Ioan Gură de Aur, că ei pururea ne văd. Și când văd 
că cei din neamul lor sunt răi, beţivi, curvari, hoţi, 
înjurători, hulitori, necredincioşi, foarte mult plâng şi 
se roagă: „lată, Doamne, cum au uitat de Tine!” Iar 
când văd că facem fapte bune, foarte se bucură, că 
ştiu că o să moştenim bucuria împreună cu ei în cer. 

Deci voi, care ați venit aici, ați pornit la 
rugăciune pentru voi pe cei din ceruri. Dar ştiţi voi 
cât este starea asta, ca să ne vadă pe noi şi să ne 
audă? Numai până la Judecata de Apoi. De la 
Judecata de Apoi s-a închis uşa, s-a pus capacul. Cei 
din Rai nu mai văd pe cei din iad, dar nici pe cei de 
pe pământ. N-aţi citit „Uşa Pocăinţei”? Iată de ce: 

După judecata universală, la sfârşitul lumii, 
pentru că nu mai este de folos credința de atunci 
înainte, că nu mai avem ce crede, că ne ducem acolo 
să vedem, că mergem numai în vedere, nu mai este 
nevoie să se lase starea asta provizorie, ca să ne vadă 
ei pe noi şi să ne audă. Dar acum de ce îi lasă să ne 
vadă? Pentru că dragostea a trecut dincolo de 
mormânt şi ca să-i pună la rugăciune; că şi cei 
răposaţi, când ne văd pe noi aici că suntem în ispite, 
în necazuri, în griji, cad la Dumnezeu, că sunt minţi 
goale fără de trupuri, minte către minte: „Doamne, 
nu lăsa pe tata, pe mama, pe sora!... Uite se 
prăpădeşte în păcate! Doamne, dă-i gând să vină la 
pocăință, nu-l lăsa, că se duce în iad!” 

Dar aceasta după învierea cea de obşte nu va 
mai fi. 

Ați văzut cum va fi după învierea cea de obşte? 
Cei din iad vor vedea pe cei din Rai, dar cei din Rai 
nu-i mai văd. Dar de ce? Pentru că acum este starea 
provizorie. Ei stau în Rai, dar se supără din cauza 
noastră. Când ne văd că facem rău, ei se întristează. 
Şi auzi ce cântă Biserica? „Unde nu este durere, nici 
întristare, nici suspin”. Asta va fi de la judecată 
înainte. Dar acum ei, văzând pe sora, pe fiul, pe 
nepotul că face păcate pe pământ, şi ştiind că se face 
vrednic de munca cea veşnică şi-L mânie pe 

Dumnezeu, se întristează şi cad şi se roagă să-l ierte 
Dumnezeu. 

Şi această stare, Dumnezeu anume o lasă, ca să-i 
pornească spre rugăciune, ca prin rugăciunea aceea 
să îmblânzească dreptatea lui Dumnezeu, ca să-i 
ducă pe toți la mântuire. 

Ce se întâmplă însă de la judecata universală 
înainte? Aţi văzut, dacă aţi avut ocazia în viață, un 
foc mare în timpul nopții, pe un deal. Şi noi am fi pe 
alt deal sau pe-un şes. Şi ar fi oameni lângă focul 
acela, la lumina cea mare, iar noi am fi departe de 
foc, la întuneric. Aşa este că noi de la întuneric îi 
vedem pe cei de la lumină? li vedem. Dar acei de la 
foc, dacă-i noaptea şi-i întuneric beznă, ne văd pe 
noi? Nu! Până nu intrăm în raza focului, nu ne văd. 
Aşa se întâmplă după Judecata de apoi, că vorbim 
după „Viaţa repausaţilor”. 

Cei din iad vor vedea pe cei din rai, din lumină, 
iar cei din lumină nu vor mai vedea pe cei de la 
întuneric, ca să nu se mai întristeze, după cum spune: 
„unde nu este întristare şi durere”. Aceasta va fi de la 
Judecata de apoi înainte. Dar până atunci cei din Rai 
ne văd şi ne-aud, şi foarte tare îi doare inima şi se 
supără când văd că facem rău, şi foarte îi bucurăm pe 
dânşii când facem bine. 

De aceea, în starea asta în care ne aflăm acum, 
când Biserica mijloceşte pentru cei din cer şi pentru 
cei din iad, este o mare fericire, câtă vreme Sfânta 
Biserică are Liturghia. Scrie la Daniil proorocul: Va 
înceta jertfa şi turnarea şi în Biserică va fi urâciunea 
pustiirii. Va fi vai şi amar când vor plânge Bisericile 
lui Dumnezeu şi nu va mai fi Sfânta Liturghie. Că 
atunci nu se mai pot scoate sufletele din iad. 

Deci acum, cu darul lui Hristos, având libertate 
şi putând face Sfânta Liturghie şi slujbe pentru morţi 
şi pentru cei vii, ferice de acei care se îngrijesc din 
vreme şi se silesc să-şi facă cât pot şi cât este vreme 
cele ce sunt de folos pentru sufletele lor şi pentru ale 
celor din Rai şi pentru ale celor din iad. 

Şi acestea vi le-am spus pentru că zic unii: „Da, 
dar el este în iad, el este în cer...”. Nu. După moarte 
nu mai este distanță. Ai văzut că bogatul din fundul 
iadului vorbeşte şi aude pe cel din înălțimea cerului, 
din Rai. lar ca să fie sufletele prezente aici, ele sunt 
prezente cu vederea şi cu auzul aici, dar cu fiinţa nu, 
că este prăpastia, adică puterea atotțiitorului 
Dumnezeu. Aceasta stăpâneşte să nu vie cu prezența 
aici, ca noi să umblăm prin credință şi nu prin 
vedere, ca să avem fericirea cea zisă în fericirea a 
zecea de Hristos, după înviere: Fericiți sunt cei ce 
n-au văzut şi au crezul. Amin. 


ISPITIREA DIN CELE OPT PĂRŢI 


Să cunoaştem meșteșugul războiului nevăzut şi 
să vedem din câte părți suntem atacați în lupta 
noastră duhovnicească de fiecare ceas şi minut. 

Şi, fiindcă nu tot cel ce se luptă se încununează, 
avem trebuință de mare trezvie şi grijă în toată 
vremea asupra luptelor celor de gând şi asupra 
dracilor care ne dau război, ispitindu-ne din cele opt 
părți: din spate, din faţă, din stânga, din dreapta, de 
sus, de jos, dinăuntru şi dinafară. 

Ispita din spate 

Diavolul îți aduce aminte păcatele pe care le-ai 
făcut înainte, ca să-ți spurce mintea cu ele; poate ai 

înjurat, poate ai desfrânat, poate ai furat, şi tu te-ai 
lăsat de ele, dar el ţi le-aduce iar aminte. 

Memoria noastră este ajutată de imaginaţie la 
relele pe care le-am făcut, când ne-am petrecut viaţa 
fără grijă şi fără paza minţii. 

Care-i scopul lui? Să-ţi aduci aminte de ele, 
poate le vei mai face. Când vezi că diavolul ţi-aduce 
în minte gândurile care le-ai părăsit şi păcatele care 
nu le-ai mai făcut, să ştii că te ispiteşte din spate, cu 
cele ce le-ai uitat. El nu vrea să le uiţi, el vrea să ți le 
amintească, ca să te ispitească cu ele. 

Ispita din față 

Când ne tulburăm cu mintea pentru cele ce 
închipuim că vor veni asupra noastră, suntem ispitiţi 
din față. „Măi, am să îmbătrânesc; o să vină o boală; 
o să vină un război; o să vină o foamete; o să vină un 
potop; cutare mă pândeşte, are să-mi facă rău; o să-mi 
iasă înainte, o să-mi fure...”, şi începi a te tulbura cu 
mintea de cele care crezi tu că or să vină asupra ta. 
Şi te tulburi degeaba, că nimeni nu ştie ce are să fie. 
Dar vrăjmaşul, ca să nu fii liniştit, îţi dă tot felul de 
gânduri. 

Aceste închipuiri le aduce vrăjmaşul în mintea 
noastră cu scopul de a ne tulbura şi a ne înspăimânta 
de cele pe care le credem că vor veni asupra noastră. 

La aceste ispite avem cuvântul Mântuitorului: 
Nu vă îngrijiţi de ziua de mâine, căci ziua de mâine 
se va îngriji de ale sale. Ajunge zilei răutatea ei. 

Ispita din stânga 

De câte ori vom cunoaşte păcatul şi totuşi ne 


vom lăsa momiţi de el şi îl vom lucra cu mintea, cu 
cuvântul sau cu fapta, atunci ne ispitim din stânga. 

Eu ştiu că-i păcat să mănânc mult, dar mănânc 
mult; eu ştiu că-i păcat să beau, dar beau; eu ştiu că-i 
păcat să urăsc pe cineva, dar urăsc; eu ştiu că-i păcat 
să vorbesc de rău, dar vorbesc; eu ştiu că-i păcat să 
țin minte răul, dar țin minte; eu ştiu că-i păcat să fiu 
desfrânat sau să fur sau să înjur sau să fumez, dar mă 
las biruit şi fac aceste păcate. 

Aşa suntem ispitiți din stânga, prin chipul cel 
arătat al răutăţii. 


Ispita din dreapta 

Ispita din dreapta este de două feluri. Prima este 
atunci când credem în visuri sau vedenii şi, crezând 
în ele, suntem înşelați de draci. Dracii se fac în 
chipul lui Hristos, în chipul Maicii Domnului, în 
chip de ierarhi, în chip de mucenici, precum zice 
Apostolul Pavel: Satana se preface în chip de înger 
al luminii. 

Dacă credem în aceste năluciri şi visuri suntem 
ispitiți din dreapta. 

Iarăşi, este ispită din dreapta, atunci când facem 
fapta bună cu scop rău şi nu spre slava lui Dumne- 
zeu, şi n-avem smerenie; când zidim pe temelie de 
umbră. 


Ispita de sus 

Ispita de sus este tot de două feluri. Când 
începem o nevoință mai presus de puterea noastră 
fizică sau intelectuală. Nevoinţa trebuie să se facă cu 
dreaptă socoteală, după măsura puterii fiecăruia. 
Nimeni nu are voie să ia o nevoință mai presus de 
puterea lui. Marele Vasile spune: „Măsura înfrânării 
se ia după măsura puterii fiecăruia”. Nu toți pot să 
postească la fel, sau să facă metanii la fel, sau să facă 

milostenie. Fiecare după măsura şi după puterea lui 
să facă fapte bune. 

Când ai luat o nevoință mai presus de putere, 
diavolul râde de tine. Ştii cum este? Ca şi cum ai lua 
un sac greu, care nu-l poți duce deloc; îl duci oleacă 
şi-l laşi jos mai încolo. 

Ispita de sus mai este şi atunci când iscodim 
Sfintele Scripturi mai presus de puterea înţelegerii 
noastre. Sfântul Apostol Pavel spune: Cât aţi fost 
prunci, v-am hrănit pe voi cu laptele cel cuvântător 
al Evangheliei, că nu eraţi în stare să mâncaţi hrană 
vârtoasă. lar Sfântul Grigorie de Nyssa spune: „Nu 
spargeţi oasele Scripturii, având dinţii înţelegerii de 
lapte!” Că vrem să ne băgăm la lucruri care nu le 
înțelegem şi care nu le-am citit la Sfinţii Părinţi şi 
n-au tâlcuirea celor mai mari teologi ai lumii. O 
iscodire ca aceasta vine din mândrie şi, dacă cineva 
nu se va smeri, ajunge la nebunie, la hulă şi la eres. 

Cu ispita de sus au fost înşelați toţi sectarii, toți 
ereticii de la începutul lumii, că au vrut să înțeleagă 
Scripturile după mintea lor. 

Sfânta Scriptură este un izvor fără de fund, 
pentru că este înțelepciunea lui Dumnezeu. Scriptura 
este ca o mare care nu are fund. Dacă eu nu ştiu să 
înot şi mă bag în mare, nu-i de vină marea că mă 
înec; eu, obraznicul şi îndrăznețul, m-am băgat într-o 
apă mai adâncă decât mine şi m-am înecat. 

Sfântul Grigorie Teologul a asemănat iscodirea 
Sfintelor Scripturi cu o prăpastie, zicând: „Și privi- 
rea la cele înalte fără de frâu, poate să ne dea nouă 
brânci în prăpastie”. De aceea iscodirea Sfintelor 
Scripturi mai presus de înțelegerea noastră este ispită 
de sus. 

Ispita de jos 

Este atunci când nu vrem să facem fapta bună 
după puterea noastră. Eu aş putea să postesc până 
seara, dar mă lenevesc. Eu aş putea să fac milostenie 
mai multă, dar mă zgârcesc. Eu aş putea să fac 
metanii mai multe, dar nu fac. Eu aş putea să 
priveghez mai mult; dar nu priveghez. Eu aş putea să 
mă rog mai mult; dar nu mă rog, şi mă las, vorba 
ţăranului, pe tânjală. 

Când nu ne ridicăm cu lucrarea faptei bune, după 
puterea noastră, până la nivelul la care suntem datori 
să ne ridicăm, suntem ispitiți de jos, adică ne trage 
diavolul în jos de la măsura şi de la limita faptei 
bune, care suntem datori s-o lucrăm. 


Ispita din afară 

Ispita din afară vine prin cele cinci simţiri, adică 
prin vedere, auz, gust, miros şi pipăire — care se 
numesc la Sfinţii Prooroci ferestre ale sufletului. 
Prin aceste cinci simţiri, omul primeşte mari păcate 
în sufletul lui, dacă nu are trezvia atenției şi paza 
minţii. Cele cinci simţiri sunt cinci şipote fireşti ale 
noastre, prin care diavolii toarnă în sufletul nostru tot 
felul de patimi şi răutăţi. 

Mai folosesc diavolii o altă ispită mai mare decât 
cele cinci simțiri: imaginația. Imaginaţia este mai 
subțire ca cele cinci simțiri, dar este mai groasă 
decât mintea. 

Imaginaţia mai este numită şi simțire de obşte. 
Ea nu-i dă război sufletului în vremea ispitei numai 
cu cele ce a văzut, ci şi cu cele ce a auzit, şi cu cele 
ce a gustat şi cu cele ce a mirosit şi cu cele cea 
pipăit. Cu toate îi dă război sufletului. 

Ea prinde cele cinci simțiri şi dă război sufle- 
tului. De aceea este mai greu să păzeşti imaginația 
decât cele cinci simțiri, decât însăşi mintea. 


Ispita dinăuntru 


Dinăuntru ies toate păcatele noastre, adică din 
inimă, cum a zis Mântuitorul la Apostoli: Nu ceea ce 
intră în gură spurcă pe om — atunci era vorba de 
spălatul mâinilor —, ci ceea ce iese. Că ceea ce iese, 
iese din inimă. Din inimă ies preacurviile, uciderile, 
mândria, jignirile, ura, răzbunarea, fățărnicia, 
viclenia, toate răutăţile; ca dintr-un iad ies din inima 
noastră, şi de aceea, oricând ies acestea din inima 
noastră, suntem ispitiți cu ispita dinăuntru. 

Sfântul Clement spune: „Pune pe gând străjer la 
poarta inimii tale, ca să nu primească nici pe cele ce 
vin din afară, nici pe cele ce ies dinăuntru!” Să le 
opreşti pe cele ce ies dinăuntru cu rugăciunea 
„Doamne lisuse”; să le opreşti pe cele ce vin 
dinafară cu cugetarea la muncile iadului, la fericirea 
raiului, la rugăciune şi la celelalte fapte bune. 


CELE DOUĂSPREZECE TREPTE 
ALE PĂCATULUI 


Păcatul, de când ia ființă în mintea omului şi 
până îl duce pe om la sinucidere, la moarte, are 12 
trepte. 

Dumnezeu i-a dat atâta putere omului să nu 
greşească! Puterea de sine stăpânitoare. Omul are 
atâta putere, pusă de Dumnezeu în el, că dacă ar veni 
toți dracii din iad, nu-l pot face să păcătuiască. Voi 

nu citiți la Psaltire: Doamne, căci cu arma buneivoiri 
ne-ai încununat pe noi. Şi iarăşi spune în Sfânta 
Scriptură: Dumnezeu l-a zidit pe om şi l-a lăsat în 
mâna sfatului său. 

Am să vă spun cum îl ia păcatul pe om, de la 
treptele cele mai de jos şi îl duce până la sinucidere, 
dacă omul nu bagă de seamă să oprească păcatul de 
la început. 

Ce este păcatul? După mărturia Sfintei Scripturi, 
păcatul este călcarea legii lui Dumnezeu, sau boldul 
Morţii, şi este urâciune înaintea lui Dumnezeu, fiind 
lucrul diavolului. 

In Sfânta Scriptură, păcatul se numeşte „furnico- 
leu”. Furnico-leul a murit de foame, pentru că nu 
avea de mâncare. Pentru că la început păcatul este 
cât o furnică, numai un gând, mai pe urmă, dacă nu-l 
vom ucide prin împotrivire, spovedanie şi rugăciune, 
el va ajunge puternic ca un leu. 

Sfântul Efrem Sirul spune că păcatul este un drac 
rău, care, furişându-se, pune stăpânire încet-încet pe 
sufletul nostru. Şi pentru a putea scăpa de acest drac 
şi să oprim păcatul să pătrundă în mintea şi-n inima 
noastră, trebuie să avem o mare trezvie a atenţiei, 
care se naşte din frica de Dumnezeu, cum zice 
Sfântul Maxim Mărturisitorul: „Cel ce crede, se 
teme; iar cel ce se teme, se trezeşte”. 

Prima treaptă a păcatului este când cineva nu 
vrea să facă fapta bună. 

Dumnezeu a dat putere omului să facă toată 
fapta bună; şi el, dacă nu vrea să facă fapta bună, are 
păcat. 

A doua treaptă a păcatului este când cineva 
face binele, dar cu scop rău. 

Sfântul loan Damaschin spune aşa: „Binele nu 
este bine, când nu se face bine”. 

Bunăoară să vă dau exemplu: Cineva posteşte şi 
nu mănâncă, dar vorbeşte de rău şi are ciudă pe 
cineva. Ce foloseşte postul trupesc, dacă n-are postul 
sufletesc unit cu el. Sau face milostenie, dar din 
avere de furat. Sau face fapta bună, dar se 
mândreşte; amestecă cu slavă deşartă, cu mândrie. 
lar i-a pierdut plata diavolul. Deci face fapta bună, 
dar nu-i bună, că-i amestecată cu răul. 

Sau face fapta bună cu scop rău. Fapta bună 
făcută cu scop rău trece de partea scopului, şi dacă 
scopul este rău şi fapta bună se face rea. Dacă scopul 
este bun, atunci fapta bună rămâne întemeiată şi 
bună. 

Tot aşa, când face cineva fapta milosteniei, cu 
scopul de-a fi lăudat de oameni, sau rugăciunea sau 
postirea sau altă faptă bună, care nu priveşte spre 
slava lui Dumnezeu, ci spre alt scop oarecare 
lumesc, acea faptă bună este fără de suflet. Este 
moartă. Fapta bună are trup şi suflet. Trupul faptei 
bune este lucrarea ei, iar sufletul sau viaţa ei este 
scopul, dacă scopul este bun şi drept. 

În treapta a doua a păcatului este şi lucrarea 
cea cu lipsă a faptei bune. Când cineva face fapta 
bună, dar n-o face desăvârşit, ci cu lipsă. Toată fapta 
bună trebuie să se facă desăvârşită şi plină, nu cu 
ştirbire. Când fapta bună este făcută cu lipsă şi nu 
desăvârşit, atunci ne aflăm în a doua treaptă a 
păcatului. 

Vă dau un exemplu. Când cineva se roagă lui 
Dumnezeu, dar nu cu mintea şi cu inima, ci numai 
cu buzele şi cu gura, răspândindu-se cu mintea la 

lucrurile veacului de acum. Ori se gândeşte la târg, 
ori la ceea ce mai are de făcut, ori îşi aduce aminte 
că n-a dat mâncare la animale, orice altceva. Acela 
este în treapta a doua a păcatului. 

A treia treaptă a păcatului este bântuiala 
lucrului celui rău. Adică atunci când vine momeala 
gândului celui rău în minte. li vine omului un gând 
de curvie, sau de mânie, sau de ucidere, sau de 
mândrie, sau de slavă deşartă, sau de viclenie, sau de 
zavistie, sau de ură, sau de răzbunare, sau, în sfârşit, 
orice gând pătimaş şi rău, când bântuieşte mintea 
omului, aceasta este a treia treaptă a păcatului. 

A patra treaptă a păcatului este consimţirea 
sau unirea. Când unim mintea noastră cu gândurile 
pătimaşe care le-am amintit mai sus sau cu oricare 
alt gând de păcat. Păcatul vine întâi simplu în mintea 
noastră. Orice gând pătimaş, să zicem: femeie, bani, 
slavă, n-ar fi un păcat. Este momeala gândului 
simplu al păcatului. Dar când noi gândim la femeie 
ŞI începem a ne uni cu gândul, oarecum cu patimă, şi 
la bani şi la slavă şi la orice, am trecut atunci cu 
mintea în treapta a patra a păcatului. 

Ne-am unit cu mintea, cu gândul cel rău al 
păcatului. Se mai numeşte această treaptă şi 
consimțire. Adică atunci când mintea începe a con- 
simţi să stea de vorbă cu gândul cel rău şi pătimaş. 

A cincea treaptă a păcatului este lupta. Lupta 
se dă de aici înainte pe toate treptele păcatului. Lupta 
este aceea când omul a consimţit cu mintea să stea 
de vorbă cu păcatul, cu gândul pătimaş, gândul 
păcatului, şi îndată, fiind pătruns de frica lui 
Dumnezeu, începe a se lupta, a-l scoate din minte. 
Vede că nu-i bun. 

I-a venit un gând de ură, de desfrânare, un gând 
de răzbunare, un gând de mândrie, de trufie sau de 
zavistie sau de pizmă sau de răutate, şi îndată, 
văzând că nu-i bun, începe a se lupta să-l scoată din 
minte. În această treaptă se încaieră la luptă trei 
minți. Mintea drăcească, mintea omenească şi 
mintea sfintelor puteri. 

Diavolii trag mintea noastră spre rău, spre 
păcate; sfintele puteri sau îngerii, spre gânduri bune, 
iar mintea omului stă în mijloc şi de bună voie se 
pleacă spre bine sau spre rău. In acest timp, cât 
mintea noastră se luptă, fie primind gândurile rele de 
la draci, fie pe cele bune de la îngeri, lupta aceasta în 
mintea omului este vrednică sau de cununi sau de 
pedeapsă veşnică. 

După această treaptă, trece în a şasea treaptă a 
păcatului, care este învoirea. Dacă a cedat de bună 
voie după această luptă să se învoiască cu gândul 
pătimaş, cu gândul păcatului, a trecut acum în 
treapta a şasea a păcatului şi trece de bunăvoie de la 
învoire la imaginaţie şi începe să şi le închipuie. 

A șaptea treaptă este păcatul cu mintea. După 
ce omul a primit un gând pătimaş, începe a se îndulci 
cu mintea. Omul de la gând începe a-şi imagina 
păcatul. Ori îşi închipuieşte fața femeii pe care o 
iubea cu patimă, sau cândva a avut patimă asupra ei, 
ori îşi închipuie fața aceluia pe care-l urăşte. N-ai 
păţit câteodată, când stai la rugăciune şi e cineva 
care te urăşte şi ai ciudă pe el, parcă te sfădeşti cu el? 
Parcă dacă ar fi acolo de față i-ai zice ceva. Acum 
mintea este în luptă în treapta a şaptea. 

Diavolii iau faţa aceluia ce ne urăşte sau ne-a 
ocărât sau ne-a făcut vreun rău, şi răscolesc 


amintirea răului care ni l-a făcut şi însoțesc ţinerea în 
minte a răului cu imaginaţia şi dau război sufletului 
grozav, ori cu fața aceea ce-a iubit-o cu patimă, din 
partea poftitoare a sufletului, ori pe aceea pe care a 
urât-o sau te-a urât pe tine şi ţi-a făcut necaz. 

Sau cu banul, dacă-ţi place. Iți înfăţişează punga 
de-acum, lădița cu parale, haine multe, slavă deşartă, 
boi mulţi, oi multe, cai mulţi, avere multă, şi aşa mai 
departe. Dacă l-ai scăpat din treapta învoielii, el de- 
acum imaginează, că dracul se numeşte „zugrav 
vechi”. Ştie să zugrăvească mult mai mult decât ştii 
tu. Până ce i-ai dat voie. Zugrăvește şi femei şi 
oameni şi târguri, ce vrei. 

Când vei vedea că vin acestea prin imaginaţie, 
începe să-ți dea război cu idolii păcatului. Vezi ce 
spune Sfânta Sinclitichia: „Idoli au stătut şi m-am 
împotrivit!” Toate păcatele în treapta a şaptea se fac 
idoli. Se închipuiesc. Pe tabla împăratului minţii, al 
imaginaţiei, apar: femei, oameni care ne urăsc, bani, 
socoteli, ţi-aduce aminte din urmă, fel de fel. Şi 
sufletul în treapta a şaptea păcătuieşte cu mintea şi 
îşi închipuie. Oare nu pățim noi acestea? Care n-a 
pățit şi nu pățeşte acestea în toată clipa? 

Eu, păcătosul, le păţesc; poate voi sunteţi scutiți. 
Cine nu-și închipuie păcatul cu mintea? Şi crezi că-i 
uşor păcatul cu mintea! Să nu crezi că-i uşor! Auzi 
ce spune Sfântul Efrem Sirul: „Frații mei, nu mă 
aruncaţi în negrijă, pentru păcatul cu mintea. Dacă 
păcatul cu mintea n-ar fi fost greu, nu era nevoie ca 
dreptul lov, cu 1850 de ani înainte de venirea 
Domnului, să aducă jertfă un bou în fiecare seară”. 

Pentru ce? Avea şapte feciori şi trei fete, şi erau 
tineri. Şi aşa de tare se temea lov de Dumnezeu, ca 

nu cumva copiii lui să greşească cu gândul, încât 
aducea jertfe de curăţire, să-i curețe pe copii de 
păcatul cu gândul. El nu greşea cu gândul şi era 
înainte de Legea Veche, că era înainte de Moise. 
Înainte de Legea scrisă şi de Legea Darului păcatul 
cu gândul se curăţea cu jertfe. 

Dacă păcatul cu gândul n-ar fi greu, zice Sfântul 
Efrem, n-ar fi socotit Hristos, Însuşi Cuvântul şi 
Înţelepciunea lui Dumnezeu, preacurvie întru poftă 
de muiere şi ucidere întru a urî pe fratele. Ce zice? 
Cela ce priveşte la femeie, spre a o pofti pe dânsa, 
ială a preacurvit cu dânsa întru inima sa. lată 
preacurvie nevăzută! Numai cu gândul. Cela ce 
urăşte pe fratele său, ucigaș de om este. 

De câte milioane de ori am omorât noi în viața 
noastră? De câte milioane de ori am preacurvit noi? 
De câte ori am urât pe fratele, de atâtea ori am făcut 
ucidere. De câte ori am privit cu patimă la o femeie, 
sau chiar neprivind, am imaginat-o în gândul nostru 
şi ne-am învoit cu gândul păcatului, de atâtea ori am 
fost preacurvari cu inima înaintea lui Dumnezeu. 

Iată de ce trebuie pocăință amară! Straşnică! Iar 
omul zace într-un păcat groaznic — eu, păcătosul — 
nesimțirea. Din cauza nesimțirii, mi se pare că nu-s 
Chiar aşa păcătos. Doar n-am curvit azi, n-am furat 
azi! 

De câte ori am preacurvit cu mintea şi am urât pe 
fratele, am fost preacurvari şi ucigași. Şi aceasta o 
stabileşte Însuşi Dumnezeu Cuvântul. Deci, iată, 
fiindcă vorbim de treapta a şaptea a păcatului, cu 
gândul, noi suntem preacurvari de mii de ori şi 
ucigaşi. Pentru că cu gândul preacurvim şi cu gândul 
urâm pe fratele. 

Ne facem şi ucigaşi și preacurvari, şi apoi ni se 
mai pare că suntem călugări sau chip cioplit de 
călugări sau momâi de pus în cânepă să se sperie 
vrăbiile, că avem haine lungi. Dar dracii râd de noi, 
că văd că în noi nu este viață și trăire, ci numai 
forma. Forma exterioară nu ne ajută! 

Deci în treapta a șaptea omul păcătuiește cu 
mintea prin imaginație, după ce s-a învoit cu gândul 
în treapta a şasea. 

Treapta a opta a păcatului este păcatul cu 
lucrul. Treapta a opta este mai grea. De-abia în 
treapta a opta omul pășește la păcat cu lucrul. 

Unul care-i luptat de duhul curviei, sau de-al 
răzbunării, sau de-al iubirii de argint, sau de-al 
iubirii de slavă, sau de-al mândriei — că toți suferim 
de acestea în toată clipa —, până în treapta asta s-a 
luptat cu gândul. De ce învaţă Sfinţii Părinți: „paza 
minţii, paza minţii!”? Trezvia atenţiei, ferirea minţii 
de la păcat? Că-i acelaşi lucru. Ori vei zice vegherea 
minţii, ori privegherea minţii, ori ferirea minţii, ori 
trezvia atenției, este acelaşi lucru. Cum ai zice: 
pâine, felie de pâine, bucată de pâine, fărâmătură de 
pâine, că tot același lucru este. 

In această lucrare de pază a minţii, este o lucrare 
de geniu pentru călugări. De aceea spune Sfântul 
Isihie Sinaitul în Filocalie: Nimeni, care nu are 
paza minţii, nu va scăpa de căpeteniile tartarului 
în vremea morţii și în vremea când trece prin 
vămi. Pentru ce? Dacă n-a păzit mintea, el a fost 
preacurvar nevăzut toată viaţa şi ucigaş şi iubitor de 
argint şi iubitor de slavă şi mândru, dar el n-a ştiut. 
El zace în adâncul păcatelor şi nu le-a simțit din 
cauza nesimțirii. 

Deci, în treapta a opta, omul care s-a luptat până 
acum de la momeala gândului, de la consimțire, de la 
alegerea de a trece mai departe spre luptă, de la 
luptă, de la învoială, de la păcatul cu mintea, cedează 
la păcatul cu lucrul. 

Până aici s-a luptat el cu imaginaţiile, cu 
închipuirile păcatului; de aici încolo, ori cade în 
păcat cu femeia, ori cade în păcatul malahiei, ori se 
apucă de strâns bani, ori urăşte pe fratele lui şi 
începe să-l bată, ori se mândreşte, ori zavistuiește, 
ori se răzbună, ori dă în judecată pe cutare, ori se 
apucă de furat sau de fumat. Toate păcatele trec prin 
aceleaşi trepte şi tot ce este în om rău, trece la 
păcatul cu lucrul, care este treapta a opta. 

Deci el, până a ajuns în treapta a şaptea a 
păcatului, s-a luptat nevăzut, iar acum trece la 
păcatul văzut cu lucrul. Ín treapta a opta a păcatului, 
omul cedează şi începe cu trupul să săvârşească 
păcatul cu lucrul. 

Treapta a noua a păcatului este obişnuința 
sau obiceiul. Un duhovnic bun, la mărturisire, ştie 
pe cel păcătos în ce treaptă este. Dacă-l întrebi aşa: 
„Moşule, sau mătușă, sau soră, de ce fumezi?” 
„Părinte, m-am obişnuit cu ţigara!” Deodată îți 
spune că este în treapta a noua. Că el n-a căzut o dată 
în viaţă. El spune că s-a obişnuit cu ţigara, că ţine 
tabachera cam aproape. 

„De ce bei, moşule?” „M-am cam obişnuit, 
părinte, cu paharul, cu rachiul, cu vinul!” „De ce 
spui minciuni?” „Părinte, m-am cam obişnuit cu 
ele!” „De ce faci cutare păcat trupesc?” „M-am 
obișnuit cu el!” „De ce furi?” „Părinte, aşa mi-i 
obiceiul!” 

Deci îl cunoşti de la această vorbă în ce treaptă 
este, adică în treapta a noua. Acestea sunt trepte mai 
grele de-acum. Treapta a noua este obiceiul păcatu- 
lui. 

Treapta a zecea a păcatului este deprinderea 
păcatului, nu-i obicei. Omul în treapta a noua face 
păcatul din când în când, din obişnuință, dar în 
treapta a zecea îl face mereu; s-a deprins să păcătu- 
iască. 

Treapta a zecea a păcatului este cea mai 
periculoasă, pentru că păcatul devine a doua fire, a 
doua natură. Omul fuge la cârciumă şi la pahar 
vrând-nevrând. „Măi, da lasă-te de beţie, de fumat, 
uite că eşti bolnav! Te duci în gheenă, îţi pierzi şi 
mintea şi trupul şi sănătatea! Îţi pierzi toate dacă mai 
bei! Ţi-a spus şi doctorul, îți spune şi duhovnicul!” 
„Nu, domnule, m-am deprins! Eu, dacă nu beau un 
pahar de vin sau de rachiu, nu mai pot să trăiesc!” 

El îți spune singur pe ce treaptă este. „M-am 
deprins şi nu pot”. Ori minte, vrând-nevrând; ori 
curveşte, vrând-nevrând; ori fură, vrând-nevrând; ori 
bea, vrând-nevrând; ori se bate, vrând-nevrând. De 
ce? Păcatul de la obişnuinţă a ajuns la deprindere. 
S-a deprins. 

În treapta a zecea, păcatul devine a doua natură. 
Este aproape ceva firesc, natural la el. Şi ca să 
întorci un om de pe treptele acestea la pocăință, îţi 
trebuie mai mare luptă. In treapta a şaptea, a opta, 
dacă a căzut o dată, se întoarce uşor. În treapta a 
noua mai greu, că a început să se obişnuiască. In 
treapta a zecea este mult mai greu să se întoarcă. 

S-a deprins şi nu se lasă până nu face păcatul. El 
este cum zice marele Apostol Pavel: Cine face 

păcatul, este rob al păcatului. L-a robit păcatul și-l 
duce la lucrarea păcatului, vrând-nevrând. 

Deprinderea păcatului, oricare ar fi el, este foarte 
periculoasă, când ajunge în treapta a zecea. Ori 
iubirea de bani, ori desfrânarea, ori minciuna, ori 
fățărnicia, ori slava deșartă, ori beţie, orice ar fi. 

Treapta a unsprezecea a păcatului este deznă- 
dejdea. Aceasta este şi mai periculoasă. Omul în 
treapta a unsprezecea, ce zice când vede că nu se mai 
poate opri de beţie, sau de muieri, sau de păcate 
trupeşti, sau de înjurat, sau de furat, sau de fumat, 
sau de alte răutăţi, şi cade în deznădejde, că el n-ar 
să se mai poată opri? „Nu mă mai iartă Dumnezeu, 
dacă eu nu mă pot opri de la păcat!” 

Aici este cumpăna cea mai mare. Că zice: 
„Nimic mai rău şi mai tare ca deznădăjduirea!” De 
aceea se spune duhovnicului: „la aminte, o, 
vânătorule de suflete, duhovnice, de la aceste trei 
trepte să te sârguieşti să întorci sufletele mai tare 
înapoi: de la obişnuinţă, de la deprindere şi de la 
deznădejde. Deznădejdea este lângă moarte”. 

Omul cade în descurajare şi zice: „Nu mă mai 
iartă Dumnezeu, dacă eu nu mă mai pot opri de la 
păcat!” Vede că se duce, vrând-nevrând, la păcat şi 
cade în descurajare. Zice Sfântul Efrem Sirul: „O, 
răutatea satanei! Când l-a văzut pe om deprins cu 
păcatul, de acum cu paloşul deznădejdii bate 
război!” Să-l taie de la nădejdea către Dumnezeu. 

Taie nădejdea mântuirii cu paloşul: „Nu te mai 
iartă Dumnezeu, măi omule! Nu vezi că ţigara n-o 
mai poți lăsa — sau muierea, sau înjuratul, sau beţia, 
sau curvia, sau furtul, sau minciuna, sau răutatea, sau 

zavistia, sau viclenia, sau ţinerea minte de rău, sau 
dorința de răzbunare —, nu vezi că nu te mai poți opri 
de la ele? Nici nu te mai iartă Dumnezeu!” 

Bate cu paloşul deznădejdii, care este cel mai 
grozav păcat, adică deznădejdea de mila lui Dumne- 
zeu, care este păcat împotriva Duhului Sfânt. 
Aceasta se întâmplă în treapta a unsprezecea a 
păcatului. 

Treapta a douăsprezecea a păcatului este 
sinuciderea. 

In treapta a douăsprezecea se întâmplă ceea ce s-a 
întâmplat cu Iuda şi cu Cain. Cain, când a căzut în 
deznădejde, a zis: Mai mare este păcatul meu decât 
a mi se ierta mie! In loc să ceară iertare de la 
Dumnezeu, a început să se sfădească: Cain, unde-i 
fratele tău, Abel? Dar ce, eu am păzit pe fratele 
meu? In loc să zică: „Doamne, am greşit!”, s-a luat 
la ceartă. 

Iar Iuda, când a ajuns în treapta a douăsprezecea, 
ce-a făcut? Și văzând Iuda că lisus a fost condamnat 
la moarte, mustrat de conştiinţă, a căzut în deznă- 
dejde şi, aducând arginţii, i-a aruncat în biserică şi 
s-a dus şi s-a spânzurat. 

Omul cel rău, dacă mereu zace în păcate, de la o 
vreme culmea relelor îl duce la sinucidere, să-şi ia 
viața, că nu mai poate suporta mustrarea conștiinței. 

Aici este ceea ce spune Proorocul David: Intru 
mustrări, pentru fărădelegi ai pedepsit pe om şi ai 
subțiat ca un păianjen sufletul lui. Păianjenul arată 
deznădejdea. 

In treapta a unsprezecea, atâta nădejde mai are 
el, ca pânza unui păianjen. Olecuţă de nădejde. Dacă 

mai vine paloșul satanei şi-o taie şi pe asta, fuge şi se 
spânzură, ori se îneacă, că nu-l mai iartă Dumnezeu. 
Deci treapta a douăsprezecea este sinuciderea. 
Este ceea ce spune Apostolul Pavel: Plata păcatului 
este moartea. 
xk ak k 


Ce vreau să vă mai spun! În treapta a doua a 
păcatului, când facem fapta bună cu scop rău, fapta 
bună nu este bună. Fapta bună are trup și suflet. 
Trupul faptei bune este lucrarea ei. Iată, eu postesc, 
mă rog, fac metanii, priveghez, fac milostenii, citesc 
sfintele cărți, stau la biserică, cânt la strană, 
pomenesc pomelnice, lucrez la grădină, lucrez la 
pădure, orice aş face eu. 

Lucrarea însăşi a faptei bune este trupul, iar 
sufletul sau viața ei este scopul. Cu ce scop fac eu 
fapta bună? Ori este scopul iubirii de treaptă, ori al 
iubirii de câștig, ori al iubirii de slavă, ori al iubirii 
de argint. 

Unul face treabă straşnic în mănăstire şi se 
chinuieşte să ajungă ceva în mănăstire. Vine cu un 
scop: „Măi, poate voi ajunge econom, poate voi 
ajunge stareţ, poate m-o face diacon, poate m-o face 
preot”. Şi pentru asta muncește și face treabă. Dracul 
i-a răpit scopul şi încolo îi dă drumul: „Fă, cât de 
mult! Eu ţi-am pus mâna pe sufletul faptei bune!” 

Sfântul Apostol Pavel spune: Aşa alerg la ţintă, 
la Hristos, nu cum aş bate vântul cu pumnii. Să nu ai 
alt scop în mănăstire când te nevoieşti, decât numai 
mântuirea sufletului şi slava lui Dumnezeu. 

Sfântul loan Scărarul arată care sunt cele trei 
feluri de lepădări de lume: 

1. Cela ce pentru iubirea de treaptă, pe 
lepădarea de lume o a făcut, ca tămâia este, care 
la început miroase şi pe urmă scoate fum. 

Face el ascultare, se supune în mănăstire, alear- 
gă, cutare, doar va ajunge el ținta carierei, care 
credea să ajungă el în mănăstire. Şi dacă se întâmplă 
ca Dumnezeu să-i stea împotrivă, să nu ajungă, 
atunci nu mai miroase ca tămâia. Până atunci toți 
ziceau: „Măi, dar ascultător este fratele ăsta! Măi, 
dar smerit este, dar bine mai face treabă, dar supus 
este, bun”, dar nimeni nu ştie în inima lui ce scop 
urmăreşte. 

Iar dacă nu ajunge ţinta carierei sale, începe a 
cârti: „Pe acela l-a făcut diacon, pe acela preot; eu 
stau de-atâția ani în mănăstire, eu am muncit mai 
mult decât dânsul, eu m-am jertfit, pe mine nu mă 
face nimic!” Incepe a scoate fum tămâia noastră! 
Tămâia noastră nu mai miroase! 

Asta, fiindcă în mintea lui lepădarea de lume a 
făcut-o pentru scopul iubirii de treaptă. 

2. Cela ce pentru iubirea de câștig, pe 
lepădarea de lume o a făcut, ca piatra de moară 
este, care de-a pururea întru acelea și se 
învârtește. 

Unul vine la mănăstire să-i dea salar sau pensie, 
sau să i-o mărească, să fie oleacă mai mult, să mai 
pună olecuţă la CEC. Mi se pare că Sfântul Antonie 
avea salar...!? 

— Cât avea pe lună Sfântul Antonie, că am uitat? 
Cam câte mii? Ce pensioară aveau Sfântul Pamvo, 
Sfântul Sisoe? N-aţi auzit? Aţi citit undeva despre 
sfinți cu pensie și cu salar? Măi, aţi citit voi despre 


PĂRINTELE CLEOPA 49 


vreun mucenic şi cuvios care avea salar şi pensie? Ia 
să spuneți! 

Vezi cum ne înşelăm noi! De aceea, dacă îți dă 
pensie, dă-o la obște sau dă-o la săraci. Iar dacă nu 
ti-o dă, să nu-ți pară rău, că noi n-am venit pentru 
leafă aici. Dacă îţi dă Hristos Raiul — şi o floare din 
Rai, cum spune Sfântul Andrei cel nebun pentru 
Hristos, este mai scumpă decât toate comorile lumii 
şi asta nu mai moare, că are viață veşnică într-însa —, 
ce-ţi mai trebuie altceva? 

Cel ce pentru iubirea de câştig a făcut lepădarea 
de lume, este ca piatra de moară care de-a pururea se 
învârteşte în jurul ei. Adică acasă făcea, muncea, 
alerga, ca să capete un ban, un salar, o pensie, să 
facă ceva avere, şi vine în mănăstire şi se învârte ca 
piatra de moară, tot într-acele. „Măi, să muncesc, să 
fac, poate mi-a mări salariul, poate îmi va da pensie 
mai mare, dacă o să am oleacă de vechime!” Şi tot se 
învârte roată, ca piatra de moară. 

Nu pățim aşa şi noi? Este bine că vorbim de 
păcat? Aşa fac eu, păcătosul! Şi eu sunt vinovat, dar 
vă spun. Măcar să cunoaştem meşteşugurile diavo- 
lilor. Ce crezi că eu sunt cheie de biserică? Eu sunt 
mai păcătos decât toți! 

Să vă spun și al treilea fel de lepădare de lume. 

3. Cela ce pentru slava lui Dumnezeu, pe 
lepădarea de lume o a făcut, unul ca acela până la 
moarte se jertfeşte pe sine, nimic nădăjduind, 
decât mântuirea sufletului. 

Adică se jertfeşte în toate, dar n-are nevoie de 
nimic. N-are scop nici să ajungă mare, nici să câştige 
bani. Să-i dea Dumnezeu mântuire. Atât doreşte. 
Acela-i pe drum bun, pe drumul duhovnicesc, ca un 

adevărat călugăr. Acela nu aleargă în deşert! „Mie 
să-mi dea Dumnezeu mântuire. Nu-mi trebuie nimic 
altceva. Că mântuirea este mai scumpă decât toate 
care există sub cer!” 

Fapta bună are trup şi suflet. V-am spus. 
Lucrarea faptei bune, de orice nuanţă ar fi, este 
trupul, iar sufletul este scopul. Dacă mi-a răpit 
diavolul scopul, faptele bune, cât de bune ar fi, dacă 
scopu-i rău, trec de partea scopului. Se fac rele toate! 

Şi invers. Dacă am face fapte rele, sau părute de 
oameni rele, tu dacă ai scop bun, nu-ți pasă. Cum a 
făcut Sfântul Vitalie, care a salvat de la desfrâu 
multe femei păcătoase. 

Toată lumea îl socotea mare curvar, dar lui nu-i 
păsa de oameni. Stătea cu Psaltirea toată noaptea şi 
nu mânca, câte trei-patru zile pe săptămână nu gusta 
nimic şi a mântuit 300 de curve. Că la el fapta era 
părută rea, dar scopul era bun. Scopul era să scoată 
de la curvie şi din iad, nu se ducea pentru păcat. 

Şi iată că toate faptele bune ale lui au trecut de 
partea scopului. La moartea lui s-au făcut minuni 
mari, şi toate femeile pe care le-a învățat să se lase 
de păcat, au început să spună fapta lui cea bună, aşa 
încât astăzi ne închinăm la moaştele Sfântului Vitalie 
din Alexandria. 

De aceea, când faci o faptă bună, chiar dacă în 
fața oamenilor pare rea, ție nu-ți pasă, dacă ai scop 
bun. 

Deci toată fapta bună când se face, mintea 
trebuie să privească la scopul ăsta: Să fie spre slava 
lui Dumnezeu. Aşa ne învață marele Apostol Pavel: 
Sau de mâncaţi sau de beţi sau altceva de faceți, 
toate să le faceți spre slava lui Dumnezeu. Amin. 


CELE ŞAPTE PRICINI 
ALE PĂCATULUI 


Dacă am văzut care sunt cele douăsprezece 
trepte ale păcatului, este bine să cunoaștem și cele 
şapte pricini după care se canonisesc păcatele. Cele 
şapte pricini vin în legătură cu tot felul de păcate 
posibile, pe care poate să le facă omul pe pământ. 
lată care sunt cele şapte pricini ale păcatului: 

1. Pricina întâi se referă la persoană: cine a făcut 
păcatul? 

Împăratul, arhiereul, preotul, diaconul, conducă- 
torul unei țări, al unui oraş, dascălul, omul simplu, 
omul bolnav, omul creştin; cine a fost acela ce a 
făcut păcatul? Foarte mult atârnă canonisirea de 
cuvântul „cine”. 

Este mare diferență, dacă acelaşi păcat îl face 
împăratul sau arhiereul sau preotul, sau călugărul, 
sau cel de pe urmă mirean. Pentru acelaşi păcat 
creşte sau scade în canonisire, dacă persoana aceea 
este mai mică în dregătorie sau mai mare. Dacă este 
mai mare, mai mare osândă are. 

Un duhovnic oarecare a mărturisit pe împăratul 
Rusiei, Alexei. Şi împăratul a crezut că are de-a face 
cu un duhovnic prost. S-a spovedit de păcate, aşa ca 
un om simplu. 

„Părinte, n-am curvit, n-am furat, n-am băut, 
n-am bătut!” A spus el aşa câteva păcate scrise pe-o 
hârtie. Dar duhovnicul era foarte iscusit: 

— Măria ta, de-abia ai spus păcatele lui Alexei, 
ale unui oarecare Alexandru. Dar să-mi spui păcatele 
împăratului Alexei! 

S-a minunat împăratul. 

— Care sunt acelea? 

— Tu nu eşti un Alexei oarecare de la oi şi dacă ai 
făcut aşa, să-ți dau un canon mic. Tu eşti împăratul 
Alexei! Poate ai făcut legi strâmbe, poate legi 
împotriva lui Dumnezeu, poate ai pus impozite grele 
pe popor, poate ai călcat alte țări, ca împărat. 
Spune-mi ce ai făcut! 

A încremenit împăratul. 

— Toate acestea le-am făcut, părinte! 

— Acestea sunt păcatele împăratului, iar celelalte 
— că n-ai mâncat, că nu te-ai îmbătat — sunt ale lui 
Alexei. 

Astfel, la această pricină răspunde întrebarea 
„cine”. Nu se aseamănă păcatul unui om mare cu al 
unui om simplu. Este cu mult mai mare păcatul făcut 
de un preot, decât cel făcut de un om de rând. Pentru 
ce? Pentru că zice Scriptura: Cei tari, tare se vor 
certa. Şi sluga care ştie voia Domnului său, mai mult 
se va bate. Căruia i s-a dat mult, mult i se va cere. 

Deci, la pricina aceasta, „cine”, este mare deo- 
sebire între păcatul unui om de jos şi cel al unuia care 
este din treptele cele mai mari din ierarhia omenească. 

2. Pricina a doua a păcatului este: ce fel de păcat 
a făcut? 

Ce fel de păcat ai făcut, omule? Că sunt păcate 
între păcate. Ai vorbit de rău, ai clevetit, ai spus 
minciuni, te-ai mâniat, ai ocărât, ai ținut minte răul, 
ai căutat să te răzbuni, ai avut gânduri de ură, de 
zavistie, de pizmă, de răutate, de invidie, iubire de 
arătare, slavă deşartă, fățărnicie, viclenie, iubirea de 
sine cu toate fiicele ei; păcate simple. 

Sau ai făcut păcate mai mari, ca: preacurvie, 
malahie, cădere cu dobitoace, amestecare de sânge, 
sodomie, ucidere, avorturi, ai omorât copii, sau 
altceva mai greu decât acestea. 

Deci, iată ce înseamnă pricina a doua. Ce fel de 
păcate ai făcut? Păcate uşoare, vrednice de iertare, 
care se iartă şi la Rugăciunile de seară, la mărtu- 
risire, sau ai făcut păcate de moarte sau împotriva 
Duhului Sfânt, pentru care trebuie multă pocăință. 
Asta este pricina a doua a păcatului. Ă 

3. Pricina a treia este: pentru ce? Intrebi pe 
unul: ,„Omule, de ce-ai furat?” „Părinte, sunt lipit 
pământului de sărac. Am o casă de copii, sunt 
necăjit, n-am pământ, casa mi-i spartă, femeia mi-i 
bolnavă, copiii în spital, la şcoală n-am cu ce-i purta, 
şi m-a îndemnat cugetul şi am furat nişte lemne din 
pădure, am furat ceva de colo, am luat ceva de 
dincolo”. El îți spune pentru ce a furat. 

Altul care a făcut păcatul, răspunde altceva la 
pricina „pentru ce”. „Pentru ce l-ai bătut, măi, pe 
celălalt?” „Părinte, l-am prins la femeia mea!” Sau 
altceva: „M-am temut, că erau mai mulţi decât mine 
şi am sărit eu să-i bat pe ei, ca să nu mă omoare ei pe 
mine!” 

Trebuie să vezi foarte bine pricina „pentru ce”. 
Pentru ce-a făcut păcatul? De nevoie, de foame, de 
sărăcie; a fost singur undeva şi a luat un braţ de fân 
şi a dat la un cal, că nu putea trage calul. Acela este 
mult mai uşor, că zice chiar Sfântul Vasile: „Cine 
moare de foame, de va fura pâine, nu-i păcat”. Este 
păcat că a furat, dar este mai mare păcat dacă ar lăsa 
să moară de foame. Vede o pâine undeva şi moare de 
foame; dacă o ia şi zice bogdaproste, păcat o fi, dar 

mai mare lucru ar fi dacă s-ar lăsa să moară de 
foame. 

Deci, iată, să cauţi pricina pentru ce a furat omul 
sau pentru ce a bătut pe alţii, sau pentru ce a adunat 
bani, sau pentru ce s-a răzbunat, sau pentru ce a dat 
în judecată. La această pricină „pentru ce”, se scade 
canonisirea sau se măreşte. 

Caută bine! A fost o pricină binecuvântată sau 
aproape de binecuvântare, sau o pricină prea de 
nevoie, sau nu de nevoie, ci numai de ambiţie? Și 
de-a fost de ambiţie şi de iubirea de păcat, pedepseşti 
mai rău, iar dacă nu, mai puţin sau mai uşor. 

4. A patra pricină a păcatului este: Prin ce 
mijloc? Cum? Vă dau o pildă. Te-ai dus să câştigi o 
avere străină. Cu ce mijloace? „Părinte, iată ce-am 
făcut: am dat o sumă de bani, am pus câțiva martori 
falşi să jure strâmb, că pământul ăsta este moştenire 
de la tata, sau casa asta este moştenire de la cutare!” 

Ai corupt şi ai băgat în iad şi pe aceia ce au jurat 
strâmb şi banii tăi sunt spre pierzarea ta, şi ai 
nedreptăţit şi pe un om nevinovat. 

Cu ce mijloace? Acesta cu mari pricini a tras în 
păcat pe mai mulți, care au jurat strâmb şi au 
falsificat adevărul şi a luat cu nedreptate de la unul 
care este sărac. Prin ce mijloc? Cu martori falşi şi cu 
bani. S-a îngreuiat canonisirea. Tu nu eşti vinovat 
numai de păcatul tău la pricina aceasta, ci ai făcut 
părtași şi pe toţi aceia pe care i-ai înşelat şi i-ai 
minţit Şi au jurat fals şi au făcut judecată nedreaptă. 

5. Pricina a cincea este: În ce vreme? 

Vremea în care a păcătuit cineva împuţinează 
sau înmulțeşte greutatea păcatului. De pildă, dacă 
cineva în vreme de nevoie şi de foamete a furat 

pâine sau grâu, mai puţin păcătuieşte decât cel ce a 
furat acestea fără de nici o nevoie. 

Câţi greşesc în Legea Harului, mai greu păcat 
fac decât cei ce au păcătuit înainte de Hristos. Şi 
celelalte se socotesc în chip asemănător. 

6. Pricina a şasea este: În ce loc s-a făcut 
păcatul? 

De aici creşte canonisirea sau scade. Am furat. 
„Din ce loc ai furat? Ai furat de pe câmp un braţ de 
iarbă, o fasolă, un bostan, o nucă, o perjă, un 
strugure?” „Nu. Am furat din biserică, părinte, 
colaci! Am luat ceară, am luat lumânări, am luat vin, 
am luat prescuri!” Iată că la această pricină „din ce 
loc”, păcatul la canonisire creşte sau scade. 

Dacă furi de la mirean, trebuie să dai de patru ori 
înapoi, iar dacă ai furat de la biserică, de cinci ori 
trebuie să dai înapoi. Nu eşti iertat până nu dai de 
cinci ori. Fur de cele sfinte te cheamă. 

Să zicem așa: Unul a făcut un păcat ascuns. Dar 
n-a ştiut decât el şi Dumnezeu şi duhovnicul lui. Se 
canoniseşte mai ușor. Altul face păcatul şi ştie tot 
satul. Păcatul acesta este mult mai greu. Câte suflete 
au auzit în sat că a făcut păcatul şi s-au smintit din 
cauza acestuia că nu s-a păzit să facă păcatul în 
ascuns? Păcatul, făcându-se la arătare, a smintit pe 
atâția. Mântuitorul zice: Vai lumii de sminteli, dar 
mai vai de cel prin care vine sminteala; mai bine 
şi-ar lega o piatră de moară şi să se arunce în mare. 

Sfântul Maxim Mărturisitorul spune: „Prin 
greutatea pietrei de moară, Mântuitorul arată aici cât 
este de greu păcatul smintelii”. Duce la deznădejde 
şi la hulă împotriva lui Dumnezeu şi la necredință pe 
toţi care s-au smintit. 

Deci, alta este când păcătuiește omul undeva în 
ascuns, alta este când păcătuieşte în târg şi alta este 
când păcătuieşte într-un loc sfânt. 

Cu cât păcatul s-a făcut în felul acesta, de se 
cunoaşte mai departe, cu atâta mai mare canon 
trebuie să-i dai şi mai mare urgie a lui Dumnezeu 
vine peste el, dacă nu se mărturiseşte. Pentru că l-a 
făcut într-un fel, nu numai de el ştiut, ci a rănit 
ştiinţa la atâția şi i-a smintit. Asta-i pricina a şasea. 

7. A şaptea pricină este: de câte ori? De câte ori 
ai făcut păcatul? Cu cât numărul este mai mare, cu 
atât canonisirea este mai grea. Am greşit o singură 
dată în viață, păcat greu, de două ori, de trei ori. Dar 
nu-i ca acela ce a făcut păcatul de 50 de ori sau de o 
sută de ori sau mai mult. Numărul şi repetarea 
păcatului îngreuiază sau scade la cântar la canoni- 
sire, la mărturisire şi în faţa lui Dumnezeu la dreapta 
judecată. 

Deci, mai greu se osândeşte acela care a păcătuit 
de multe ori sau prea de multe ori, şi mai puţin acela 
care păcătuieşte o dată, de două ori, sau de mai 
puţine ori. 

Acestea sunt pricinile păcatului mai pe scurt. Nu 
le-am spus ca pe carte, ci aşa, din memorie. 


DREAPTA SOCOTEALĂ 


Dreapta socoteală, sau darul deosebirilor, este 
podoaba faptelor bune, precum zice Sfântul Isaac 
Sirul: „Pe tot lucrul îl împodobeşte măsura”. Fără 
această sare duhovnicească, toate cele bune se strică 
Şi întru vătămare se mută. 

Această podoabă a virtuţilor se câştigă, după 
cum spun Sfinţii Părinți, prin nepătimire. Deci 
atunci când omul nu se va încrede în părerile sale, 
ci va urma în toate învățăturii bătrânilor celor 
iscusiți, va câştiga dreapta socoteală. 

Pentru a înţelege cum lucrează dreapta soco- 
teală, trebuie amintit că sufletul se împarte în trei 
părți: partea rațională, partea mânioasă şi partea 
poftitoare. 

Felul cum trebuie să chivemisim, cu dreaptă 
socoteală, cele trei părți ale sufletului şi trupului 
nostru, ni-l arată Sfântul Maxim Mărturisitorul: „Dă 
sufletului şi trupului tău cele de care sunt vrednice”. 

Adică părţii raționale a sufletului să-i dăm citire, 
vederi duhovniceşti şi rugăciune; părții mânioase să-i 
dăm dragostea duhovnicească, care se opune urii; iar 
părții poftitoare să-i dăm înfrânare şi cumpătare. 
Trupului nostru să-i dăm hrană şi îmbrăcăminte atât 
cât îi trebuie. 

Insă nevoința să se dea după măsura fiecăruia. 
Auzi ce spune Sfântul Marcu Ascetul: „Precum se 
deosebeşte arama de fier şi fierul de găteje 
(vreascuri), atâta deosebire este între un trup şi 
altul”. Unul din fire este sănătos şi poate să 
postească şi să nu mănânce până seara şi altul, 
săracul, dacă nu mănâncă de două-trei ori, cade jos şi 
moare. 

Dar de nevoie este să ştim că dreapta socoteală 
ne va păzi nevătămaţi de întinderea peste măsură 
spre amândouă părțile. Căci este vătămare şi în 
întinderea peste măsură a postului, cât şi în sătu- 
rarea pântecelui; atât în priveghere peste măsură, cât 
şi în somn mult. 

În toate, în toate trebuie să avem dreaptă soco- 
teală, pentru că dreapta socoteală este împărăteasa 
faptelor bune. Pentru că dacă o ia unul repede-repede 
şi nu are povăţuitor, îndată cade. 

Vine aici la mine unul, un viteaz, şi zice: 
„Părinte, să-mi dai voie să citesc Molitfele Sfântului 
Vasile cel Mare!” „Măi, nu le citi, că te duc dracii pe 
sus de-aici! Tu eşti de citit Molitfele Sfântului 
Vasile?” El de-abia a venit în mănăstire, şi să-i dau 
voie să citească Molitfele Sfântului Vasile, că el are 
ciudă pe draci! „Vai de capul tău! Câtă ciudă are 
dracul pe tine şi cât vrea să râdă el de tine!” 

S-a dus la Sfântul Varsanufie cel Mare, marele 
stareț al Palestinei, un călugăr şi i-a zis: 

— Îmi dai voie să blestem pe draci şi să citesc 
Molitfele Sfântului Vasile? 

— Nu-i blestema, că mare batjocură ai să iei de la 
dânşii! Smerește-te şi zi „iartă-mă” la toți fraţii! Aşa-i 
biruieşti pe demoni! Că diavolul toate le face, numai 
„iartă-mă” nu zice, căci a căzut din mândrie. 

Diavolul posteşte, că nu mănâncă niciodată; el 
trăieşte în feciorie, că nu se însoară, nu se mărită; el 
priveghează. Doarme el vreodată? Tu faci treabă, dar 
el stă degeaba? Nu poate sta. Tu crezi că pe diavol îl 
întreci în fugă, dacă ai fugi tu? El într-o clipă e la 
marginea pământului. Numai cu una îl întreci tu pe 
el; dacă ai socoti că: „Eu sunt praf şi cenuşă, şi sunt 
păcătos, şi nu pot nimica, şi sunt nevrednic să trăiesc 
pe pământ!” Numai de smerenie se teme diavolul. 
De alta nu se teme el; poți să fii tu nevoitor cât este 
lumea! Dacă nu ştii să ceri iertare, eşti batjocorit de 
ci, eşti măturoiul dracilor. 

Dreaptă socoteală trebuie să avem şi în vorbire, 
la metanii, la priveghere şi în tăcere şi în înfrânare la 
mâncare, la băutură, la somn şi la toate ostenelile 
trupeşti. 

De aceea, fraţilor, să ne ajute mila Domnului să 
câştigăm oleacă de dreaptă socoteală, fiindcă în 
lumea asta sunt curse şi ispite fel de fel şi nedumeriri 
în cele duhovniceşti. Dar să ținem dreapta socoteală, 
măsura în toate. Pădurea nu se teme de cel care 
încarcă o dată mult căruţa, că ştie că mai la vale se 
rupe osia la căruţă şi moare calul, că nu mai poate. 
De acela se teme diavolul, care ia câte un lemnişor 
din pădure în fiecare zi şi-l duce acasă. 

Aşa-i şi vrăjmaşul; nu se teme de cel care o ia 
lată, că rămâne negrăpată. Câte oleacă, aşa. Câte 
oleacă, încet, încet! 

Sfântul Teodor Studitul spune: „Câte puţin, câte 
puțin se îmbogățeşte cineva, şi la cele trupeşti şi la 
cele duhovniceşti”. Câte oleacă. 

Aşa să luaţi fapta bună, câte oleacă, şi să vă pară 
rău că n-aţi făcut mai mult. 


SFATUL BUN 


Cei ce nu au cârmuire, cad ca frunzele! şi 
Mântuirea stă întru mult sfat, zice Sfânta Scriptură. 
Întotdeauna, când vrem să facem ceva, să întrebăm. 
Oare când mergem pe un drum pe care nu-l 
cunoaştem, nu întrebăm? „Măi, dacă eu o iau la 
stânga sau la dreapta, nu mă rătăcesc? Incotro să 
apuc?” Şi nu greşeşte omul, că întreabă. Iar dacă nu 
întreabă, atunci mai ales se rătăceşte, că nu 
nimereşte. Cu atât mai mult la cele duhovniceşti. 

Sfântul Efrem Sirul spune: „Din cele şapte 
lucrări ale monahului şi ale creştinului, cea din urmă 
este şi aceasta, să întrebe pe bărbaţi iscusiți când nu 
ştie un lucru; ca nu cumva altele în loc de altele 
înțelegând, să se rătăcească”. De aceea este bine ca 
la anumite nedumeriri să întrebe. Dacă întreabă, nu 
greşeşte. 

Şi să ştiţi un lucru. Unde veţi merge, să aveţi pe 
Dumnezeu înaintea ochilor. Că Dumnezeu nu-i 
numai aici. El este şi la voi acasă şi în târg şi în 
Bucureşti şi în Africa şi în Asia şi în lună şi în stele, 
în toate este prezent. În toate. Că zice acolo: Eu sunt 
Care umplu cerul şi pământul şi cele dedesubt. 

Nu este loc unde nu este prezența Lui. Sfântul 
Macarie cel Mare până acolo merge, că zice: 
„Dumnezeu este şi în draci şi în satana!” Cum este în 
draci, zic unii, dacă satana este împotriva lui 
Dumnezeu? Da, este. Că dacă n-ar fi Dumnezeu într- 
înşii, cât rău ar face! Dumnezeu este într-înşii cu 
puterea Sa cea atotțiitoare, una din însușirile Sale, 
să-i țină în frâu, ca pe câinele cel rău, să nu facă rău 
cât ar vrea ei oamenilor. Nici în porci n-au putut să 
intre, fiind ţinuţi de puterea atotțiitoare a lui 
Dumnezeu. Că puterea drăcească este îngrădită de 
puterea dumnezeirii. Că zice la Isaia: Se luptă cel 
puternic cu Cel atotputernic. Are el putere, dar nu 
este atotputernic, că Dumnezeu îl ține în frâu! 

Toată puterea drăcească este circumscrisă împre- 
jur; este îngrădită de puterea dumnezeinii. Că altfel, 
ai văzut, când i-a dat voie să-l ispitească pe lov, ce-a 
făcut într-un ceas? I-a ars turmele, i-a sfărâmat toate 
şi i-a omorât fiii! Are mare putere satana, dacă 
Dumnezeu îi dă voie. 

La Sfântul Serafim de Sarov a venit un boier 
mare, Motovilov. Şi Sfântul Serafim de multă vreme 
îi spunea despre rugăciunea minții, că el avea 
rugăciunea asta în mare grad, rugăciunea inimii — 
cea mai înaltă rugăciune din lume —, ca să se învețe a 
se ruga omul, nu cu buzele, ci cu inima lui 
Dumnezeu. Şi Motovilov cerea să-i dea darul acesta: 

— Dă-mi, părinte, să învăţ şi eu rugăciunea minții 
şi a inimii! Şi spunea sfântul: 

_  — Prea devreme pentru tine, că ai să te mândrești! 
Intâi trebuie să câştigi lucrarea Duhului Sfânt. 

— Cum putem noi câştiga această lucrare în noi? 

— Răceala credinței noastre în Domnul nostru 
lisus Hristos este pricina că ne-am depărtat aproape 
cu totul de adevărata viață creştinească. Nouă ni se 
par ciudate unele cuvinte din Sfânta Scriptură, 
precum zice: Adam vedea pe Dumnezeu în Rai. 

Şi totuşi, lipsa înţelegerii este o urmare a depăr- 
tării noastre de sensul cel dintâi al creştinismului. Cu 
părerea că suntem învăţaţi, ne-am cufundat într-un 
aşa întuneric de neştiință, încât am ajuns să socotim 
cu neputinţă lucruri pe care cei vechi le găseau 
fireşti. De pildă arătarea lui Dumnezeu oamenilor! 

Când Dumnezeu S-a arătat lui Moise în Muntele 
Sinai, iudeii nu-i puteau privi fața. Atât era de 
luminată. Când Domnul S-a schimbat la față pe 
Muntele Taborului, şi faţa Lui strălucea ca soarele, 
iar veşmintele Lui erau albe ca lumina, atunci uceni- 
cii au căzut cu fețele la pământ. Aşa se arată harul 
Preasfântului Duh tuturor celor ce se fac vrednici. 

Sfântul Serafim de Sarov, văzând râvna lui 
Motovilov, a zis: 

— Fiule, ia vino încoace! Pune mâinile tale pe 
umerii mei! Uită-te drept la mine! 

Atunci sfântul a suflat asupra lui. 

— Ce simţi acum? 

— Părintele meu, nu pot să te privesc, căci din 
ochii sfinţiei tale ies fulgere de lumină! Faţa ta este 
mai arzătoare decât soarele şi mă dor ochii! 

— Aşa te văd şi eu pe tine acum, pentru că Duhul 

lui Dumnezeu pe amândoi ne-a umbrit. 
___ Duhul Sfânt s-a transmis din unul în altul. 
Inchipuiţi-vă fața unui om care vorbeşte în mijlocul 
soarelui. Îi vezi mişcarea buzelor, expresia ochilor; îi 
auzi glasul şi în locul corpului vezi o lumină 
strălucitoare, o lumină orbitoare. Poate cineva să-şi 
închipuie starea aceasta? 

— Cum te simţi acum? l-a întrebat pe Motovilov. 

— Simt în suflet o linişte şi o pace, pe care nu o 
pot exprima în cuvinte. 

— Această pace pe care o simţi, este pacea de 
care zice Domnul ucenicilor Săi: Pacea Mea dau 
vouă! Eu v-o dau, nu precum o dă lumea. 

Şi l-a întrebat: Ce mai simţi? 

— O dulceaţă extraordinară! 

— Este dulceaţa de care dumnezeiasca Scriptură 
spune: Din râul dulceții Tale, le vei da lor să bea. În 
dulceaţa asta parcă ni se topesc inimile, și binele 
care ne umple atunci, cine poate să-l spună? Ce mai 
simţi, fiule? 

— Simt o negrăită bucurie în inimă! 

— Când Duhul lui Dumnezeu pune deplin 
stăpânire pe ființa noastră, atunci sufletul se umple 
de o bucurie fără margini. Acum ce mai simți? 

— O căldură copleşitoare. 

Erau în pădure şi afară ningea, iar ei se simțeau 
ca într-o baie. Aceasta-i căldura de care Dumnezeu 
ne cere să pomenim în rugăciune: Încălzeşte-mă, 
Doamne, cu căldura Duhului Tău cel Sfânt! Acum 
înțelegem noi cum stau pustnicii în munţi şi păduri şi 
nu se tem de frigul aspru al iernii, pentru că ei sunt 
acoperiţi de harul dumnezeiesc. 

Duhul Sfânt este a treia persoană a Dumnezeirii, 
Căruia noi ne adresăm prin rugăciunea „Impărate 
ceresc...”; iar prin psalmul 50, unde zice: „Duhul 
Tău cel sfânt nu-l lua de la mine!”, ne rugăm 
Domnului nostru lisus Hristos, să nu ia harul 
Duhului Sfânt de la noi, pentru păcatele noastre. 

Acest har îl are omul de la Sfântul Botez, dar îl 
întristează cu păcatele şi se duce. Putea să-l aibă 
până în sfârşit, dar cu păcatele îl alungă de la el. 
Spune Sfântul Apostol Pavel: Nu înrristați pe Duhul 
Sfânt, întru care ați fost pecetluiți în ziua izbăvirii! 
Numai păcatele îndepărtează pe Duhul Sfânt de la 
om. Şi acest Duh Sfânt îl ia omul la Botez. Dar 
pentru că s-a întinat cu păcate și fărădelegi, se duce. 
Și iată cât de greu se câştigă! 

Apoi Sfântul Serafim zise ucenicului său: 

— la seama! Ţi-am dat duhul acesta, şi de azi 
înainte inima ta nu va înceta să se roage. 

Şi a simţit Motovilov că se roagă cu inima. Zicea 
„Doamne Iisuse...” permanent. Chiar dacă dormea, 
inima lui se ruga. Se întâmpla ceea ce spune în 
Biblie la Cântarea Cântărilor: Eu dorm şi inima mea 
veghează! Şi se ruga cu inima și avea mare mângâ- 
iere. Dar odată îi spune Sfântului Serafim: 

— Părinte, diavolul nu mai are nici o putere 
asupra mea! 

Fiind încurajat şi umbrit de darul lui Dumnezeu, 
nu cunoştea ispitele. 

— Nu zi aşa, frate! i-a zis Sfântul Serafim. Asta-i 
mândrie! Să ştii că diavolul a fost înger, şi nu înger, 
ci heruvim, cum spune la Isaia: Erai un heruvim 
ocrotitor şi te plimbai în mijlocul pietrelor celor 
scânteietoare din ceruri. Deci, dacă i-ar da voie 
Dumnezeu, cu o unghie întoarce pământul pe 
cealaltă parte. Nu vezi ce spune la lov? Fierbe 
adâncul ca o căldare înaintea lui şi cine va spune 
armura puterii lui. 

Are mare putere, dar puterea lui este îngrădită de 
puterea dumnezeirii, că-l ține în loc să nu poată face 
rău mai mult decât îngăduie Dumnezeu. Cum spune 
Apostolul Petru: Credincios este Dumnezeu să nu vă 
lase pe voi să fiți ispitiți mai presus de puterile 
voastre, ci odată cu ispita trimite şi ajutorul. 

Deci, tu nu zice că diavolul nu are putere! Are, 
dar Dumnezeu nu-i dă voie să facă el rău omului cât 
vrea. Că dacă i-ar da Dumnezeu voie, ai vedea tu ce 
ar face! Ai văzut la Iov într-un ceas ce-a făcut! 

De aceea să nu ne rugăm: „Doamne, să-mi dai 
darul minunilor!”, sau altceva. Ci să zicem: 
„Doamne, dă-mi iertarea păcatelor, dă-mi smerenie, 
dă-mi răbdare, dă-mi frica Ta, dă-mi îndoită răbdare 
în necazuri, să-ţi mulțumesc Ție pentru toate!” Asta 
să cerem, nu daruri mari. Că dacă darurile cele mari 
le ia omul mai înainte de vreme, îl duc la mândrie. 
Cum ai da la un copil mic o bijuterie mare, ceva 
scump; el nu ştie s-o păstreze şi o aruncă. De aceea 
omul câştigă foarte încet darul Duhului Sfânt, pentru 
că nu ştie să-l prețuiască mai târziu. Să ne 
mulțumim cu neputinţa noastră. Aşa este. 

La Dumnezeu este mult mai bun un păcătos 
smerit, decât un drept mândru. Ai văzut cum se ruga 
fariseul în biserică. Ne arată Evanghelia. Fariseul nu 
se lăuda, el spunea drept, dar se mândrea cu faptele 
bune: Mulțumescu-Ţi Tie, Doamne, că nu-s ca 
ceilalți oameni. Postesc de două ori în săptămână, 
dau zeciuială din câte câştig... Dar nu s-a săturat cu 
mândria lui, cu lauda faptelor lui, ci mai și judeca 
„„„NU Sunt ca acest vameş — ca preceptorul acesta care 
stă la uşă. Vezi că mândria l-a defăimat pe celălalt! 

Vameșşul, stând în biserică, când a auzit că-l mai 
arată și-n faţa lumii, şi ştia că a făcut multe 
nedreptăți, se bătea în piept, zicând: „Dumnezeule, 
milostiv fii mie, păcătosului!” Amin, zic vouă, mai 
îndreptat s-a întors vameşul cel păcătos din biserică, 
şi mai înainte a fost decât fariseul. 

Aici arată că un drept mândru se pierde şi un 
păcătos smerit se mântuieşte. Ce spune Sfântul 
Efrem Sirul? „Fă-ţi ţie două care, omule! Înjugă la 
unul dreptatea cu mândria şi la celălalt, smerenia cu 
păcatul, şi vei vedea că mai înainte merge smerenia 
cu păcatul întru împărăţia cerurilor, decât fapta bună 
cu mândria”. Cel mândru cade şi cel smerit se înalță. 
Da, smeritu-m-am şi m-a mântuit! 

Astăzi, când nu mai trăiesc călugării în pustie şi 
când tot mai mulți credincioşi vin la mănăstiri pentru 
a se ruga, pentru a se mângâia duhovniceşte şi a 
primi cuvinte de învățătură, să unim liniştea cu 
dragostea evanghelică. 

Să le păstrăm pe amândouă, că nu se contrazic 
una pe alta. insă cu multă luare aminte și cu smere- 
nie. Cel mai bun lucru este astăzi, ca și întotdeauna, 
să nu lăsăm rânduiala noastră de rugăciune, de 

tăcere, de ascultare, de înfrânare a simţurilor, de 
curăţie şi sărăcie pentru dragostea lui Hristos. Toate 
acestea ne ajută la despătimire şi la mântuire, ne 
cresc duhovniceşte şi ne fac vrednici de cele sfinte şi 
folositori credincioşilor care vin la mănăstiri. 

Deci, călugării tineri, noii începători, cei iubitori 
de linişte, schimnicii şi părinţii bătrâni se cuvine să 
aleagă mai mult tăcerea, ascultarea, biserica, chilia şi 
liniştea. lar duhovnicii, părinţii rânduiţi să odih- 
nească pe mireni, preoții slujitori care au o viață 
aleasă şi au darul cuvântului, au datoria să stea 
înaintea credincioşilor cu toată dragostea, să le 
asculte necazurile, să-i sfătuiască, să se roage pentru 
ei şi să-i mângâie duhovniceşte, că acesta este rostul 
mănăstirilor noastre şi numai aşa ne-am menţinut 
credința curată în Dumnezeu şi unitatea neamului. 
Aşa făceau şi părinții noştri. 

Insă rugăciunea, biserica şi ascultarea să nu 
rămână, că atunci Dumnezeul dragostei va fi de-a 
pururi cu noi. Dar, satana are obicei ca, pe cei ce 
stau înaintea mirenilor, să-i lupte cu ispite mai grele 
ca pe ceilalți călugări, întrucât nu mai au timp de 
rugăciune şi linişte destulă; mai ales cu răspândirea 
minţii, cu gânduri de desfrânare, cu slava deşartă, cu 
lăcomia pântecelui şi cu iubirea de bani. Şi dacă nu 
se mărturisesc curat şi cât mai des, dacă nu iau 
aminte de ei şi se îndulcesc cu gândurile cele rele, 
uşor cad în păcate de moarte. 

Tocmai de aceea trebuie multă grijă în această 
privință, pentru cei care stau înaintea credincioşilor, 
să nu fie iubitori de laudă, nici de plăceri, nici de 
mâncări, nici de averi, că mulți păstori de suflete au 
căzut şi s-au osândit din aceste pricini. 

Sfântul Apostol Pavel, știind câtă întemeiere îi 
trebuie celui ce propovăduieşte altora cuvântul 
Domnului, zice despre sine: În toate zilele îmi 
Chinuiesc trupul şi îl robesc, ca nu cumva, altora 
propovăduind, eu să ajung de sminteală. El îşi 
chinuia trupul cu postul, cu privegherea de noapte, 
cu lucrul mâinilor şi cu rugăciunea, ca să nu cadă şi 
să smintească pe cei întorşi la Hristos. 

La fel şi Moise. Mai întâi se ruga şi apoi învăța 
poporul. Dumnezeu i-a poruncit lui Moise, ca 
sfeşnicul cel cu şapte lumini să fie turnat întreg și 
bătut cu ciocanul, ca să ne arate nouă că cel ce 
voiește să fie lumină altora, să fie desăvârșit şi 
încercat prin loviturile de ciocan ale ispitelor. Numai 
aşa, cel ce învaţă pe alții va putea ca „şi celor ce se 
ispitesc să le ajute”, cum spune Sfântul Apostol 
Pavel. 


IUBIREA DE SINE 


Eram deunăzi aici cu vreo 200-300 de oameni şi 
am vrut să văd şi eu ce pricep ei. Eu uit ce mi-a spus 
doctorul, să vorbesc un ceas pe zi, și zic: „Oameni 
buni, care-i cel mai mare păcat de pe lume?” 

Unul a spus că-i avortul, altul a spus că-i 
mândria, altul a spus că-i păcatul împotriva Duhului 
Sfânt. Mă rog, fiecare cum s-a priceput. Nici unul 
n-a spus adevărul. Şi le-am spus eu: „Izvorul a toată 
răutatea și a tot păcatul și rădăcina tuturor răutăţilor 
este iubirea de sine!” Dar ei nu ştiau ce înseamnă 
iubirea de sine. 

Iubirea de sine este iubirea neraţională față 
de trup şi este cea mai grea şi mai subțire dintre 
toate patimile care robesc firea omenească. 

De aceea, acest lucru ştiindu-L Ziditorul nostru 
Dumnezeu, ne sfătuieşte, zicând: Cine voiește să 
vină după Mine, să se lepede de sine, să-şi ia crucea 
şi să-Mi urmeze Mie. 

Acest păcat îl mai numesc oamenii „egoism”, 
sau „eu”, alţii „folosinţă de sine”, iar Sfântul Maxim 
Mărturisitorul numeşte iubirea de sine „iubire neso- 
cotită față de trup”. 

Ai voie să îngrijeşti de trupul tău, să-l hrăneşti, 
să-l îmbraci, să-l odihneşti, dar să nu faci alte fapte 
rele care-ţi spune el, că te duci în fundul iadului. De 
aceea Mântuitorul, când a spus să urmăm Lui, 
această condiţie a pus: Cine vrea să vină după Mine, 
să se lepede de sine... 

Lepădarea de sine este cea mai mare virtute care-l 
duce pe om la sfințenie şi la Rai. Ia să vă arăt eu, 
căci aveţi dinţi de lapte la înţelegere, cum lucrează 
iubirea de sine. 

Glasul lui Dumnezeu în om este conştiinţa. 
Conştiinţa îți spune: „Citeşte la Psaltire, fă rugăciuni 
din Ceaslov, fă Paraclisul Maicii Domnului, fă 
metanii şi închinăciuni”. Dar iubirea de sine zice: 
„Eu am muncit azi; sunt obosit!” Faci o cruce şi te 
culci. 

N-aţi păţit aceasta? Credeţi că vă ocărăsc? Vă 
aduc aminte ce-aţi păţit! Îţi spune conștiința: „Măi, 
azi îi luni, nu mânca de frupt!”, că noi trebuie să 
trecem cu o zi peste postul evreilor, că Mântuitorul a 
spus: De nu va prisosi dreptatea voastră mai mult 

decât a fariseilor..., care se lăudau că postesc de 
două ori pe săptămână: Mulţumescu- i Tie, Doamne, 
că nu-s ca ceilalți oameni; postesc de două ori pe 
săptămână — postul evreiesc, lunea şi Joia; că luni a 
plecat Moise pe Muntele Sinai şi a postit patruzeci 
de zile, şi joi s-a pogorât cu tablele Legii. 

Noi postim lunea pentru sănătate și pentru paza 
îngerilor, că-i de mare folos. Miercurea, în amintirea 
vânzării Domnului, iar Vinerea postim în cinstea 
înfricoşatelor şi mântuitoarelor patimi ale Domnului, 
Dumnezeului şi Mântuitorului nostru Iisus Hristos. 

Şi-ţi zice cugetul: „Posteşte astăzi! Să nu mă- 
nânci carne, să nu mănânci brânză, să nu mănânci 
lapte; cel mult dacă dezlegi la untdelemn, sau nici la 
acela”. 

Dar hoitul zice: „Măi femeie, ce spui tu de post? 
Taie un pui! Fă un scrob!” N-aţi păţit de acestea? 
Lunea n-aţi mâncat de frupt? Ce credeţi că eu nu 
ştiu? Chiar dacă nu spuneţi. Dacă ai mâncat de frupt 
lunea sau mai ales miercurea şi vinerea, n-ai voie să 
te împărtășeşti. Vezi „Dreptul Canonic”. 

Îți zice conștiința: „Măi omule, a întins mâna un 
om năcăjit. Dă-i ceva!” Şi tu poate ai ceva să-i dai, 
cât de puţin; dar iubirea de sine zice: „Să dau bani la 
toți golanii? Să se ducă să muncească!” Şi nu-i dai 
nimic. Aceasta este bucuria dracilor! Trebuie măcar 
cât de puțin să-l mângâi, să-i dai, că Evanghelia 
spune: Cine cere de la tine, dă-i! Dar tu, cu iubirea 
de sine, zici: „Lasă, că am copii, am femeie, am eu 
cui da!” Şi nu-i dai. 

Îţi spune conştiinţa aşa: „Măi, iată un sărac în sat! 
Cade casa pe el; are copii mulți! Du-te şi-i du un car 

de lemne! Du-te şi-i dă un val de carton, cumpără şi-i 
dă, că plouă în casă! Sau du-te şi-i du un ajutor!” 
Îngerul aşa-ţi spune, dar iubirea de sine zice: „Da! 
Să-i fac eu casă! Să-l acopăr! Eu am treburile mele!” 
Şi nu faci. Vezi, îngerul îți spune; dar diavolul nu te 
lasă. Asta-i iubirea de sine! 

Îţi spune conştiinţa: „Măi, să stau un ceas la 
rugăciune seara, dimineaţa, să-mi fac o aţă de închi- 
năciuni sau câteva metanii, să citesc un acatist, o 
catismă la Psaltire. Măcar atât”. Dar iubirea de sine 
îţi zice: „Nu! Mă culc!” Dar, dacă ar fi un film la 
televizor, sau la cărți, sau la jocuri, acolo stai! 
Bucuria dracilor! Acolo te duci să vezi toate 
spurcăciunile, toate lucrurile diavolului. Şi iată aşa 
iubirea de sine este maica şi rădăcina şi izvorul 
tuturor păcatelor. 

Am să vă spun măcar câteva fiice care izvorăsc 
din iubirea de sine. lată din iubirea de sine se nasc: 
mila de sine, cruţarea de sine, îndreptăţirea de sine, 
mulțumirea de sine, trâmbiţarea de sine, lauda de 
sine, plăcerea de sine, părerea de sine. 

Din iubirea de sine se nasc: închipuirea de sine, 
simţirea de sine, îngâmfarea de sine, cinstea de sine, 
încrederea în sine, rezemarea pe sine, bizuirea pe 
sine, înălțarea de sine, cutezanța de sine şi nesim- 
țirea, care-i moartea minţii şi omorârea sufletului 
mai înainte de moartea trupului. 

Din iubirea de sine se nasc: vorbirea de rău, 
clevetirea, minciuna, gluma, râsul, şăguirea, vorba 
deşartă, osândirea. 

Din iubirea de sine se nasc: mândria, trufia, 
semeţia, ura, zavistia, pizma, invidia, răutatea, ţinerea 

de minte a răului, dorința de răzbunare, lăcomia 
pântecelui, mâncare mai mult decât trebuie, mâncare 
a doua oară, un pahar mai mult decât trebuie, somn 
prea mult, întunecarea minții şi beţia. 

Din iubirea de sine se nasc: păcatele cu vederea, 
cu auzul, cu mirosul, cu gustul, cu pipăirea, închipui- 
rea, înfumurarea, duplicitatea, rivalitatea, încăpățâ- 
narea, amărăciunea, ironia, ambiția, înşelăciunea, 
cruzimea, neomenia, blasfemia, înfurierea năprasnică, 
linguşirea, împătimirea, obrăznicia, neastâmpărarea, 
iubirea de stăpânire, dorinţa de a porunci la alţii, 
prefăcătoria, îngâmfarea, neevlavia, nepocăinţa, ne- 
luarea aminte, pregetarea, pierderea vremii în deşert, 
rătăcirea gândului, răutatea, acedia, adică moleşeala 
voinţei. 

Din iubirea de sine se nasc: iubirea de bani, 
iubirea de plăceri, iubirea de avere, iubirea de 
agoniseală, iubirea de slavă. 

Din iubirea de sine se nasc: mâhnirea, întristarea, 
deznădejdea, descurajarea, împuţinarea de suflet, 
îndoiala, nechibzuinţa, nesuferirea, nedreapta soco- 
teală, iscodirea. Nu vă mai spun alaiul întunericului, 
că, dacă v-aş spune câte se nasc din iubirea de sine, 
mă apucă miezul nopții. 

Şi nu putem spune la mărturisire că n-am greşit, 
pentru că totdeauna greşim lui Dumnezeu cu iubirea 
de sine, numai că nu cunoaştem în ce fel şi în ce chip 
ne robeşte pe noi. 

lată de ce a pus Mântuitorul prima condiţie 
pentru a putea să-l urmăm Lui, ca mai întâi de toate 
să ne lepădăm de sine, adică de patimile amintite 
mai înainte. 

Deci, dacă iubirea de sine este izvorul a toată 
răutatea, lepădarea de sine este rădăcina tuturor 
virtuților. 

Din lepădarea de sine izvorăsc alte virtuţi care se 
împotrivesc şi omoară iubirea de sine, ca de pildă: 
tăgăduirea de sine, însingurarea de sine, cunoștința 
de sine, desăvârşita neîncredere în sine, împotrivirea 
de sine, ura de sine şi la urmă dragostea şi înfrânarea. 

Iar vârfurile răutăţii care se nasc din iubirea de 
sine, care sunt slava deșartă şi mândria, le 
alungăm cu fapta bună făcută în ascuns, iar pe 
mândrie o surpăm atunci când punem toate isprăvile 
noastre pe seama lui Dumnezeu. 

* 

Dragii mei frați şi surori, v-am mai spus acestea, 
dar vă rog să nu uitaţi ce vă spun: să luaţi mare, mare 
îndrăzneală la milostivirea Maicii Domnului, să nu 
uitaţi să citiți acatistul ei în fiecare dimineață, şi 
seara, paraclisul. Iar rugăciunea minţii s-o aveţi cu 
voi întotdeauna: „Doamne, Iisuse Hristoase, Fiul lui 
Dumnezeu, miluieşte-mă pe mine, păcătosul, sau 
păcătoasa!” Și către Maica Domnului: „Preasfântă 
Născătoare de Dumnezeu, miluieşte-ne și ne ajută!” 

Şi către îngerul păzitor, tot aşa. Dar, dacă nu-i 
citiți canonul, faceți măcar zece metanii, seara sau 
dimineaţa, şi ziceți aşa: „Sfinte îngere, păzitorul 
vieţii mele, roagă-te lui Hristos Dumnezeu pentru 
mine păcătosul!” Că el pururea stă lângă noi şi 
pururea se întristează când vede că facem păcate şi 
pururea se bucură când vede că ne rugăm lui 
Dumnezeu şi ne îndreptăm viaţa, ca să fim oameni 
credincioşi, cu frică de Dumnezeu. 


NEVOINŢĂ ȘI MILOSTENIE 


Nevoinţa pustnicului, a sihastrului, este rugă- 
ciunea neîncetată ajutată de post. Rugăciunea şi 
postul sunt cele două arme de apărare ale 
sihastrului, cele două aripi cu care se urcă până 
la scaunul lui Hristos. Pustnicul trebuie să fie o 
candelă veșnic aprinsă de neadormită rugăciune. 
Dacă stai în pustie pentru linişte, pentru recreere sau 
studiu, niciodată nu te va lupta diavolul. Dar, cum 
zici că stai pentru Dumnezeu, cum începi să te rogi 
şi să posteşti în pustie, să vezi cum te luptă diavolul. 

Spune în Pateric de un sihastru că s-a dus la 
pustie şi, iată, odată i s-a arătat diavolul în chip de 
om Şi l-a întrebat: „Pentru ce-ai venit aici?” „Pentru 
Dumnezeu!”, a răspuns el. Atunci a început diavolul 
a-l lupta cu tot felul de ispite, ca să-l alunge din 
pustie. „De ce mă lupți așa?” l-a întrebat pustnicul 
pe diavol. „Dacă ai fost sincer și mi-ai spus de ce 
stai aici, că eu nu ştiam! Că sunt mulţi oameni care 
stau la linişte, dar nu se roagă, nici nu postesc. Eu cu 
aceia nu am treabă!” 

Deci, cine vrea să vină la mănăstire sau să se 
retragă la sihăstrie, acela trebuie să se roage mult și 
să postească după putere. Altfel, râde diavolul de el. 
Cu cât stăruie călugărul mai mult în rugăciune, cu 
atât sporeşte mai mult. Sfântul loan Gură de Aur 
zice în această privință: „Tăria împăratului stă în 
multă armată, iar tăria pustnicului stă în multă 
rugăciune!” lar ispitele cu care e luptat sihastrul 
sunt: trândăvia, somnul, nălucirile de noapte, 
războiul desfrânării, mânia, frica, mândria, slava 
deșartă şi altele. 

Este dator călugărul să facă milostenie? 

Cum să nu! Orice călugăr este dator să facă 
milostenie la săraci, din tot ce are: îmbrăcăminte, 
bani, alimente. Chiar şi cel ce trăieşte în pustie este 
dator să deschidă uşa săracului, să-i dea pesmeţi de 
mâncare sau măcar un pahar de apă. Numai celui ce 
trăieşte cu totul izolat în adâncul munților şi este cu 
desăvârşire lipsit de cele pământeşti nu i se cere 
milostenie. Nu auzim ce spune Sfântul Isaac Sirul? 
„Călugărul care nu face milostenie este ca un 
pom blestemat şi fără roade!” 

Dar mai ales călugărul de azi, care are salariu şi 
de toate! Să facă milă cu banii, numai să nu-i 
strângă, că se aruncă în prăpastia pierzării. Vai de 
călugărul care strânge bani și nu-i împarte la 
săraci, că îşi adună lui mare osândă! 


Este vreun motiv binecuvântat să adune 
cineva bani? 

Din patru pricini, zic dumnezeieştii Părinţi, 
adună oamenii bani. Unii adună din lăcomie şi 
iubirea de avuţie, care este închinare la idoli şi semn 
de necredinţă, ca să aibă, zic ei, la bătrâneţe, ca şi 
cum Dumnezeu nu poartă grijă de noi. Dar, oare, Cel 
ce te hrăneşte astăzi, nu te va hrăni şi mâine? Alţii 
adună bani şi alte averi din plăcere, ca să mănânce 
mult și să trăiască bine. Alţii, din slavă deșartă şi 
lux, ca să se îmbrace bine, cu haine scumpe, să 
zidească locuinţe mari şi să-i laude lumea. Iar alţii 
adună bani și alte bunuri, ca o economie pentru 
ceilalți, pentru familie, pentru obşte, pentru cei 
bolnavi. Aceasta nu este un păcat; ba încă ai şi plată, 
că n-ai irosit averea tuturor, nici n-ai dus-o la ai tăi. 

Călugării din obşte, care într-adevăr sunt 
călugări şi păzesc cu sfințenie votul sărăciei, fiind 
săraci de cele pământești, nu sunt datori să facă 
milostenie materială. Ei ajută lumea mai ales cu 
sfânta rugăciune şi cu exemplul vieţii lor. 
Mănăstirile, însă, întotdeauna au făcut milostenie la 
cei săraci şi nevoiaşi. La trapeza fiecărei mănăstiri, 
ca: Neamţ, Secu, Sihăstria şi chiar la schituri, exista 
o masă pentru săraci, numită „masa calicilor”, unde 
mâncau zilnic zeci de săraci din Pipirig, călători, 
închinători şi bolnavi. Oricine venea, primea 
mâncare şi cazare gratuit timp de trei zile. Aceasta 
este milostenia călugărilor, după Sfinții Părinţi! Ea 
se face de obşte, în numele tuturor, de aceea toţi au 
parte de ea. Iar dacă cineva din călugări are ceva de 
prisos, el trebuie să dea tot ce are în plus la econom, 
ca acesta să împartă milostenia, iar nu călugărul. 

Mi-amintesc că odată a venit la stareţul nostru, 
Protosinghelul Ioanichie Moroi, un om sărac cu o 
casă de copii, să ceară ajutor. Starețul l-a întrebat: 
„Frate, ai vacă cu lapte?” „Nu, părinte, i-a răspuns 
el, cu ce s-o cumpăr?” Atunci stareţul s-a sfătuit cu 
părinţii din consiliu şi i-a donat acelui sărac o vacă 
cu lapte care fătase de două săptămâni. 

Starețul nostru aşa ne zicea: „Lasă să mă duc eu 
în iad, că adun bani pentru obşte, decât să vă duceţi 
voi!”, şi nu ne lăsa să avem bani la chilie. 
„Călugărul care are avere deosebită este al doilea 
Iuda, spunea bătrânul, este fur și tâlhar, că fură 
din avutul obştii şi duce la neamurile sale”. Aşa ne 
învaţă Sfântul Vasile cel Mare şi Sfântul Teodor 
Studitul. 

Când eram eu frate în Sihăstria, nimeni nu-şi 
încuia chilia, căci nici nu avea cine ce fura. Tot ce 
aveam nevoie ni se dădea de la obşte. Dar să vezi, 
cum a vrut vrăjmașul să mă prindă în patima iubirii 
de argint. Prin anul 1937, pe când eram bucătar la 
mănăstire, a venit un credincios la noi şi mi-a zis: 
„Părinte Cleopa, iată ce monede noi şi frumoase au 
ieşit!” Şi mi-a dat una şi mie. Eu am dus banul la 
chilie, l-am pus pe fereastră sub o hârtie, ca să nu-l 
vadă nimeni, şi am încuiat uşa. De la bucătărie mă 
duceam mereu la chilie şi săltam hârtia de pe geam, 
să văd dacă nu a dispărut banul. Nu trecea mult şi iar 
mă duceam la chilie. 

Într-o zi, văzând eu că mi-a lipit vrăjmaşul inima 
de ban, încât țineam uşa încuiată şi mă gândeam 
numai la el, am făcut semnul Sfintei Cruci, am 
descuiat din nou uşa chiliei şi am dat banul la un 
sărac. Aşa am scăpat atunci de iubirea de argint! 

Să vă spun şi altă întâmplare din tinereţea mea. 
Pe când eram frate, aveam talent la pictură. Mă 
învățase pictura icoanelor un călugăr, Nil, de la 
Mănăstirea Secu. După ce am deprins desenul şi 
pictura cu acuarele, am început cu vopsele. Uneori 
venea egumenul la chilia mea, se uita cum pictez şi îi 
plăcea. Dar eu începusem să mă ispitesc de bani, că 
singur îmi cumpăram vopsele şi cele de nevoie 
pentru icoane. 

Odată a venit părintele stareț la mine şi mi-a zis: 
„Ce preţ are icoana aceea? „Nu are preţ, prea 
cuvioase!” i-am răspuns. „Pe aceea, frate Costică, s-o 
tii la preţ că este frumoasă!” — mă ispitea bătrânul. 
Când am văzut eu că trebuie să mă tocmesc cu 
oamenii şi să am bani, m-am temut să nu mă biruiesc 

de iubirea de argint. Într-o zi vine economul la chilia 
mea şi-mi zice: „Frate Costică, lasă pictura şi hai la 
ascultare!” Atunci am lăsat toate şi am fost trimis să 
pasc oile. Aşa m-am izbăvit de două păcate, de 
mândrie şi de iubirea de argint! 


ȘCOALA ÎNȚELEPCIUNII 


Părinților, cimitirul este facultatea facultăţilor şi 
şcoala şcolilor. Că auzi ce zice Sfântul Ioan Gură de 
Aur: Mergi la cimitire, o, frate, că acolo este 
şcoala cea mai înaltă a sufletelor, care ne vorbește 
despre Dumnezeu! Părinţii cei de demult aveau 
întotdeauna în chiliile lor un sicriu, o cruce şi un cap 
de mort, ca să le aducă aminte ziua şi noaptea de 
ceasul morții şi să aibă lacrimi la sfânta rugăciune. 
Iar când erau tulburați sau împietriţi la inimă şi nu se 
puteau ruga, se duceau noaptea la cimitir sau la cei 
ce zăceau pe patul de moarte şi aşa dobândeau iarăşi 
lacrimi, umilinţă şi râvnă de rugăciune. 

Să mergem zilnic în cimitir ca să ne rugăm 
pentru fraţii noştri cei plecaţi, că ei singuri nu se mai 
pot ajuta. Pe toți părinţii din cimitirul acesta i-am 
cunoscut. Ce viață curată şi smerită au dus pe 
pământ! Unii din ei ştiau Psaltirea pe de rost şi nu 
mâncau până n-o terminau de citit, cum era părintele 
Gherasim, fratele meu, sau părintele Vasile 
Mitoşeru. Alţii făceau metanii şi aveau darul 
lacrimilor. Alţii făceau ascultare fără cârtire şi erau 
plini de dragoste, precum părintele Galaction Ilie, 
părintele Ilarion Ionică şi fratele meu mai mare, 
Vasile. 

Alţii iubeau liniştea şi tăcerea, precum părintele 
Pimen Năstac şi schimonahul Ioan Roşu. Iar alţii 
aveau rugăciunea lui lisus în inima lor, cum au fost 
părintele Paisie Nichitencu şi părintele Ghervasie 
Gaşpar. 

De toți părinţii care au trăit în Sihăstria m-am 
folosit şi pe toți îi pomenesc cu nevrednicie în 
rugăciunile mele. De aceea vin mereu aici în cimitir 
şi-mi aduc aminte de dragostea și de sfaturile lor. Ei 
s-au dus cu toţii la Hristos şi în curând vom pleca şi 
noi să dăm socoteală de faptele noastre! 


DESPRE STATORNICIE 


Cu felul de-a te purta tu, pe unul care-i abătut de 
la calea dreptăţii, poţi să-l foloseşti. Iar dacă unul 
este obraznic, îi tânăr şi nu bagă de seamă că tu vrei 
să-l foloseşti cu felul tău de-a pricepe şi a te purta cu 
el, taie legătura. Cum s-o tai? Iată cum: 

Il vezi că vine în chilie la tine, dar nu vine că-i 
place pravila sau să audă un cuvânt de folos, când 
citeşti tu dintr-o carte, ci vine ca să stea de vorbă, 
să-ți piardă ție vremea, să râdă, să glumească, să 
spună ce veşti noi mai sunt în ziare, în reviste, sau nu 
ştiu ce. Aceluia spune-i aşa: „Frate, noi avem 
pravilă, că suntem la mănăstire! Dacă eşti bun, frate, 
că și tu ai pravilă, săracu', poate nu ţi-ai făcut-o 
toată, hai s-o completăm aici la mine!” 

Dă-i o pereche de metanii în mână şi începi 
Psaltirea. „Uite, frate, am obicei — chiar dacă n-ai 
obicei — să citesc cam jumătate de Psaltire în seara 
asta! Frăția ta fă metanii şi eu citesc!” Şi tu începi 

Psaltirea: Fericit bărbatul... şi zi-i: „Frate, fă 
metanii, că aşa-i obiceiul! Şi pe urmă mai citește tu 
să mai fac eu!” ' 

Şi când ţi l-ai pus la metanii, să vezi cum zice: 
„lartă-mă, frate, că am treabă!” Şi îndată fuge, că el 
nu venise pentru pravilă. A venit să stea de vorbă, 
să-ți piardă ție timpul mântuirii. Sfântul Ioan 
Scărarul te învață aşa, nu eu: „Vezi care umblă cu- 
treierând chiliile, şi nu vine la tine să se folosească, 
ci vine să stea de vorbă, pune-l la rugăciune și la 
metanii!” 

Dacă-i om duhovnicesc, zice: „Hai, frate, să 
facem!” Face şi el, faci şi tu. Şi zice: „Măi, dar ce 
bine, mi-am făcut pravila!” şi-i mulțumit. Dacă faci 
aşa, a doua oară nu-l mai vezi pe prietenul ăsta. „Nu 
mă duc la acela, că ştii ce face? Mă pune la metanii 
şi face pravila! Dar ce, eu sunt prost? Am nevoie să 
umblu tralala prin mănăstire: să stau de vorbă, să 
judec pe toţi, să râd, să glumesc. Acolo însă mă pune 
la Psaltire şi el zice să citesc mereu. Şi nu o catismă, 
nu două! Zece! Şi am făcut metanii de mă dureau 
spatele şi genunchii. Și el tot zicea: «Mai fă, frate, că 
eu citesc înainte»!” 

Dacă faci aşa, ştii cum scapi de prietenii aceştia? 
„Nu mă duc în chilie la fratele ăla, că mă pune la 
rugăciune! Doar de asta fug eu! De rugăciune”. Iată 
aşa ai să scapi de prieteni de ăştia! Delicat, așa! Şi 
când vezi că pleacă, zi-i: „Frate, te rog, mai stai! Am 
avut dragoste să facem pravila împreună, dar, dacă te 
duci, iartă-mă pe mine, păcătosul!” Se duce, şi tu cu 
„iartă-mă” ai scăpat de el! Nu-l mai vezi pe-acolo. 

— Părinte, aş pleca de la mănăstirea mea şi aş 
veni aici! 

— Fă cum vrei! Eu nu te chem. Dar să ştii că şi la 
Sihăstria sunt draci. Încă mulţi! Şi dacă te-ai duce în 
Australia şi-n America şi-n China, tot draci şi ispite 
sunt, dar şi Dumnezeu este de faţă. Unde te-ai duce, 
trebuie să te lupți cu tine şi să ai ascultare, rugăciune 
şi răbdare. Crezi că aici, dacă ai să vii, n-ai să găseşti 
sminteli? Ai să stai vreo săptămână și ai să spui: 
„Starețul este aşa, economul este aşa, acela-i aşa!” Şi 
în loc să te vezi pe tine, tu îi vezi şi îi judeci pe alții. 

Dacă vei începe a privi în inima ta, te vei smeri 
şi vei zice: „Măi, ce rău sunt! Răbdare n-am, cârtesc, 
mănânc prea mult, dorm prea mult, glumesc, râd, 
şăguiesc, mă răspândesc, judec pe altul. Uite îmi vin 
gânduri de mândrie, părere de sine, cutezanţă;, îmi 
vin gânduri necurate, spurcate; nu mi-am făcut 
pravila, mi-a rămas din canon”. Când te vei pândi pe 
tine, nu-ţi mai trebuie ochelari pentru altul. „Vai de 
mine, ce prăpastie este aici în sufletul meu! N-am 
când să mă mai uit la altul!” 

Ce crezi tu! Un corăbier, când merge cu corabia 
pe mare, prin locuri stâncoase şi periculoase, crezi că 
el se uită la altă corabie, pe unde o duce celălalt? El 
îi cu ochii la cârmă: „Măi, stâncă! Stâncă, valuri, 
cutare”. Sau cel care merge cu maşina pe drum, se 
uită cum conduce celălalt maşina? El îi cu ochii la 
drumul lui: „Dreapta, stânga, îi pantă, îi deal!” 
Fiecare este cu ochii la maşina lui. Aşa şi tu. Fii cu 
mâna pe volanul sufletului tău! Uită-te la sufletul 
tău, să nu-l dai în prăpastie! Treaba lui, celălalt. 
Fiecare cum îşi conduce sufletul său. 

S-au dus la moş Gheorghe Lazăr — care a umblat 
50 de ani desculț şi cu capul gol, un om sfânt, care a 
făcut minuni în părțile astea, a fost şi la Ierusalim cu 

starețul meu din Sfântul Munte —, s-au dus trei frați 
de la Mănăstirea Neamț, că erau la oi: 

— Moş Gheorghe, noi plecăm din mănăstirea 
asta! 

— Dar de ce, drăguță? — aşa-i era vorba. 

— Nu mai este mântuire în mănăstire. 

Și i-au tot spus, ca să-şi facă dreptate că ei 
pleacă din Mănăstirea Neamţ. Moşul Gheorghe, care 
niciodată nu se mânia, a strigat tare de trei ori şi le-a 
spus? Nu fă tu, băă! Nu fă tu, băă! Nu fă tu, băă! 
Şi s-a dus. 

Toată filosofia era în aceste cuvinte: Nu fă tu! 
Adică să nu faci tu, dacă nu-ţi place ce face acela! 
Cine te pune să faci tu, dacă acela face? Nu fă! Ce, 
ai să dai tu seamă ce nu-i pentru tine? Moşul 
Gheorghe n-a spus multă bolboroseală, cum vorbesc 
eu aici. A spus de trei ori accentuat: „Nu fă tu!” Și 
s-a dus de-acolo. 

Sau dacă vei veni aici, să nu crezi că aici vii în 
rai! Este rai. Orice mănăstire este rai duhovnicesc, 
dacă mintea ta va fi rai. Dacă mintea ta va fi iad, iad 
rămâne! 

Tu vezi o albină cum zboară din floare în floare, 
prin meri, prin cireși, şi ia din floare numai nectarul 
cel dulce! Din 10 kg de nectar, ea face 2 kg de 
miere, că eu am fost prisăcar şi am avut cartea cu 
călăuza stuparului. 

Dar albina se pune pe multe flori; şi sunt flori 
care deasupra au nectar, iar mai jos au otravă. Ea nu 
ia otravă, că nu-i proastă! Albina ia de la fiecare 
floare ce-i bun. Otrava o lasă acolo. 

Aşa să fii şi tu! Fiecare cât ar fi de rău în 
mănăstire, are şi ceva bun. Ce este bun împrumută 

de la el! „Părintele ăsta este aşa, dar uite este 
milostiv, este sârguitor, este sfătuitor”. Ce vezi că 
este bun, ia! Ce este rău, otrava, las-o acolo, că nu-ţi 
trebuie! Nu te face nimeni s-o iei cu sila. Și atunci 
nu te vei mai sminti, oriunde vei fi. Poţi să stai în 
București. Pe Calea Victoriei poți să stai. Numai să 
ştii cum să te conduci. Aşa este. 

Iar dacă nu, tu du-te şi-n pustie, că diavolul vine 
după tine! Tu mergi cu trenul 24 de ore şi el cât ai 
clipi din ochi este aici. 


RUGĂCIUNEA PENTRU PACE 


Noi auzim pe unii că votează pentru pace, că 
iscălesc de pace. Spune la aparate: „Noi luptăm 
pentru viață, pentru pace, pentru drepturile omului, 
cutare...”. 

„Noi!” Cum ne luptăm noi fără Cel care a făcut 
cerul şi pământul? Crezi că dacă iscălim noi să fie 
pace, este pace? Da! Lui Dumnezeu îi place aceasta, 
politica asta de pace, dar să fie din inimă! 

Eram la Slatina stareţ, mănăstire mare. Odată au 
venit nişte mari ingineri arheologi, care erau cu 
maşinile lor şi aveau aparate de astea de radio. 
Tocmai atunci vorbea patriarhul Rusiei, Alexei I — 
Dumnezeu să-l odihnească —, cu altcineva și vorbeau 
numai de pace. Iar inginerii aceia au zis: 

— Auzi, părinte, să ştii că-i bine, că şi cei mari ` 
vorbesc de pace! 

— Domnule, tare eşti copil! 

— Dar cum, părinte, dacă vorbesc în numele 
păcii? 

— Cuvântul „pace” este cea mai puternică armă 
politică. Nu când vorbim de pace, ci când ne rugăm 
pentru pace este plăcut la Dumnezeu. Că lui 
Dumnezeu îi place aceasta, că noi voim pace. Ai 
văzut când s-a arătat ucenicilor ce-a zis: Pacea Mea 
dau vouă, pacea Mea las vouă! De două ori a zis. 

Ce înseamnă de două ori pace? Să aibă omul 
pace cu sine, să fie mulțumit. Și apoi să aibă pace cu 
vecinii. Să nu aibă supărare pe alţii. Această politică 
de pace îi place lui Dumnezeu și-i bună, numai să ne 
rugăm la Dumnezeu şi să fim sinceri. S-o spunem 
din inimă! 

Auzi ce spune Proorocul Ieremia: Ei zic pace, 
pace, şi pacea unde este? La fel şi Proorocul 
lezechiel: Ei vindecă sfărmarea popoarelor, zicând 
pace, pace, şi pacea unde este? Apostolul Pavel ce 
zice? Când vor zice pace, pace, atunci fără de veste 
va fi pieirea şi nu vor scăpa, cum nu scapă femeia 
însărcinată de durerile naşterii. Citiţi la I 
Tesaloniceni, capitolul 5, versetul 3. 

Da, fraților! Dar Biserica noastră Ortodoxă, care 
are sute de milioane de credincioși, de 2000 de ani se 
roagă pentru pace. Voi nu auziți, că nu se începe 
Liturghie, nu se începe Vecernie, nu se începe 
Utrenie, decât cu cuvântul pace: Cu pace Domnului 
să ne rugăm! Pentru pacea de sus şi pentru 
mântuirea sufletelor noastre, Domnului să ne 
rugăm! Pentru pacea a toată lumea, pentru 
bunăstarea sfintelor lui Dumnezeu Biserici şi pentru 
unirea tuturor, Domnului să ne rugăm! La ectenia 
mică zicem: Jară şi iară cu pace Domnului să ne 
rugăm! La sfârşit zice iarăşi: Cu pace să ieşim! 

Vezi, Biseriea se roagă sincer lui Dumnezeu, că 
pacea este un mare dar, nu numai pentru poporul din 

afară, ci şi pentru biserici şi pentru sufletele 
oamenilor! Câtă vreme este pace, eşti sigur pe 
sănătatea ta, pe viaţa ta, în toate. Când s-a început 
tulburarea, cearta, războiul, nu mai ştii unde o să 
iasă. 

Aşa că cele ce s-au vorbit azi este un lucru mare 
şi foarte bun. 

Să ajute Preabunul Dumnezeu şi Preacurata lui 
Maică, că țţărişoara asta a noastră, România, o 
țărişoară mică, nu-i trebuie să ia de la nimeni nimic 
şi nici altul să nu ia nimic de la noi. „Nu-mi trebuie 
nimic să-ţi iau de la tine, nici tu să iei de la mine! Eu 
vreau să trăiesc liniştit în țara mea, în casa mea şi tu 
la tine în țara ta! Dacă ai ceva mai mult, dă-mi mie şi 
eu îți dau ce am!” Că aşa-i frumos! 

De ce n-a vrut Dumnezeu să se facă la noi 
portocalele, smochinele, lămâile, grefurile, banane- 
le, măslinele? De ce? Că se fac în Africa şi în Asia. 
Ca aceia, prin import, să ne dea nouă ce au, şi noi să 
le dăm porumb, să le dăm brânză, să le dăm grâu, că 
acolo n-au câmpie ca la noi, să se facă! Să le dăm ce 
le trebuie. 

De ce a făcut Dumnezeu două feluri de grâu? 
Grâu alb, pentru chinezi, pentru Asia, adică orez, şi 
grâu galben pentru Europa şi pentru America. Orezul 
este grâul Asiei, și-s două miliarde de oameni care se 
hrănesc cu orez. Altfel de grâu. 

Ce, crezi că dacă-s popoare păgâne, Dumnezeu 
nu le poartă de grijă? Vai de mine! Nu cântă 
Biserica? N-aţi auzit? Cel ce dă hrană la tot trupul, 
că în veac este mila Lui! Cine hrăneşte albinele şi 
muştele şi broaștele şi peştii şi păsările şi corbii şi 
leii şi lupii şi toată vietatea care zboară în aer şi 

trăieşte în ape? Cine o hrăneşte? Tatăl ceresc! Pentru 
că zice la Ecclesiast: Din câte a făcut Dumnezeu sub 
cer, nimic n-a făcut care să le urască, ci ca pe toate 
să le iubească şi să le poarte de grijă. 

Ai văzut? Dumnezeu este oceanul acela de 
dragoste fără margini, care îmbrățișează toate zidirile 
Sale! De fiecare are grijă! N-ai văzut ce spune în 
Psaltire? Cel ce dă hrană leilor şi puilor de corb. 


DIALOG ÎN TREN 


Mergeam odată cu trenul de la Paşcani spre 
Bacău. Eu, ca să nu mă duc în vagoane unde se 
fumează, mi-am luat bilet şi m-am suit în tren în 
vagoane de astea mai ferite. Zic: „Mă duc măcar 
unde nu mă „tămâiază” fumătorii, că pe mine mă 
doare capul de fum de țigară”. M-am dus singur în 
vagon acolo, dar n-am ştiut cine o să mai vină. 
Mi-am luat un loc şi stăteam acolo și aşteptam ora ca 
să pornească trenul. 

Iaca, aproape de plecare că a intrat un grup de 
ofițeri superiori, mergeau la o şcoală de război. Erau 
cam de la locotenenți până la maiori, colonei. Printre 
ei era şi un plutonier major cu soţia. El era de la 
Podoleni. Eu, văzându-mă într-un vagon cu ofiţeri, 
ca și călugăr, zic, ce discuţie pot să am eu cu dânşii? 
Eu îmi cătam de „Doamne lisuse” al meu și stăteam 
liniştit acolo, că ştiam că am de mers două ore cu ei, 
că atâta-i din Pașcani până la Bacău, şi trebuia să 
schimb trenul spre Tarcău la Lunca Strâmbă, s-o iau 
spre Valea Bistriţei. Mă duceam la Părintele Casian, 
care era stareț la Tarcău, şi la Părintele Ianuarie; asta 

era prin anul 1957. Eu stăteam acolo şi-mi cătam de 
pace. Iaca un călugăr într-un vagon de ofiţeri. 

Dar unul din ei, mai micuţ aşa, ca să nu tacă, a 
vrut să facă o glumă şi zice: 

— Uite, măi, o să meargă bine trenul ăsta, că 
avem şi un popă aici! 

Ştii, că ei au vorba asta, că dacă-ţi iese popa 
înainte, îți merge rău! Ăsta acuma însă a zis că 
merge bine, că -au și superstiții: „Să nu-ţi iasă popa 
înainte, c-o păţeşti!” Eu tăceam din gură. 

— Auzi, măi, dacă-i popa aici, nu-i bine să ne 
spună povestea aceea cu Dumnezeu? Se zice că un 
„moşnegel” ar fi făcut cerul şi pământul şi stepele şi 
munții Şi marea... 

Auzi! Un „moşnegel”! 

Eu tot tăceam. „Dă-le pace, că-s ofițeri. Ei 
glumesc, ei râd. Eu ce să discut?” Dar unul vine şi se 
aşează drept în fața mea. 

— De unde eşti, părinte? 

Dar eu, de ce să le zic Sihăstria? Zic: „De la 
Mănăstirea Neamţu”, că asta-i vestită în toată lumea. 

— Unde mergi? 

— Până colo la un schit, la Tarcău. 

— Eu sunt de la Hreasca-Dorohoi. 

Locotenent era acesta. Scoate o mână de cireşe. 
Foarte cumsecade. Era pe timpul cireşelor. 

— Vă mulțumesc! 

— Părinte, dar de locul natal? 

— Suliţa-Botoşani. 

— Ei..., nu suntem departe. 

Ne-am luat aşa la vorbă. Se ridică unul: 

— Părinte, nu vă supăraţi, ce sunteţi? Preot, 
profesor, dascăl, ce sunteţi? 

— Ba sunt un simplu călugăr. Merg și eu încoace, 
până la Bacău. 

— Auzi, că ăştia ai noştri toți sunt curioși să ne 
spuneţi ceva despre Dumnezeu! Cum îi povestea asta 
cu Dumnezeu? Se spune în Biblia aceea, a voastră, 
că Dumnezeu ar fi făcut cerul, pământul, lumea, dar 
noi avem altă concepţie despre lume. 

— Uite ce-i, fraților. Dar mai întâi aveţi cuvânt de 
onoare că nu vă supăraţi? Eu sunt un călugăr simplu, 
dar, dacă voi începe povestea cu Dumnezeu, trenul 
ăsta trebuie să înconjure globul de trei ori şi tot n-o 
pot termina, atâta-i de lungă! 

— Auzi, măi, ce zice popa! 

— Şi îi şi curioasă, zic, grozav! Când vom începe 
povestea cu Dumnezeu, îi cu cântec! O să vedeţi voi 
cât este de lungă. 

— Părinte, avem cuvânt de onoare. Și îi nebun ăla 
care se va supăra. 

— Vrem să vă întrebăm! Avem şi noi un călugăr, 
suntem ofiţeri, tot mergem până la Bacău. Cum îi, 
părinte? 

Trenul încă nu pornise. La plecare, m-am ridicat 
şi mi-am făcut cruce. Ei, nu. Treaba lor. 

Dar se ridică un maior, că n-aveam de unde să 
ştiu, dar avea o stea şi un galon de-a lungul epole- 
tului. Mi-au spus ei că-i maior, eu nu cunoșteam. 
Zic: 

— Să mă iertaţi, aţi intrat aici un vagon de ofiţeri, 
dar eu am făcut armata pe când erau epoleţi cu trese. 
Eu stelele astea nu le cunosc, că văd că aveţi stele, 
două-trei pe umeri. Dacă m-oi adresa greşit cuiva, să 
nu vă supăraţi, că eu nu cunosc gradele, că în 
mănăstire acolo sunt un călugăr necăjit! 

— Părinte, s-au prezentat ei, eu sunt colonel; eu 
sunt locotenent colonel; eu sunt maior; eu sunt căpitan. 

Şi maiorul zice aşa: 

— Părinte, uite ce-i, vreau să-ţi spun ceva. Nu 
este o absurditate să credem noi în ceva ce nu se 
vede? Dumneavoastră spuneţi că există Dumnezeu, 
dar l-a văzut cineva vreodată? Este o nebunie să 
creadă cineva în ceea ce nu se vede! 

— Domnilor, zic, v-am spus de la început: aveţi 
cuvânt de onoare că nu vă supăraţi? Că începem o 
discuţie serioasă de acum! 

— Auzi, băi, popa! Avem, părinte, cum să nu! 

— Vă văd oameni deştepţi, eu sunt un prost, dar o 
să-ncepem aşa „povestea” cu Dumnezeu, cum 
ne-om pricepe noi. Uite ce-i, domnilor: eu am să 
spun că dumneavoastră, toţi câți sunteți în vagonul 
ăsta, toţi sunteţi nebuni! 

— la auzi popa, măi, ne face nebuni! 

— Sigur! Şi, dacă n-am dreptate, la prima gară, 
predaţi-mă la poliţia gării! Dacă n-am dreptate. Dar 
întâi am să vă demonstrez de ce vă numesc nebuni. 

Îmi ziceam: „Lasă că-i vorba să mărturisesc pe 
Dumnezeu! Nu contează ce urmează de-aici”. Eram 
bucuros de asta. 

— Mai întâi, că zice Duhul Sfânt în Psaltire la noi 
în Scriptură, la începutul psalmului 13 şi începutul 
psalmului 52: Zis-a cel nebun în inima sa: Nu este 
Dumnezeu! 

Al doilea. Dumneata, ia vino încoace! Mata ai 
spus că este o nebunie să crezi în ceea ce nu se vede? 

— Da, eu! 

— Păi eu v-am spus că dumneavoastră toți n-aveţi 
minte. Toţi sunteţi nebuni. Ştiţi de ce? Am tot 
dreptul să vă fac nebuni. 

— Dar pentru ce? 

— Pentru că eu n-am văzut mintea nimănui 
niciodată! Și atunci, nu-i o nebunie să cred eu că 
aveți minte, dacă n-am văzut-o? 

— Uite, băi, ne-a luat popa front! — adică în loc. 

Ei râdeau singuri unul de altul. Discuţia era şi 
frumoasă şi serioasă şi hazlie. 

— Păi cum să cred eu că aveţi minte, dacă n-am 
văzut minte de când sunt eu? Nici la voi, nici la 
mine. Cum este? Albă, neagră, roşie, verde? Ce 
formă are? Pătrată, dreptunghiulară, hexagonală? 
Cum este domnule, forma, culoarea? Şi-i pipăibilă 
sau cum este? Dacă îmi arătaţi aceste însușiri la 
minte, atunci eu zic că aveţi minte, dacă nu, n-aveţi 
deloc! Pentru că n-am văzut-o, nici culoarea, nici 
forma. 

— Uite, măi, popa! Poţi să-i zici ceva? 

— Dacă n-ai tăcut din gură! Măi prostule, n-ai pus 
problema bine! 

Ei se prosteau unul pe altul. 

— Stai, măi, că cu popa ai de lucru de acu’! 

— Afară de asta, se crede de toată lumea de pe 
glob că oamenii au minte? Se crede. Fără să se vadă. 
lată un argument că toată lumea crede că are minte! 
Şi dumneavoastră credeţi şi eu, dar nu vedem 
mintea. 

Dar viața ați văzut-o vreodată? Cine a văzut 
vreodată viața din om? Și cu toate acestea cine zice 
că-i mort, când este viu și are viață? Se vede viaţa? 

— Nu se vede! 

— Şi atunci nu-i o nebunie să credem noi că 
oamenii au viață? Dacă n-o vedem. 

— Dar viața se manifestă, părinte! 

— Foarte bine. Prin manifestările ei se crede că 
există, cu toate că n-o vezi. 

Aşa-i şi Dumnezeu. Care-s manifestările Lui în 
lume? 

Şi am început să spun toate puterile sufletului. 

— Dumneavoastră aveți imaginaţie? 

— Da. 

— Aţi văzut-o vreodată? Nu! Dumneavoastră 
aveţi mânie? Aţi văzut-o vreodată? Dumneavoastră 
aveţi cugetare, gândire? Aţi văzut-o vreodată? Aveţi 
poftă? Aveţi, pentru că acestea sunt puterile 
sufletului — cea mânioasă şi cea poftitoare. 

Dumneavoastră aveţi partea crescătoare. Aţi 
văzut-o vreodată? Știi dumneata cum creşti? Sau te-ai 
văzut vreodată cum creşti? 

Afară de asta. Dumneavoastră aveţi puterile 
sufletului, cum este: cugetarea, alegerea, hotărârea, 
mâhnirea, întristarea, bucuria. Le-aţi văzut vreodată 
pe acestea, căci acestea sunt puterile sufleteşti? 

Nouă ne spune Scriptura că omul este chipul şi 
asemănarea lui Dumnezeu. Dar nu după forma cea 
dinafară, ci după cea sufletească. 

lată câte puteri are sufletul! Și nici mânia, nici 
raţiunea, nici pofta, nici bucuria, nici întristarea, nici 
mâhnirea, nici imaginația, nici voia liberă, nici viața, 
nici mintea nu le-a văzut nimeni. Şi toate există. Şi 
la filosofia profană se învață că există aceste puteri 
ale sufletului. Dar sufletul l-aţi văzut vreodată? 

— Păi tocmai, că nu-i! 

— Cum nu-i? Dacă n-ai avea suflet, n-ai mai 
vorbi cu mine! Dumneata nu poți clipi o dată din 
ochi fără Dumnezeu, dacă n-ar fi viaţa în dumneata. 
Şi vedeţi câte sunt? Şi viaţă, şi minte, şi voie liberă, 

şi rațiune, şi mânie, şi bucurie, şi întristare, şi poftă, 
care se cred de toată lumea, fără să se vadă. Toate 
facultăţile sufletului sunt nevăzute, toate puterile lui 
sunt după chipul şi asemănarea lui Dumnezeu, că 
Dumnezeu este nevăzut. lar omul este prototip şi 
icoană a lui Dumnezeu pe pământ — în ceea ce 
priveşte sufletul: minte, cuvânt şi duh. 

Ai văzut vreodată cuvântul? Ţi-ai văzut duhul cu 
care vorbeşti? lată câte puteri şi câte facultăți 
nevăzute are sufletul nostru şi de aceea el este chipul 
şi asemănarea lui Dumnezeu! Şi dumneavoastră nu 
le-aţi văzut. Dar se crede de toată lumea că omul are 
şi bucurie şi mâhnire şi întristare; are şi poftă şi 
rațiune şi voie liberă, are şi viaţă, are şi minte...? 

— Măi — a spus unul —, mai bine tăceai! N-ai pus 
bine problema! Ăsta trebuie să fie un director de 
seminar! 

— Nu, domnule, dar ne spune adevărul! Vezi, că 
toți credem că sunt acestea, şi există în om, dar nu se 
văd! 

— Şi tu ai spus că-i o nebunie să crezi ceea ce nu 
vezi! Dar vezi că-i faci pe toți nebuni, că acestea 
sunt, şi noi le credem fără să le vedem. 

Mai stau aşa, şi se ridică un doctor: 

— Părinte, dă-o la boala! Eu sunt maior-doctor. 
Fac operaţii şi umblu cu bisturiul prin maţele omului 
— îi tai gâtul, îi tai picioarele —, tai, operez de 30 de 
ani şi eu n-am dat peste suflet! Și cum să cred că 
există, dacă n-am dat cu bisturiul peste el? 

— Dumneata eşti doctor? 

— Da! 

— Şi de aceea nu crezi că există suflet, că nu-l 
vezi? 

— Da! 

— Dar dumneata, şi cei asemenea cu dumneata 
doctori, credeţi că există durere în lumea asta? 

— Există, părinte! 

— Eu nu cred! E o nebunie să cred, domnule, 
dacă n-am văzut-o! 

— Există, părinte! 

— Dar când îl tăiai cu bisturiul şi omul răcnea 
acolo şi se zbătea în ghearele morţii, durerea n-ai 
văzut-o? 

— Nu. Asta nu se vede! 

— Şi vrei să vezi sufletul? Şi durerea-i una din 
facultăţile trupeşti, fireşti ale omului, şi-i amestecată 
cu cele sufleteşti. Şi după cum nu poți vedea durerea, 
aşa nu poți vedea sufletul. Mai ales sufletul fiind 
duh. 

— Auzi, bă, şi tu cu doctoria ta, vorbeşti prostii! 
Te-a lovit în cap, măi! N-ai văzut durerea? Dar cine 
dracu a văzut durerea! Însă toată lumea crede că este 
durere. 

— Uite, bă, ţi-a astupat gura şi ţie! 

— Măi, am dat de dracu aici! 

— Da-i frumos, domnule! Acestea le povestim şi 
noi la alții. Mai spune ceva, părinte! 

Atunci se ridică unul: 

— Părinte, dintotdeauna ştim că Biserica a stat 
împotriva ştiinţei. Uite, ruşii au făcut un satelit acum 
care a înconjurat pământul de trei ori, cu Iuri 
Gagarin, şi uite a aterizat cu bine! 

— Şi ce-i cu asta? 

— Astea sunt roadele şi avansul ştiinţei față de 
religie! 

— Nimic n-aţi făcut! 

— Auzi-l, bă, că-i contra ştiinţei! Acesta trebuie 
să fie ca cel care a fost contra lui Galileo Galilei! 

— Staţi să vă spun! Ştiţi ce-aţi făcut voi? Dacă o 
albină iese din stup şi înconjură buduroiul în care 
stă, are ea pretenţia că ştie ce este în toată lumea? 

Atâta a făcut omul până acum! A ieşit de-abia 
din ştiubei şi a înconjurat ştiubeiul în care trăieşte şi 
i se pare că mare lucru a făcut! 

— Auzi-l, bă! 

— Încă n-a făcut ştiinţa nici atât cât zboară o 
furnică de pe degetul ăsta pe celălalt! Toţi savanții 
lumii şi din Apus şi din Răsărit. 

Şi staţi că de-acum înainte avem de vorbit! 

— Ii frumoasă, domnule, discuţia asta! 

— Că-i frumoasă, că-i amară, că-i dulce, eu vă 
spun până la capăt de-acum, cât a ţinea „povestea” 
asta, da, zic, iaca se apropie gara Bacău! 

Domnule, dumneavoastră ştiţi Ursa mare de pe 
cer şi Ursa mică — Carul mare şi Carul mic —, steaua 
polară? (că am făcut orientări noaptea în armată). 

— Da. 

— Uite ce-i! Astronomia şi ştiinţa, cu cei mai 
mari savanţi astronomi, spun că la Ursa mare, de la 
roata din brazdă dinapoi, până la cea de către om — 
osia Carului mare de pe cer —, este 1300 de ani 
călătoria luminii, şi lumina merge cu 300.000 de 
km/s. Asta-i osia carului mare. Ca să ajungi de la o 
roată până la cealaltă îți trebuie 1300 de ani să 
călătoreşti cu viteza luminii. Dar cât ar mai fi până la 
roata dinainte și cât ar mai fi până la proțap şi până 
la Prepelea care mână boii pe din brazdă. 

— Dar cine este Prepelea? 

— Este o steluță mică, acolo! Dar cât mai este de 
lung Carul mare, spune-mi dumneata! 

— Măi, interesant! Cine spune asta? 

— Camil Flamarion. L-am avut pe Camil 
Flamarion la îndemână, Dumnezeu în natură. Asta-i 
mare filosof francez din secolul trecut. 

Da, zic, dumneavoastră vedeţi o stea care, când 
răsare, cam dănțuieşte în culori, „Alfa Centaurului”. 
Toată astronomia arată că Alfa Centaurului este 
steaua megieşă a sistemului nostru solar. Sistemul 
solar se compune din nouă planete, cu soarele zece. 
Și până la megieşa noastră cea mai de-aproape, că-i 
peste gard aici, este un milion de ani călătoria 
luminii. Vă rog să calculaţi, domnilor, ce-a făcut Iuri 
Gagarin! 

— N-a făcut nimic, părinte! 

— Afară de asta. Pământul are 36.000 de km 
împrejurul lui. Deci 36.000 de km a făcut acela cu 
sputnicul lui, iar până acolo, un milion de ani 
călătoria luminii, socotiți dumneavoastră, zic, ce-a 
realizat omul față de distanța interstelară sau 
interplanetară! 

— Domnule, este incalculabil. 

— Staţi să vă spun altele, mai serioase. Dumnezeu 
îşi arată lucrările, nu în cele mari, ci în cele mici, 
cum spune Sfântul Nicodim Aghioritul. Ia gândiţi-vă 
dumneavoastră, că într-o ureche de ac se găsesc opt 
sextilioane de atomi, cifre astronomice — un sextilion 
este 1 urmat de 21 de zerouri. Aceşti atomi dintr-o 
ureche de ac, ca să-i numere un om, trebuie să 
trăiască 250.000 de ani şi să numere mai mult de un 
miliard pe secundă. Şi vă rog să-mi spuneţi 
dumneavoastră câţi atomi sunt într-o ureche de ac şi 

cum îi împărțiți şi cât este de minunat Dumnezeu, ca 
într-o ureche de ac să bage atâția atomi. Atunci ce-a 
făcut omul cu ştiinţa lui până acum? 

— Domnule, este inimaginabil! 

— Stai să vă spun alta mai minunată. Pe-un vârf 
de ac se odihnesc 16 miliarde de ioni, care sunt 
corpuri mult mai mici decât atomul (Camil 
Flamarion voia să scoată în evidenţă viaţa, la ateii de 
peste Rin, că ei se chinuiau să facă o celulă vie, pe 
vremea aceea, pe care nici astăzi n-au făcut-o, că 
viața-i numai de la Dumnezeu). Şi la aceşti ioni, care 
nu se pot concepe de mintea omenească cât sunt de 
mici, ce aparate trebuie? Că dacă ai avea un aparat, 
ca un purice să-l vadă mai mare decât Ceahlăul, încă 
nu ai zări în atmosferă un ion! Şi aceşti ioni s-a aflat 
că şi ei stau ca flăcăii la horă de mână şi joacă, au 
viață în ei! 

„Și acum domnilor de peste Rin — că el îi 
combătea pe germani —, vă rog să despărțiți forța de 
materie şi viața de zidire. Dacă nu m-aş teme de 
panteism, zice Camil Flamarion — panteiştii ziceau 
că toată buruiana este Dumnezeu —, aş zice că 
Dumnezeu este în toată iarba şi în tot corpul. Dar voi 
zice altfel, că Dumnezeu este în toată zidirea Sa”. 
Sub cel mai mic germene de materie de sub cer este 
mâna lui Dumnezeu şi există viața care a pus-o 
Dumnezeu! 

Și acum vreau să vă spun un lucru. Când vedem 
puterea lui Dumnezeu, că în miniatură lucrează 
atâtea minuni negrăite şi neconcepute de mintea 
omenească, când vedem că şi acolo este viaţă, în 
acele mici particule de materie care nu pot niciodată 
fi vizibile cu ochiul liber, dacă noi nu ne-am teme de 

panteism, am zice că Dumnezeu este sufletul naturii, 
al întregii naturi. Dar nu este aşa. Dumnezeu există, 
cum zice marele apostol Pavel, pentru că de la El şi 
prin El şi întru El sunt toate! 

Și vorbind acolo, văd că se apropie gara Bacău, 
şi trebuia să mă dau jos. Era multă discuţie. De-abia 
intrasem în subiect. Eu le-am spus că povestirea este 
lungă. 

— Nu puteţi clipi o dată din ochi fără Dumnezeu, 
fraţilor! 

— Dar de ce, părinte? 

— Viaţa este de la Dumnezeu, dătătorul de viață, 
şi, dacă ai murit, mai clipeşte din ochi dacă poţi! Mai 
poți clipi dacă mori?... 

N-am amintit chiar toată predica. V-am spus aşa 
rezumativ cum a fost. Au fost două ore de discuţie. 
Ne-am despărțit. 

— Domnilor, ne pare foarte rău că ne despărțim! 

Vă spun drept că unii m-au sărutat și pe obraz, 
alții mi-au dat cireşe, alții bomboane. Au dat şi 
pomelnice. 

— Părinte, vrem să-ți scriem, dar să ne spui ce 
studii ai mata, că trebuie să fii un director, un 
profesor la vreun seminar. 

— Eu am să vă spun, dar să mă credeți dacă vreţi! 
Eu de-abia sunt un cioban şi pasc oile mănăstirii. 

— Şi unde te duci acum? 

— Mă duc la un schit. Eu sunt cioban. Dar dacă 
ați avea fericirea să vorbiţi dumneavoastră cu un 
stareţ de mănăstire, sau cu un episcop, să vedeţi ce 
ştie acela! 

— Auzi, măi! Asta-i o minune! 

— V-aţi întâlnit cu un cioban al mănăstirii, dacă 
v-aţi întâlni cu un stareţ sau cu vreun profesor de 
seminar, de ăştia mari care au şcoli, să vedeţi ce vă 
spun aceia, zic. 

— Mă, degeaba trăim, mă! Suntem nişte proşti! 
Mă, ce ne-a spus popa ăsta! 

Le-am spus multe despre stele, despre mişcarea 
Orionului; le-am spus câte vânturi bat pe faţa 
pământului şi cum se cheamă fiecare, şi cum se 
formează vânturile, după Sfântul loan Damaschin; 
despre zodii şi câte grade are fiecare zodie şi cât stă 
soarele în fiecare grad. Mi-aduc aminte că am vorbit 
pe larg, după Sfântul Vasile cel Mare, din /exai- 
meron. Aveam să mă bag în Hexaimeron despre 
viața peştilor mării, despre viaţa florilor, despre viața 
astrelor cereşti, că aveam de la marele Vasile... Măi, 
câte mai aveam să vorbesc, dar dacă noi schimbam 
trenul. Ne-am despărțit cu mare durere de inimă. 

— Domnilor, m-aţi băgat într-o discuţie, pe care 
nici n-am început-o. lertaţi-mă şi mergeţi sănătoşi şi 
vă faceţi generali, iar eu mă duc în treaba mea! 

Am schimbat. Şi plutonierul acela cu soția sa, 
era din Podoleni, şi el când a văzut că m-am suit în 
trenul celălalt, a venit lângă mine. 

— Părinte, eu sunt om bătrân, dar aşa ceva n-am 
auzit de când m-a făcut mama. Să ştii că a rămas 
ceva în sufletul lor. Aceştia, unde se duc, au să spună 
că au stat de vorbă cu un călugăr care era cioban. 
Dar ai băgat în sufletul lor pe Dumnezeu în tot 
chipul şi le-ai spus. O să ţină minte că le-a vorbit un 
cioban de la mănăstire. 

Aşa a fost discuţia, dar aici v-am spus-o pe scurt. 


DESPRE NEȘTIUTELE JUDECĂȚI 
ALE LUI DUMNEZEU 


Un călugăr din pustia Schetică, mergând la 
Alexandria să-şi vândă lucrul mâinilor sale — că 
lucra la coşniţe —, a văzut o înmormântare. Murise 
ighemonul acelei cetăți, un mare păgân, care 
omorâse mii de creştini, că era pe timpul marilor 
persecuții. Era o zi frumoasă şi mergea tot oraşul 
după el, îl ducea la groapă. 

Când a ajuns acasă, un pustnic mare, care viețuia 
în pustie de 60 de ani şi trăia numai cu rădăcini şi cu 
ce găsea prin pustie, a fost găsit mâncat de o hienă. 

Atunci s-a gândit călugărul: ighemonul, care a 
omorât mii de creştini, cu câtă cinste mergea la groa- 
pă, iar ăsta care a slujit lui Dumnezeu 60 de ani şi a 
trăit numai în post şi rugăciune, l-a mâncat hiena! Ce 
fel de judecăţi are Dumnezeu? Mi se pare că Dumne- 
zeu, fiind prea bun, îngăduie şi lucruri nedrepte. 

Am să mă rog lui Dumnezeu să-mi arate cum 
sunt judecăţile Lui, că şi unii oameni judecă împo- 
triva proniei, a purtării de grijă a lui Dumnezeu. 
Cutare este rău, este păcătos, şi-i merge bine. Altul 
este bun, dar copiii îi sunt răi, femeia îi este bolnavă, 
iar el scapă de un necaz şi dă peste altul. 

Unul este rău şi trăiește mult, iar altul este bun şi 
moare devreme. Uite, un creştin este bun, se roagă 
lui Dumnezeu, posteşte, şi numai de scârbe dă, iar 
altu-i rău, înjură, bea, şi pe acela nu-l pedepseşte 
Dumnezeu. 

Și aşa, călugărul a observat multe lucruri de 
acestea, cum zice la Proorocul Ieremia: Doamne, ce 

este, căci calea celor răi sporeşte şi calea celor 
drepți totdeauna este în necaz? 

Și din ziua aceea a început să se roage: 
„Doamne, arată-mi judecăţile Tale, ca să nu judec!” 
Şi a început a se ruga călugărul acela lui Dumnezeu, 
să-i arate judecăţile Lui; cum de unul, săracul, care-i 
sfânt şi drept, este bolnav, suferă, dă de necazuri, de 
scârbe, iar altul păcătos îşi face de cap, este sănătos 
şi bogat, are trecere, ajunge mare în dregătorii, în 
cinste, şi în toate îi merge bine. 

Și s-a rugat călugărul mult timp lui Dumnezeu 
să-i arate cum sunt aceste nedreptăţi, că cei buni de 
multe ori dau de greu şi celor răi le merge bine. 

„Să-mi arate Dumnezeu judecăţile Lui, că şi eu 
de multe ori m-am tulburat de lucrul acesta, că am 
văzut multe nedreptăţi, pe care, mi se pare mie că 
Dumnezeu le-a îngăduit”. 

lar Preabunul Dumnezeu, fiindcă omul nu ştie 
judecăţile Lui, i-a arătat într-un chip ca acesta 
judecăţile Sale, deşi putea să-l piardă pentru această 
iscodire, ca să ştie tainele lui Dumnezeu, pe care nu 
le ştiu nici îngerii. Dar, pentru că-l iubea, având 
viață sfântă, a vrut să-l înțelepțească, căci judecăţile 
lui Dumnezeu nimeni nu le poate şti. 

Odată a plecat pustnicul singur la Alexandria să-şi 
vândă coşniţele, că era cale de trei zile. Dar cum a 
pornit de la peştera lui, într-o poiană frumoasă, i-a 
ieşit în cale un alt călugăr, tânăr, foarte frumos. 

— Blagosloveşte, părinte! 

— Domnul, fiule, să te blagoslovească! 

— Unde mergi, părinte? 

— Mă duc până la târg, să-mi vând lucrul 
mâinilor. 


100 NE VORBEŞTE 


Ei vindeau coşnițele şi cumpărau pâine, făceau 
pesmeţi, şi se hrăneau cu verdeţurile care le mai 
găseau prin pustie. 

— Părinte, eu tot la Alexandria merg. 

— Slavă lui Dumnezeu că am tovarăş de drum! 

După ce i-a luat sarcina bătrânului, călugărul cel 
tânăr i-a spus: 

— Părinte, uite ce este. Ştii ce trebuie să facă că- 
lugării când merg la drum! Să se roage tot timpul şi 
să vorbească cu Dumnezeu. Asta este datoria călugă- 
rului şi a creştinului, când merg pe drum, să se roage. 

— Aşa, părinte, până la Alexandria ne căutăm de 
rugăciune! 

— Să nu vorbim un cuvânt! i-a zis cel tânăr. 
Mergând noi pe drumul ăsta trei zile, ai să vezi la 
mine nişte lucruri înfricoşate. Să nu vorbeşti, să nu 
mă judeci şi să nu-ţi calci jurământul! 

— Da, fiule! Dacă mi-o ajuta Dumnezeu, nu voi 
mai vorbi! 

Și au pornit amândoi. Călugărul tânăr ducea 
coşnițele şi mergeau tăcând. 

Pe la amiază, când soarele ardea foarte tare, au 
dat de un sat şi au ieşit înaintea lor doi oameni tineri: 

— Părinților, de acum nu mai puteţi călători, 
pentru că soarele arde foarte tare. Haideţi la noi! 

Acei doi tineri i-au primit cu mare cinste, căci în 
Orient, în timpul zilei nu poți călători, decât numai 
dimineața şi seara. Și acolo aşa-i tradiţia, cum te-a 
primit în casă, să te spele pe picioare. Mântuitorul a 
spus lui Simon fariseul: Am intrat în casa ta, apă pe 
picioarele Mele n-ai turnat! Pentru că acolo nisipul 
este foarte fierbinte şi când ai ajuns în casa omului 
şi-ţi dă oleacă de apă rece pe picioare, îţi face un 

mare bine. Picioarele se înfierbântă groaznic din 
cauza nisipului şi a pietrelor. 

Acei tineri, când au aflat că sunt din pustia 
Schetică, unde erau numai călugări sfinţi — Sfântul 
Antonie cel Mare, Sfântul Macarie cel Mare, Sfântul 
Sisoe cel Mare, Sfântul Onufrie cel Mare, şi alți mari 
sihaştri care-i avem în calendar —, i-au primit cu mai 
mare cinste, cu dragoste, le-au spălat picioarele, i-au 
odihnit şi i-au pus la masă. 

Tinerii aceia aveau în casă un vas de argint, 
foarte scump, ce rămăsese din neam în neam. In acel 
vas le-au pus mâncare pustnicească, din evlavie, 
dându-le cuvenita cinste. 

Călugării au mâncat, au mulțumit, și s-au dus să 
se odihnească, că erau obosiţi. 

Spre seară, când să plece ia drum, călugărul cel 
tânăr a furat vasul de argint. Călugărul cel bătrân a 
văzut şi se gândea: „la uite! Ne-au primit oamenii cu 
atâta cinste, ne-au spălat picioarele, ne-au dat 
mâncare, şi călugărul ăsta a furat blidul de argint”. 

Mergând ei mai încolo, au trecut peste o punte. 
Călugărul cel tânăr a făcut cruce pe acel vas şi l-a 
aruncat în apă. Bătrânul a văzut şi se gândea: „Ce 
nedreptate! De ce o fi luat blidul şi l-a aruncat în 
apă? De ce nu l-a lăsat acolo?” Dar a tăcut, că avea 
legământ ca până la Alexandria să nu vorbească. 

Seara au ajuns la alți doi tineri. Şi aceia le-au 
ieşit înainte, i-au primit cu dragoste, le-au spălat 
picioarele, cum este obiceiul, şi le-au dat odihnă. 
Aceia aveau un copilaş de câteva luni. 

Dimineaţă, când să plece, călugărul cel tânăr s-a 
dus la leagănul copilului, fără să observe părinţii lui, 
şi l-a ucis. 

Bătrânul a văzut şi zicea în mintea lui: „Cu ce 
criminal am pornit eu la drum! Acolo a furat blidul 
de argint, aici a omorât copilul!” Dar el l-a prevenit: 
„Ai să vezi multe la mine în drumul ăsta, să nu 
cumva să vorbeşti, căci calci jurământul!” 

A doua zi pe la amiază, trecând printr-un sat, le-a 
ieşit în cale un gospodar: 

— Părinților, nu mai puteți merge de-acum, că 
este soare şi este căldură mare. Haideţi la noi să vă 
odihniţi câteva ore şi mai către seară veţi pleca 
iarăşi! 

Omul acela avea un câine rău legat, care păzea 
toată gospodăria. I-a primit omul, i-a ospătat, i-a 
odihnit. Mai către seară, când a început a se răcori, 
au plecat ei. Călugărul cel tânăr s-a întors înapoi şi 
fără să observe stăpânul, a făcut o cruce peste câine 
şi câinele a sărit în sus şi a murit. 

Atunci bătrânul vedea, dar tăcea: „Ce treabă-i 
asta? Acolo a furat blidul de argint, dincolo a gâtuit 
copilul, aici a omorât câinele!” 

Mergând ei a doua zi, în drum au trecut pe lângă 
o cârciumă. Acolo nu mai vorbeau de Dumnezeu, 
vorbea alcoolul în capul lor: chiuiau, cântau, 
fluierau, înjurau; şi când i-au văzut pe călugări, au 
început a striga: „Uite popa, măi!” — omul când este 
beat, nu mai vorbeşte el, vorbeşte diavolul! 

Călugărul cel bătrân n-a zis nimic, îşi căuta de 
drum. Dar cel tânăr se întoarce la cârciumă și face 
trei metanii. După ce s-a închinat la cârciumă a 
plecat mai departe. 

În marginea pădurii era un sat şi o biserică 
pustie. Nu avea nici cruce, uşile luate, geamuri 
sparte; biserică pustie, părăsită de vreo 40 de ani. 

Călugărul cel tânăr a luat câteva pietricele, le-a 
însemnat cu Sfânta Cruce şi a început a arunca în 
biserică. | 

Dar călugărul cel bătrân zicea în mintea lui: „Ia 
uite, măi! Dacă ar fi de la Dumnezeu, n-ar fi făcut 
acestea. Dar este de la diavolul, că la cârciumă s-a 
închinat, iar în biserică aruncă cu pietre”. Dar nu 
avea voie să vorbească. Mai era până la Alexandria o 
zi. 

A treia zi dimineață, mergând ei în marginea 
unui sat, ajung la o casă acoperită cu paie şi cu stuf. 
Pe prispa casei erau cinci copilași care plângeau. 
Călugărul cel bătrân a scos ceva din rucsac și le-a 
dat. Apoi i-a întrebat. 

— De ce plângeţi? 

— eri au îngropat-o pe mama! 

— Dar tată aveţi? 

— Tata a murit anul trecut. 

Ei n-aveau, săracii, nici tată, nici mamă. După ce 
au plecat, călugărul cel tânăr se întoarce înapoi și dă 
foc casei. Copiii au fugit care încotro. 

Călugărul cel bătrân se gândea: „Acesta este 
om? A dat foc la casă! Doamne, cât am să mai rabd 
eu pe ucigașul acesta? Acolo s-a închinat la 
cârciumă, dincolo a bulgărit biserica! Asta numai 
rele face!” Dar tăcea din gură, că seara ajungeau la 
Alexandria în oraş. 

Când au ajuns la Alexandria era seară. Acolo era 
o vilă mare și proprietarul nu era acasă. Călugărul 
cel tânăr s-a uitat oleacă la casă, şi numai ce-l vede 
pe vârful casei. Intr-un ceas a desfăcut toată casa. A 
sfărâmat acoperişul, uşile, geamurile, tot ce era în 
casă a stricat. 

Cel bătrân s-a minunat cum într-un ceas a 
sfărâmat toată casa, şi s-a speriat când a văzut. Dar 
acum, fiindcă ajunsese la Alexandria, putea vorbi. 
Când s-a dat jos acela, după ce a sfărâmat toată casa 
omului, l-a luat deoparte şi l-a întrebat: 

— la ascultă, frate! De acum nu mai pot tăcea! A 
fost jurământ între noi să nu vorbim până aici. Să-mi 
spui tu mie ce ești tu! Drac eşti, om eşti, ori înger 
eşti! 

— Dar de ce, părinte? Am făcut ceva rău? 

— Măi, dar de trei zile, de când mergem 
împreună, ai făcut numai lucruri rele! 

— Dar ce-am făcut, părinte, rău? 

— Păi bine, măi, oamenii aceia de acolo, când 
ne-am coborât din munte, nu ne-au primit? Nu ne-au 
ospătat? Şi ce au avut ei mai scump, un blid de 
argint, nu l-ai furat de acolo și l-ai aruncat în apă? 

— Şi ce zici, părinte? 

~ Rău ai făcut! Mare sminteală, că oamenii aceia 
ne judecă că am furat! 

~ Părinte, trei lucruri mari şi bune am făcut 
acolo! Blidul acela de argint era litierul de la biserica 
din acel sat. Îl furase străbunicul acelora, dar ei nu 
ştiau. Era scris pe dânsul cu slovă bisericească 
veche: „Acesta este litierul bisericii Sfântul Nicolae, 
donat de familia cutare, şi cine îl va înstrăina de la 
biserică să stea în iad până îl va întoarce înapoi”. 

Aşa scria pe blid. Şi din cauza blidului aceluia, 
nouă suflete care l-au folosit se munceau în iad. Şi 
acum aveau să meargă şi aceştia în iad, fiindcă îl 
foloseau. Și mie mi-a fost milă de dânşii și am furat 
blidul; dar mie nu mi-a trebuit, că l-am aruncat în 
apă. 

A doua zi va veni paraclisierul bisericii să se 
scalde în apa aceea, şi va afla vasul. Acela de la 
biserică, cunoscând slova bisericii, o să-l ducă la 
preot. Şi când va pune blidul în Sfântul Altar, cei 
nouă vor ieşi din iad, pentru că este scris acolo: „Să 
stea în iad până îl vor întoarce înapoi”. 

Deci eu, părinte, trei lucruri bune am făcut acolo: 
i-am scos şi pe acei nouă din iad, i-am păzit şi pe 
aceștia vii să nu intre, și am dat și blidul bisericii 
înapoi, ca să-l aibă, că era de mare nevoie. Şi tu zici 
că rău am făcut, dar eu bine am făcut! 

Atunci s-a minunat bătrânul. „Ia uite, frate, cum 
a fost. Şi eu socoteam că este hoț, că a furat blidul! 

— Dar când ai ucis copilul, tot bine ai făcut? 

— Bună treabă am făcut şi acolo. 

— Cum, ai omorât copilul şi zici că bună treabă ai 
făcut? 

~ Stai şi nu judeca după mintea ta! Ai văzut 
copilaşul? Acela a fost zămislit în ziua de Paşti. Şi 
avea pus canon de la Dumnezeu, pentru că nu s-au 
înfrânat părinţii în ziua Învierii Domnului, copilul 
avea să ajungă la 20 de ani comandant de tâlhari şi 
avea să omoare pe părinţii lui. Acesta era canonul 
pentru neînfrânarea lor; şi multă lume avea să 
omoare şi mari tulburări avea să facă în lume, pentru 
că a fost zămislit într-o zi aşa de mare. 

Eu aici am făcut trei mari lucruri bune: am trimis 
sufletul copilaşului la cer curat, am scăpat pe părinții 
lui de ucidere de mâna propriului lor fiu, şi ei, găsind 
copilul mort, vor plânge foarte mult şi, prin plânsul 
acela, li se iartă şi păcatul că l-au zămislit în ziua de 
Paști. Şi tu zici că rău am făcut, dar eu bine am 
făcut! 

— Dar acolo, de ce ai omorât câinele omului? 

— Şi acolo am făcut treabă bună! Câinele acela 
păzea toată gospodăria, dar a doua zi avea să 
turbeze. Şi când trebuia să vină stăpâna să-i dea de 
mâncare, avea s-o muşte și mare scârbă avea să fie la 
casa omului aceluia! 

Fiindcă ne-a primit pe noi, mi-a fost milă de ei şi 
am omorât câinele mai înainte, să n-o muşte pe 
stăpână. Şi tu zici că rău am făcut, dar eu bine am 
făcut! 

~ Dar la cârciumă de ce ai făcut cruce şi te-ai 
închinat? A 

— Şi acolo am făcut treabă bună! In cârciuma 
aceea veniseră cei mai mari gospodari din sat. 
Epitropul bisericii, primarul şi un mare gospodar. Ei 
s-au sfătuit să pună mână de la mână şi să facă 
biserica din sat care era părăsită. Atunci când am 
trecut noi, ei au zis: „Doamne ajută să facem 
biserica!” 

Măcar că erau în cârciumă, eu am văzut că 
oamenii au vrut să facă treabă bună, am făcut şi eu 
trei metanii și am zis: „Doamne, ajută-le să facă 
biserica!” Şi tu zici că rău am făcut, dar eu bine am 
făcut. Eu nu m-am închinat la cârciumă, m-am 
închinat lui Dumnezeu, să le ajute celor ce au pus 
hotărâre să refacă biserica părăsită. 

S-a minunat bătrânul, zicând: „Nici aici nu am 
avut dreptate!” 

— Dar acolo, când am ajuns în marginea satului, 
de ce ai aruncat cu pietre în biserică? 

— Aceea era biserica cea pustie! Şi biserica fiind 
pustie, dracii jucau pe Sfânta Masă, pe geamuri, pe 
biserică şi râdeau de pustiirea lăcașului lui 

Dumnezeu, şi mi-a fost ciudă. Şi ai văzut că am 
făcut cruce pe acele pietricele şi am început a zvârli 
în biserică, iar diavolii au fugit de acolo! Eu n-am 
bulgărit biserica, ci pe diavolii care erau acolo! 

— Dar acolo de ce ai dat foc la casa copiilor? Ai 
văzut copilaşii şi nu ţi-a fost milă de ei? 

— Ba mi-a fost mai milă ca ţie! Şi am făcut foarte 
bine. Ai văzut că acei copilași nu aveau nici mamă, 
nici tată, şi au rămas cu cocioaba aceia de casă. Dar 
nu ştiau ei că în prispa casei este o comoară ascunsă 
de un străbunic de-al lor. Un vas cu bani de aur 
curat. Şi eu am dat foc casei, că ei trăiau în sărăcie şi 
nu ştiau că au comoara în prispa casei. 

După câteva zile, copiii vor căuta pe-acolo să 
vadă ce-a mai rămas, şi vor da de această comoară şi 
o să cheme pe un moş de-al lor, care-i epitropul 
bisericii. Acela, fiind un om cu frica lui Dumnezeu, 
va lua în grija sa copiii aceia şi cu banii găsiţi le va 
face o casă mare cu tot ce le trebuie, o să-i poarte 
prin şcoli şi o să ajungă oameni mari şi credincioşi. 

Şi tu zici că rău am făcut, părinte, că am dat foc 
casei, dar eu am făcut bine, că dacă nu dădeam foc 
casei, nu găseau comoara! 

— Dar aici de ce-ai stricat casa? 

— Părinte, casa asta frumoasă a fost făcută cu 
bani de furat. Şi era poruncit de la Dumnezeu aşa: 
„Fiindcă s-a făcut cu osteneală străină și cu bani de 
furat, aici bărbat cu femeie niciodată nu vor trăi! 
Femeia trebuia să moară la primul născut. Numai 
bărbatul văduv avea să trăiască toată viața în casa 
aceasta”. 

Şi am stricat casa, că ei sunt duşi la o nuntă, şi 
când vor veni şi vor vedea că totul este sfărâmat, vor 

face înapoi o casă mai mică, cu osteneala lor proprie 
şi nu va mai muri nevasta la primul copil. 

Şi tu zici că rău am făcut, dar eu am făcut bine, 
după voia lui Dumnezeu. 

Atunci a întrebat călugărul: 

— Să-mi spui tu mie, măi frate, câte minuni mari 
ai făcut, ce eşti tu? 

— Dar să-mi spui şi sfinţia ta, ce te-ai rugat lui 
Dumnezeu! 

— Eu mă rog de câţiva ani să-mi arate Dumnezeu 
judecăţile Lui, că mi s-a părut că multe lucruri 
nedrepte îngăduie Dumnezeu în lumea asta. 

— Da? Dar n-ai auzit pe Isaia Proorocul? Pe cât 
este mai înalt cerul decât pământul, pe cât este de 
departe răsăritul de apus, pe atât sunt mai departe 
judecățile Mele de judecăţile voastre şi gândurile 
Mele de gândurile voastre, fiii oamenilor. 

N-ai auzit pe Solomon ce spune? Pe cele mai 
grele decât tine nu le ridica şi pe cele mai adânci 
decăt tine nu le cerca, ca să nu mori! 

N-ai auzit pe David Proorocul care zice? 
Judecăţile Domnului sunt adânc mult! 

Cum ai îndrăznit tu, un om, să cerci judecăţile 
lui Dumnezeu, pe care nici arhanghelii, nici 
heruvimii nu le ştiu? Dar Dumnezeu n-a vrut să te 
piardă, că putea să te piardă pentru iscodirea asta, 
dar, ştiind ostenelile tale, m-a trimis pe mine, 
părinte, să-ţi arăt că judecăţile lui Dumnezeu nu sunt 
ca ale oamenilor. 

Vezi câte ai judecat tu de mine? Câte am făcut, ți 
s-au părut că sunt rele; că sunt ucigaș, că am furat 
vasul, că am dat foc casei, şi câte am făcut. Dar ele 
au fost toate bune foarte şi toate de mare folos s-au 

făcut. Au fost bune după judecăţile lui Dumnezeu, 
nu după judecăţile oamenilor! 

Şi tu ai judecat ceva, dar judecăţile lui 
Dumnezeu n-au fost ca ale tale, că ele au fost bune 
foarte! Tu ai zis că rău am făcut şi eu numai bine am 
făcut. Deci, de acum înainte să nu mai judeci pe 
nimeni şi orice vei vedea să zici: Doamne, Tu 
toate le ştii! Eu nu cunosc judecăţile Tale! 

Deci, părinte sfinte, să nu mai îndrăznească 
nimeni din oameni să cerce judecăţile lui Dumnezeu, 
că nici îngerii nu pot şti judecățile Lui! 

Dar, fiindcă ești om, Dumnezeu te-a iertat, însă 
m-a trimis să te înțelepțesc să nu mai îndrăzneşti să 
iscodeşti judecăţile Lui, că judecăţile lui Dumnezeu 
sunt adânc mult şi nu le poate şti nimeni, nici îngerii 
din ceruri. 

Aşadar să ținem minte din această povestire, că 
tot ce ni se pare nouă în lumea asta că-i strâmb și 
rău, de multe ori ne înşelăm! Că nu cunoaştem jude- 
căţile lui Dumnezeu cele ascunse şi necuprinse. 

Nu cerca cele necercate și nu voi să ajungi 
cele neajunse! Amin. 


DESPRE ASCULTAREA DE PĂRINȚI 
ȘI MINUNEA SFINTEI LITURGHII 


Era un om care a fost foarte credincios; îl chema 
Iulian. Și i-a murit soția omului şi a sărăcit tare la 
bătrâneţe și avea un singur fecior, cu numele Teofil. 
Aproape de bătrânul Iulian era un boier care avea 
două curţi şi două moşii mari. Boierul avea iazuri cu 
peşti, avea livezi, vii, herghelii de cai, vaci, porci, 

cârduri de păsări, mă rog, două curți mari avea el. Şi 
boierul avea zeci de robi, cum era înainte, dar pusese 
ochii pe Teofil, feciorul bătrânului, că era şi priceput 
şi înţelept şi cuminte şi crescut cu frica de Dumnezeu. 
Şi de multe ori boierul îi spunea moșului Iulian: 

— Moşule, nu vrei să-mi vinzi rob băiatul matale, 
că ai să trăieşti şi dumneata ca boierii? ţi fac casă 
şi-ţi dau bani şi cutare. 

Omul era sărac şi numai pe acest băiat îl avea. 
Şi-i spune odată, într-o seară, băiatului: 

— Dragul tatii, măi Teofil, vezi cât de săraci am 
rămas! Boierul ăsta îmi spune de multe ori să te vând 
rob la el — că atunci se cumpărau robi, pe care voiau 
—, dacă te vând pe tine rob, are să-mi dea tot ce-am 
nevoie. Pe lângă tine am să trăiesc şi eu foarte bine. 
Că vrea să te aibă rob de încredere în casă, în curte; 
nu aşa pe la vite. Vrea să te aibă ca pe băiatul lui — 
că boierul nu avea copii. 

Dar băiatul a primit ascultarea de părinţi cu 
dragoste şi a zis: 

— Tată, pentru dragostea matale, ce nu fac eu? 
Numai mata mai eşti în lume, că mama a murit. 
Vinde-mă rob! Să mă vinzi rob, că eu cu toată 
dragostea vreau să fiu rob, ca să văd că trăieşti bine 
la bătrâneţe, că Dumnezeu mi-o purta de grijă. 

Atunci tatăl său, când a văzut ascultarea băia- 
tului, i-a zis: 

— Măi, dragul tatei, am să-ți spun şi eu un sfat. 
Eu te vând rob, el a zis că-mi dă bani mulţi și avere, 
dar tu să păzeşti un lucru: Cât vei trăi tu, în timpul 
Sfintei Liturghii, Duminica, să nu călătorești, şi 
să mergi regulat la biserică! i-a zis bătrânul 
băiatului Teofil. 


PĂRINTELE CLEOPA 111 


— Dar de ce, tată? 

— Uite ce! Şi eu am învățat de la alți bătrâni, că 
în timpul Liturghiei nu se călătoreşte. Dacă mă 
asculți, de mari primejdii ai să scapi tu şi mare cinste 
ai să câştigi în lumea asta şi-n cealaltă. 

— Bine, tată! 

S-a dus moşneagul şi a grăit cu boierul: 

— Uite, m-am sfătuit cu băiatul, că dacă n-ar fi 
vrut el nu aş fi putut să-l vând, şi vrea să se vândă 
rob, ca să mă ajute la bătrâneţe. 

Boierul avea robi mulţi, dar nu avea copii deloc. 
Şi-i spune soției: 

— Ştii ce? Băiatul acela cuminte, evlavios, 
ascultător, care vine pe la noi — că el se ducea de mai 
lucra pe la boier —, l-am cumpărat rob. 

Bucuria ei! 

— Da! Acela-i bun! Acela-i de toată nădejdea, că 
tată] lui este credincios. Tot timpul merge la biserică. 

S-a dus bietul Teofil rob la boier! Iar boierul l-a 
umplut de avere pe tatăl lui. I-a dat vite, i-a dat 
haine, i-a dat bani. I] avea, mă rog, nu ca pe-un rob, 
ci ca pe băiatul lui, ca pe unul de mare garanţie. Că 
ştia că-i băiat de gospodar şi numai pentru sărăcie l-a 
vândut tatăl său. 

Şi a stat rob Teofil la acest boier mai mulți ani. 
Şi odată, boierul trebuia să plece de la curtea asta cu 
trăsura la cealaltă, şi a uitat geanta cu actele acasă. Şi 
pe Teofil îl avea ca pe băiatul lui; îl lua în trăsură, că 
băiatul era deştept, ştia să scrie, ştia să socotească, şi 
îi spune: 

— Măi, Teofile, du-te repede acasă, că am uitat 
geanta cu actele — cu ce avea el acolo, bani, ce-o fi 
având! 

— Da, cucoane, mă duc! 

S-a dat jos din trăsură şi a fugit înapoi spre casă. 
Când s-a dus el să ia geanta boierului de acasă, 
cucoana lui, fiind desfrânată, trăia cu un rob de-al ei. 
Teofil, când a venit, a intrat, a luat geanta de pe 
masă şi a plecat. Dar el n-a observat ce făcea soția 
stăpânului, ci credea că doarme singură. 

Ce-a zis femeia: 

— Vezi că boierul m-a prins cu tine în păcat! De 
aceea a trimis pe Teofil înapoi, ca să fie sigur. Mi se 
pare că a observat el că noi trăim amândoi! 

— Ce-i de făcut acum? a zis sluga vinovată. 

— Ştii ce-i spun? a zis ea. Dacă nu-i taie capul lui 
Teofil, nu mai trăiesc cu dânsul! Am să-i spun 
soțului că, atunci când l-a trimis înapoi după geantă, 
a abuzat de mine; şi dacă nu mă luptam cu el, mă 
batjocorea. 

Aşa a şi făcut. 

Dar să vezi ce înseamnă ascultarea de părinți şi 
ținerea cu sfinţenie, ca în timpul Sfintei Liturghii să 
nu fie pe drum, cum l-a învățat tatăl său. 

Atunci cucoana îi trimite soțului ei o scrisoare 
prin robul cel vinovat care trăia cu dânsa. În scri- 
soare scria: 

„Aşa mă jur pe Dumnezeu. Uite, Teofil, robul 
tău, în care tu ai atâta încredere, când l-ai trimis 
înapoi după geantă, a tăbărât pe mine să mă 
batjocorească. Şi dacă nu mă luptam cu el, mă 
batjocorea. Dacă nu-i tai capul şi să-l trimiţi la mine, 
eu îmi iau averea şi te las singur!” 

Boierul, când a auzit, s-a minunat: „Cum, măi, 
Teofil!?” — că avea mare încredere într-însul. N-a 
cunoscut ce viclenie a făcut cucoana lui, ca să-i taie 

capul lui Teofil. Şi-i scrie un plic înapoi soţiei, prin 
alt rob. „Eu am doi călăi, care au tăiat mai mulți robi 
ce făceau spargeri. Mâine dimineaţă îi aduc la curte 
cu sabia trasă. Trimite-l pe Teofil! Fă-ţi treabă că-l 
trimiți cu ceva, că eu am dat ordin călăilor, când vine 
dimineaţă, jos capul. Să mi-l aducă mie şi eu ţi-l 
trimit”. 

S-a pus la cale tăierea capului lui Teofil cel 
nevinovat. Teofil nu ştia nimic, săracul. Nici nu era 
vinovat, nici nu ştia că este pus capul lui pentru tăiere. 

Ce face cucoana? Dimineaţa îi dă un plic 
pecetluit, cu alte cuvinte şi-i zice: 

— Teofile, te duci până la curte la boier! 

— Da, cucoană, mă duc! El nu ştia nimic. Era 
ascultător. Nu ştia că acolo îl aşteaptă sabia. Era gata 
să-i împacheteze capul, să-l trimită boierul la soţie. 

Când l-a trimis era Duminică. Şi, mergând cu 
plicul, de la curtea asta până la cealaltă, a auzit 
clopotul la o biserică, că începuse Sfânta Liturghie. 
El ţinea minte ce i-a zis bietul tată, bătrânul Iulian, 
care murise: „Duminica să nu călătoresc în timpul 
Sfintei Liturghii, că mare primejdie o să păţesc. lar 
dacă voi păzi Sfânta Liturghie, a spus că de mare 
cinste o să mă învrednicesc şi o să mă scoată 
Dumnezeu din mari primejdii”. 

Și ce-a zis: „Nu. Întâi stau la Sfânta Liturghie şi 
după Liturghie m-oi duce, chiar de m-ar pedepsi 
boierul. Tata aşa a zis când m-a vândut rob aici, ca în 
timpul Liturghiei, Duminica, să nu călătoresc!” 

A intrat bietul Teofil în biserică, căci de-abia 
începuse slujba, şi a ascultat toată dumnezeiasca 
Liturghie; a ascultat predica şi a stat până ce-a luat 
anafură. Ce-a făcut cucoana când a văzut că nu mai 

vine capul lui Teofil? „Uite, l-am trimis de 
dimineaţă, şi acum este ora 12!” Căci stătuse la 
Liturghie. Şi ce zice robul cel vinovat? 

— Cucoană, mă duc eu să-i aduc capul! Poate l-a 
tăiat boierul şi n-are cine-l aduce. 

— Du-te! 

Şi-l trimite pe cel vinovat să-i aducă capul lui 
Teofil. Dar el era în biserică şi nu ştia nimic. Când 
ajunge ăsta cu scrisoarea acolo — gealaţii aşteptau să 
vină şi se întrebau de ce nu mai vine, căci primiseră 
ordin de la boier: „Care vine întâi dimineaţă aici, jos 
capul! Spălaţi-l de sânge, îl împachetați şi-l trimiteţi 
sus la mine”. Dar vine ăsta vinovat. Ei, când l-au 
văzut cu scrisoarea, l-au întrebat: 

— De ce ai venit? 

— Am treabă la boier. 

L-au luat deoparte, i-au tăiat capul — celui vino- 
vat —, l-au spălat de sânge, l-au împachetat şi l-au 
trimit sus la boier. Boierul se gândea acum prin cine 
să trimită capul. Credea că-i al lui Teofil. Iată vine şi 
Teofil de la biserică. 

— Cucoane, ţi-am adus de la cucoană o scrisoare! 

— Dar cum de vii tu acum? 

— Cucoane, să mă iertați, am pornit dimineaţă, 
dar am stat la Sfânta Liturghie, că aşa a zis tata când 
m-a vândut rob aici la dumneata: „Duminica în 
timpul Sfintei Liturghii să nu pleci nicăieri şi să stai 
la Liturghie, orice ar fi”. Şi am stat la Sfânta 
Liturghie. Să mă iertaţi că am ajuns mai târziu! 

Pe boier l-au cuprins lacrimile. S-a gândit că nu-i 
vinovat. 

— Ia pachetul ăsta — el nu ştia ce are într-însul —, 
şi du-l la cucoană! 

Şi-i scrie şi o scrisoare. „la seama că judecăţile 
lui Dumnezeu sunt aici! L-ai trimis pe Teofil şi el a 
stat la Liturghie. Apoi ai trimis pe altul! Şi i s-a tăiat 
capul aceluia, căci Teofil a stat la biserică. Eu nu 
cred că omul acesta-i vinovat”. Dar nici boierul nu 
ştia că cel trimis este sluga care trăia cu dânsa. 

Şi când a ajuns Teofil la cucoană, ea îl întreabă: 

— Dar cum de vii tu acum? 

— Cucoană, să mă iertaţi! 

— Ce aduci acolo? 

— Mi-a dat boierul un pachet. A spus să-l vi-l dau 
dumneavoastră. 

El sincer nu ştia ce are în pachet; că are capul 
celui vinovat. Dar ea a rămas uimită. 

— Dar când ai ajuns tu acolo? 

— Să mă iertați, cucoană, mata m-ai trimis 
dimineaţă, dar eu am stat la dumnezeiasca Liturghie 
într-un sat. Şi am întârziat şi am ajuns cam târziu. 
Daţi-mi canon, pedepsiţi-mă, dar mie aşa mi-a zis 
tata, când m-a vândut rob la dumneavoastră, ca în 
timpul Sfintei Liturghii să nu călătoresc niciodată. 

Şi atunci, cât era ea de rea, a văzut judecăţile lui 
Dumnezeu. Dar nici ea nu ştia a cărui cap s-a tăiat. 
Se duce ea într-o cameră repede să vadă ce-i în 
pachet, şi vede capul robului care a trăit cu dânsa. 
Atunci a zis: „Aici sunt judecăţile lui Dumnezeu”. A 
început a plânge şi a chemat pe boier. 

— Vino repede la curte, aici la noi! 

Vine boierul şi-l întreabă. 

— Ce-ai făcut, boierule? 

— Nici eu nu ştiu. 

— Uite ce s-a întâmplat! zice cucoana. 

— Nu ştiu al cui cap a fost ăsta! L-am împache- 
tat... Al cui cap este? 

Atunci ea a spus adevărul. 

— Domnul meu, am să-ți spun adevărul! Eu, 
ticăloasa şi necurata, sunt vinovată aici. Dumnezeu l-a 
scos pe Teofil pentru nevinovăția lui. El niciodată, 
de când este la noi, n-a făcut o glumă cu mine, nici 
n-a zâmbit măcar. Totdeauna a fost cinstit şi harnic 
şi curat cum ştii. Eu, păcătoasa, am trăit cu robul 
ăsta, căruia i-ai tăiat capul, trei ani de zile. Şi dacă 
vrei, iartă-mă, Că-ţi dau toată averea şi mă duc la o 
mănăstire să mă fac călugăriță, că mă tem să nu mă 
ajungă urgia lui Dumnezeu, că am vrut să-i tai capul 
unui om sfânt. Dacă vrei să mai stau cu tine şi mă 
ierţi, bine, iar dacă nu, eu plec; îți dau toată averea şi 
mă duc la mănăstire. 

Boierul a zis: 

— Vezi ce-a făcut Dumnezeu cu Teofil? Măi 
femeie, nu te duce la mănăstire! Ai greşit şi tu, dar să 
ne temem de Dumnezeu! Pentru că vezi cum scoate 
Dumnezeu pe un tânăr nevinovat? Ai văzut ce 
înseamnă copil crescut în frica lui Dumnezeu? Mai 
bine decât să te duci tu la mănăstire, hai să înfiem pe 
Teofil, fiu al nostru! Vezi cât este de cinstit? 

— Hai, şi eu vreau! Îl trecem pe numele nostru, 
să-i trecem averea toată lui, că numai ăsta ne 
pomeneşte pe noi şi ne va face pomenire. Vezi câtă 
frică de Dumnezeu are? Că eu am trimis să-i taie 
capul şi el a adus capul celui vinovat înapoi. 

Şi l-a chemat boierul pe Teofil şi i-a zis: 

— Teofile, uite, vrei să te trecem pe numele 
nostru şi să te înfiem? 

—  Cucoane, cum credeți! Eu sunt rob 
deocamdată. Faceţi ce vreţi cu mine. Dacă vreţi să 
mă înfiați, să mă lăsați să cred în Hristos, să-mi fac 
rugăciunile şi să mă duc la biserică! 

— Pentru aceea vrem să te înfiem! Căci crezi în 
Hristos şi te temi de Dumnezeu! 

Nu i-au spus taina ce s-a întâmplat. A aflat-o el 
mai târziu, dar atunci n-a ştiut-o. Şi l-au înfiat şi i-au 
dat cu acte amândouă curțile după moartea lor şi 
toată averea şi moşiile şi tot ce-a avut boierul. 

Şi aşa pe bietul Teofil, care a ascultat de părinţii 
lui şi n-a călătorit Duminica în timpul Sfintei 
Liturghii, l-a păzit Dumnezeu de tăierea capului şi a 
căpătat şi cinste de la boier şi a rămas proprietar 
peste toate averile lor, iar dincolo s-a dus în 
împărăţia cerurilor. 

Aşa ştie Dumnezeu să cinstească pe cei ce se 
tem de El şi ascultă de părinți. Amin. 


CUVÂNTUL PĂRINTELUI CLEOPA 
DIN SEARA ZILEI DE 1 MARTIE 1998, 
LA DUMINICA LĂSATULUI SECULUI 


În numele Tatălui şi al Fiului şi al Sfântului Duh. 

Prea Cuvioase Părinte Stareţ, Prea Cuvioşi 
Părinți şi frați. 

Aşa cum vă văd aici, dragul mamei, aşa pe toţi 
să vă văd la Rai, la bucuriile fără margini ale 
Raiului, căci toți sunteţi în slujba Mântuitorului şi a 
Maicii Domnului, şi fiecare, săracul, face ascultare 
în direcţia lui, unde este pus. 

Tare îmi este drag când vă văd! Dar pe mulţi nu 
vă cunosc. Eu vin rar pe aici. Am atâta lume pe 
capul meu acolo şi sunt bolnav. Dar mai cunosc din 
ei, care vin la mărturisire, care sunt mai vechi..., dar 

doresc ca toţi, toți — nici unul, Doamne fereşte, la 
munci —, toți să mergeţi la bucuria cea veşnică. 

Dragii mei părinţi şi frați, să ştiţi că Biserica este 
mama noastră spirituală. Ea ne-a născut pe noi la 
Botez prin apă şi prin duh. Aţi auzit ce spune Sfântul 
Apostol Pavel: Ați luat darul punerii de fii în baia 
naşterii de-a doua şi a înnoirii Duhului Sfânt. De 
atunci suntem, toți, fii după dar ai lui Dumnezeu, de 
când ne-am botezat în numele Preasfintei Treimi. 

Şi de aceea vă rog din toată inima să iubiți 
Biserica, mamă! Să vă fie dragă Biserica şi, cât 
puteţi, ziua şi noaptea; să mergeţi la biserică. 

Care sunt mai bătrâni şi nu pot săracii, să stea 
mai puţin, care sunt tineri pot să stea mai mult, 
pentru că pravila Bisericii îmbogățeşte memoria 
fiecăruia şi darul Preasfântului Duh vine asupra 
aceluia care ascultă cu evlavie sfintele slujbe ale 
Bisericii. 

Dragii mei, eu, păcătosul şi nevrednicul, sunt 
bătrân — 86 de ani, şase operaţii, mâna dreaptă mi-e 
ruptă, a stat în ghips 32 de zile —, mâine poimâine 
îmi veți cânta „Veşnica pomenire!” Ce să mai aştept? 
Psalmul 89 spune clar: Anii lor sunt şaptezeci, iar 
dacă vor fi în putere, optzeci. lar la stihul unsprezece 
spune aşa: Dacă a trecut de opizeci, osteneală şi 
durere! Eu am intrat în anii durerii. Am îmbătrânit! 
Optzeci şi şase împlinesc acum, pe zece aprilie. 

Dragii mei părinţi, vă rog din toată inima, care 
aveţi dragoste şi puteţi, să nu uitaţi să mă pomeniţi la 
rugăciune! 

Eu am dragoste când vă văd pe toţi în slujba 
Mântuitorului şi a Maicii Domnului. Aşa să vă văd 

la Rai, dragul mamei, pe toți! Toţi sunteţi în slujba 
Mântuitorului şi a Maicii Domnului. 

Mănăstirea noastră este o mănăstire cu rânduială 
canonică: nu se mănâncă carne, spovedania este la 
vreme, în fiecare săptămână, slujbele merg după 
rânduiala Sfântului Sava... 

Când am venit eu aici am găsit paisprezece 
părinți, încălțați cu opinci, cu bărbile până la 
genunchi, cu metanii de lemn în mână... M-a adus 
părintele Vasile, fratele meu. Când am venit aici 
aveam cincisprezece ani jumătate, nu ştiam... 

Şi când am văzut la masă călugării, toți, şi 
stareţul, bătrânul, citea cuvânt de folos în capul 
mesei, de la Sfântul Teodor Studitul. Dar eu am 
întrebat pe fratele: „Aici este praznic?” Că eu am stat 
la Cozancea, şi acolo era viață de sine; fiecare cu 
masa lui, cu casa lui. „Măi frate, nu este praznic! 
Aici este viață de obşte. Aşa stau la masă călugării, 
cu toţii totdeauna!” Bătrânul le citea cuvânt... El 
slujea Liturghia, trăind numai cu Sfânta Împărtășanie. 
Aproape douăzeci de ani. Numai sâmbăta şi 
Duminica gusta aşa, oleacă, de prin castroane. Știu, 
pentru că eu eram bucătar. Dumnezeu să-l 
odihnească, săracul! Tare o mai fost cu frică de 
Dumnezeu şi tare o mai fost cu credință! M-a 
călugărit în anul 1936, în postul Sfintei Marii, îmi 
aduc aminte. 

Of! Era un părinte Nicolae Grădinaru, cu barba 
mare, poate l-aţi apucat unii. El a zis, când m-a dus 
în fața Sfântului Altar: „Prea Cuvioase părinte, să-i 
punem numele Cleopa, că nu avem nici un Cleopa 
aici!” Şi Bătrânul a pus mâna pe foarfece şi Cleopa 
mi-a zis. Aşa a fost scris. 

Dumnezeu să-i odihnească! Am pomelnicul 
acasă, al tuturor celor ce au murit aici; am şi episcopi 
şi patriarhi, câți sunt. Cât mai am o scânteie de viaţă 
îi pomenesc în fiecare zi. 

Dar vă rog, dragul mamei, pe toți, să nu mă uitaţi 
în sfintele voastre rugăciuni! Şi aşa cum vă văd aici 
să vă văd în Rai, bucuria cea veşnică, fără margini! 

Mila Preasfintei Treimi şi  Acoperământul 
rugăciunilor Preasfintei Maicii lui Dumnezeu și ale 
tuturor Sfinţilor, să fie cu voi cu toți, dragii mei, şi 
pe toți să vă ducă la Rai. Amin. 


CÂTEVA SFATURI DUHOVNICEŞTI 


— Părinte, eu, dacă m-am despărţit de primul 
meu soţ, pot să-l mai pomenesc, pentru că 
niciodată nu l-am pomenit? 

— De ce nu l-ai pomenit, că acela este adevăratul 
tău soț? Dacă el n-ar fi însurat, ar trebui să te întorci 
la el. Mai ales dacă ai copii cu el. 

— Ce să facă soţia care și-a lăsat bărbatul? 

— Femeia care a lăsat soțul, n-are voie să se mai 
mărite în veacul veacului. 

— Dacă soţul este rău și necredincios? 

— Ce spune Sfântul Apostol Pavel? De unde ştii 
tu, femeie, că nu-ți vei mântui bărbatul? Nu ştii tu că 
se sfințeşte bărbatul necredincios prin femeia 
credincioasă, şi invers. 

A venit într-o zi la mine o femeie. Soţul ei era 
maistru de parchet. Atâta de rău era, încât, când 
venea acasă beat, ameninţa şi soția şi copiii, că avea 

patru copilaşi. Sărea femeia peste gard, dormea la 
vecini cu copiii. 

Şi a venit la mine: 

— Părinte, nu mai pot. Înjură, blestemă, se duce 
pe la muieri, ne ameninţă că ne omoară. Ce să mă 
fac, că am patru copii mici cu dânsul? 

— Dar ai să faci ce ţi-oi spune eu? 

— Fac, până ce-oi muri! 

Copilaşul cel mai mare avea nouă ani. 

— Du-te acasă şi să posteşti 40 de vineri! 

— Eu ţin şi miercurile şi lunile. 

— Cu atât mai bine. Și să citeşti Acatistul 
Acoperământul Maicii Domnului şi al Sfântului 
Nicolae. Să vezi ce-ar să facă! Citeşti unul dimineața 
şi unul seara şi pomeneşte-l pe el. Şi dacă nu se 
întoarce de bună voie, Dumnezeu îi pune frâu. Nu 
spune la Psaltire: Cu zăbală şi cu frâu, Doamne, 
fălcile lor vei strânge, a celor ce nu vor să se 
apropie către Tine? 

Adică Dumnezeu are două voi. Una se cheamă 
înainte mergătoare, spune Sfântul Nicodim, şi una se 
cheamă următoare. După cea dinainte voieşte 
Dumnezeu binele tuturor zidirilor Sale. Iar a doua se 
numeşte îngăduință. Ingăduie necazuri mari. Pune 
mâna pe bici, mai bine-zis: „Nu vrei de bună voie să 
vii la Mine? Eu am alte metode să-ți pun frâu”. li dă 
necazuri mari şi aşa îl întoarce la pocăință. 

Ce-a pățit? Fiind maistru de parchet, cu beţiile 
lui, n-a plătit la nişte oameni acolo la lucru, şi l-au 
prins doi şi l-au bătut până i-au sfărâmat oasele. Şi 
l-au lăsat aproape mort acolo. 

L-au adus acasă fărmat tot. Femeia săraca, când 
l-a văzut, s-a şi gândit: „la acum l-a pedepsit 
Dumnezeu, după păcatele lui”. Nu i-a părut bine. 

S-a apucat să-l îngrijească; a venit cu doctori, 
băi, pansamente, ce-a ştiut şi ce s-a putut şi omul 
ăsta s-a făcut sănătos, numai a rămas şchiop de un 
picior. Dar atât de credincios a devenit, că nu mai 
pune pe limbă nici picătură de rachiu, nici de vin, nu 
mai înjură, merge la biserică. Îşi făcuse o proteză, că 
un picior îl durea; şi aşa şchiop nu lipsea de la 
biserică. „Hai, măi băieți la biserică, dragul tatei! 
Hai femeie!” 

Şi l-a adus femeia la „prochimen”. Ce zice? 
Dumnezeu are mijloace. 

Aşa trebuie să faci! Nu, când ai dat de un necaz, 
să fugi. Roagă-te pentru el! Auzi ce spune Sfântul 
Nicodim Aghioritul: „În măsura în care tu te rogi 
pentru cel ce-ţi face ţie rău, în măsura aceea îi dai 
sabia în mâna lui Dumnezeu de se răzbună pe el”. 

Şi apoi ştie Dumnezeu a-i pune zăbală şi frâu. 

Prea Cuvioase părinte, eu am fost căsătorită 
cu un văr de-al doilea, ce să fac? 

Dacă ați fost veri, vă desparte Biserica pe voi. 
Tu n-ai avut păcat că v-aţi despărțit. Căsătoria este 
indisolubilă. Ceea ce-a unit Dumnezeu, omul nu 
poate despărţi. 

Dar are cinci excepţii canonice: 

Primul este decesul; când unul din soţi a murit. 

Al doilea: adulterul; dacă unul cade în păcate, 
celălalt poate să-l lase, dar numai după ce se 
sfătuieşte cu duhovnicul. 

Al treilea: incestul; cum a fost la tine, ameste- 
care de sânge. 

Al patrulea: apostazia unui soţ. Dacă unul a 
căzut din dreapta credință şi s-a făcut adventist, 

baptist, iehovist, sau orice altă sectă, celălalt îl poate 
lăsa. 

Şi al cincilea: intrarea unui soţ în monahism; 
dacă nu are obligaţii familiale, sau cu aprobarea 
celuilalt. 

lată cum este. Sfântul Efrem Sirul zice: „Cine 
vrea să plece la mănăstire, dacă nu-i căsătorit, îi 
legat numai de mâini, are de luptat cu voia sa. lar 
dacă-i căsătorit, este legat şi de mâini şi de picioare”. 

Aţi spus să ne rugăm pentru vrăjmași. Cum? 

Doamne, miluieşte-i! Iartă păcatele la toţi cei ce 
ne urăsc pe noi! La toţi cei ce ne ocărăsc pe noi. lar 
dacă soțul este rău, zi aşa: „Doamne, miluieşte pe 
soțul meu, şi-l izbăveşte de ispitele diavolului; să nu 
mă mai urască, să nu mă mai înjure, să nu mai bea, 
cutare”; aşa să te rogi pentru el. 

Dar la orice duşman care te urăşte şi te ocărăşte, 
tu să auzi cuvântul Evangheliei: Jubiți pe vrăjmaşii 
voştri; faceți bine celor ce vă urăsc, binecuvântaţi 
pe cei ce vă blestemă şi vă rugați pentru cei care vă 
necăjesc. 

Dar când te rogi, să nu zici că acela-i vinovat, că 
nu-ți ajută Dumnezeu. Ştii ce să zici? „Miluieşte-mă, 
Doamne, pe mine păcătoasa, că pentru păcatele mele 
s-a făcut soțul rău. Eu sunt rea!” 

Atunci te aude Dumnezeu. Să nu dai vina pe 
celălalt. Să te găseşti tu vinovat, că dreptatea lui 
Dumnezeu nu ştim cum este. 

Dacă mă găsesc eu vinovat şi mă rog pentru 
frați, Dumnezeu mă aude. Că zice aşa: „In măsura în 
care te rogi tu pentru cel care-ţi face necaz, dai sabia 
în mâna lui Dumnezeu ca să se răzbune pe el”. N-ai 
voie tu să te răzbuni. Nu! 

Ce trebuie să fac când slujesc Sfânta Litur- 
ghie şi primesc pe Hristos? a întrebat un preot. 

Când vrei să slujeşti şi să te împărtășeşti cu 
Trupul şi Sângele lui Hristos, trei lucruri eşti dator să 
faci: să fii împăcat cu toţi, să te spovedeşti şi să-ţi 
faci canonul de rugăciune. Cu aceste trei întotdeauna 
apropie-te, iar fără acestea niciodată să nu îndrăz- 
neşti a te apropia de cele sfinte, ca să nu te arzi în 
focul cel dumnezeiesc. 

Ce să fac ca să mă mântuiesc? a întrebat un 
călugăr. 

Păzeşte aceste trei şi te vei mântui cu darul lui 
Hristos: Să nu-ți rămână canonul şi rugăciunea 
nefăcute în fiecare zi; scoală-te la miezul nopții şi te 
roagă lui Dumnezeu, luând parte la slujba Utreniei; 
înfrânează-te până la moarte de mâncarea de carne şi 
de vorbirea de rău. 

Daţi-mi un cuvânt de folos! 

Ascultă, părinte. Mama tuturor faptelor bune este 
sfânta rugăciune. Dacă în vremea cea rânduită pentru 
rugăciune te ocupi cu altceva afară de rugăciune eşti 
batjocorit de diavoli, că toți sfinţii au fost sub 
rugăciune. Prima grijă să-ţi fie rugăciunea şi apoi 
cititul, scrisul şi lucrul mâinilor. Să nu te fure 
ocupațiile în locul rugăciunii. 

Numai când eşti sub ascultare ai motiv binecu- 
vântat să lipseşti de la rugăciuni, căci ascultarea este 
mai mare decât rugăciunea. Nimic nu lipeşte pe om 
mai mult de Dumnezeu ca sfânta rugăciune! Să nu 
ne lenevim nici o clipă a vorbi cu Dumnezeu, căci 
diavolul dă mare război împotriva celor ce se roagă. 

Care este cea mai mare faptă bună pentru cel 
ce se pocăiește? 

Spun dumnezeieştii Părinţi că nici o faptă bună 
nu este mai scumpă sub soare ca recunoaşterea 
păcatelor tale; şi nici o primejdie nu este mai mare 
pentru suflet ca nerecunoaşterea neputinţelor. 

Spuneţi-mi un cuvânt despre Împărăţia lui 
Dumnezeu! Ă 

Ascultă, frate. Impărăția lui Dumnezeu nu stă în 
cuvânt, ci stă în putere, adică în lucrarea faptelor 
bune! 

Părinte, vin credincioşi la mine la spovedit, 
să-i primesc? a întrebat un preot. 

Să-i primim cu toată dragostea, părinte. Cât s-au 
chinuit îngerii lor să-i aducă până aici şi noi să-i 
lăsăm nemărturisiți? 

Dacă m-am certat cu cineva şi de câte ori îi 
cer iertare, nu vrea să mă ierte, ce să fac să mă 
împac cu dânsul? 

Nu-i mai zice nimic, nici nu-l vorbi de rău către 
cineva, ci roagă-te lui Dumnezeu pentru dânsul şi 
iartă-l din inimă. De la o vreme se stinge mânia, 
asemenea unui foc peste care nu mai pui lemne. 

Este păcat să fumezi? 

N-am găsit scris în Sfânta Evanghelie „să nu 
fumezi”; dar am găsit scris să nu judeci! Fumatul 
însă este un păcat. 

De ce nu mă pot ruga cu aceeași râvnă ca în 
ziua când am venit la mănăstire? 

Din cauza uitării, căci uităm de ceasul morții şi 
al judecății lui Dumnezeu. Sfinţii Părinţi ne învaţă, 
zicând: „Precum apa stinge focul, aşa uitarea stinge 
rugăciunea!” Să ne întoarcem la râvna cea dintâi şi 
ne vom mântui. 

Unui părinte, care se mânia adeseori pe ucenicul 
său, i-a zis odată bătrânul: „Părinte, nimic nu este 

mai greu decât să creşti duhovniceşte pe cineva. Dar 
să nu uităm ce spune Sfântul Efrem Sirul: «Chipul 
îndreptării şi al câştigării sufletelor este numai al 
blândeţii»”. 

Un frate care pătimea o grea încercare, l-a 
întrebat pe Părintele Cleopa: Ce să fac în 
suferința aceasta? 

Rabdă, frate, până la capăt şi mulţumeşte lui 
Dumnezeu că certarea aceasta este semn al milei lui 
Dumnezeu, iar nu al mâniei Lui. 

Poate un creştin bun să salveze o familie, un 
sat, o comunitate, prin sfințenia vieţii lui? 

Cum să nu poată, părinte! Cu cât sunt mai mulţi 
creştini aleşi în lume, într-o ţară, într-o localitate, cu 
atât țara sau localitatea aceea este cruțată de 
primejdii, de războaie, de cutremure, de foamete şi 
de tot răul. Iar cu cât se vor împuţina mai mult aleşii 
lui Dumnezeu dintr-o ţară sau localitate, cu atât mai 
greu este lovită de certarea Domnului. Odată a fost 
întrebat un sfânt: „Poate un om să mântuiască o 
cetate?” „Poate!” a răspuns el. Exemplul a fost 
proorocul şi împăratul David. Că auzi ce zice 
Dumnezeu: Pentru David, robul Meu, nu voi pierde 
cetatea Ierusalimului. 

Oamenii dinainte de Hristos, ca și cei ce n-au 
crezut în El până astăzi, au fost şi ei călăuziți de 
pronia lui Dumnezeu, sau nu? 

Toţi oamenii, dinainte sau de după Hristos, 
credincioşi sau necredincioşi, ca şi strămoşii noştri 
de odinioară, toți au fost şi au trăit sub pronia lui 
Dumnezeu. Căci pronia a fost în veci, nu numai de la 
întruparea Domnului nostru lisus Hristos. Niciodată 

nu a fost lipsită lumea şi întreaga creaţie de mila şi 
pronia lui Dumnezeu. 

Cum se cuvine să mă comport duhovniceşte 
între oameni? 

Să fii la arătare cu pogorământ şi cu dragoste, iar 
în ascuns să ai lucrare duhovnicească. Aceasta este 
taina vieţii noastre! Sau, cum spune în Pateric: 
„Folosul fratelui este roada ta”. Ajutând, miluind, 
mângâind şi iubind pe aproapele, te mântuieşti pe 
tine. Rugăciunea mea este să te hrănesc pe tine, să te 
adăp pe tine, să te odihnesc şi să te folosesc pe tine. 
Că mai înaltă este dragostea întru rânduiala sa decât 
rugăciunea. Că rugăciunea este numai una din 
faptele bune, iar dragostea este legătura desăvârşirii. 
Dragostea pe toate faptele bune le cuprinde. 

Fiind la arhondaric, spuneți-mi cum trebuie 
să primim pe oaspeţi în mănăstiri? 

Oaspeţii vin la noi în numele lui Hristos. De 
aceea îi primim cu dragoste în mănăstiri, îi odihnim, 
îi ospătăm şi dezlegăm la vin, pentru că odată cu 
fratele tău vine şi Hristos la tine. Astfel, prin ei avem 
pe Hristos între noi. Aici stă toată cheia ospitalităţii 
noastre creştine şi mănăstirești. 

Ospitalitatea şi iubirea de aproapele tău au 
totuşi o măsură? 

Mântuitorul spune să iubeşti pe aproapele ca pe 
tine însuţi, adică cu măsură, cât te iubeşti pe tine. Iar 
unii Sfinți Părinți spun: „Nici dragostea către 
aproapele să nu o reverşi către toți în măsură, ci 
limitat. Intâi să faci milă şi să ajuţi pe cei din casa ta, 
apoi pe cei de un neam cu tine şi la urmă pe cei de 
alt neam”. Așa este şi cu ospitalitatea în mănăstiri, 
limitată după caz şi împrejurări. 

Pentru că a ne arunca în vâltoarea lumii, de 
multe ori ne aduce pagubă în loc de folos. 

După experienţa pe care o aveţi, unde se gă- 
seşte astăzi credință mai curată, între credincioşii 
simpli sau între cei învățați? 

Să ascultăm pe Sfântul loan Gură de Aur care 
spune: „Dacă vrei să găseşti credință curată, în 
poporul de jos o găseşti...”. Sinceritatea, smerenia şi 
căința lor pentru păcate, asemenea păcătoasei din 
Evanghelie, o primeşte Dumnezeu ca pe o jertfă. 
Credinţă mai curată, mai sinceră şi mai devotată ca 
la credincioşii noştri de la țară nu vei găsi în altă 
parte. Că, deşi greşesc, ei ştiu mai mult ca alţii să se 
smerească şi să-şi mărturisească păcatele. 

Să ascultăm pe Sfântul Efrem Sirul, care, în 
cuvântul pentru vameş şi fariseu, spune printre 
altele: „Înjugă la două care dreptatea cu mândria şi 
păcatul cu smerenia şi vezi: care ajunge mai repede 
la Dumnezeu?” Fariseul a înjugat dreptatea cu 
mândria, dar n-a ajuns la Dumnezeu. lar vameşul a 
înjugat păcatul cu smerenia şi a luat-o înaintea 
fariseului. Pentru că Dumnezeu celor mândri le stă 
împotrivă, iar celor smeriţi le dă dar. lar în alt loc: 
Fără de Mine nu puteți face nimic. Este un fariseu 
lăuntric în inimile noastre, care nu ne lasă să ne 
smerim. Pe acela de-l vom scoate afară din noi, 
repede ajungem la Dumnezeu. Apoi să nu uităm că 
Dumnezeu este un Dumnezeu al inimilor! 

El ştie inima fiecăruia. De aceea, este un mare 
păcat a judeca pe cineva. La fel şi Sfântul loan Gură 
de Aur zice: „Dumnezeu nu se slăveşte în cei mulţi, 
ci în cei puţini; nu în cei tari, ci în cei slabi, dar 
sinceri şi credincioși”. Altfel s-ar crede că El este 

neputincios. Că pe cei ce conduc şi sunt puternici, 
obicei are satana să-i biruiască cu mândria, cu ura, 
cu iubirea de argint, cu trufia şi necredința. 

Care este cea mai înaltă cugetare a creştinu- 
lui? 

Unii dumnezeieşti Părinţi spun că cea mai înaltă 
cugetare este a-ți cunoaşte neputința ta. Că zice 
Hristos: Când veți face toate câte am poruncit vouă, 
să ziceți că slugi netrebnice suntem, că ce eram 
datori să facem, aceea am făcut. Dar face cineva 
toate câte ne-a poruncit Hristos? Numai prin 
smerenie le poate face. 

După Sfântul Isaac Sirul, smerenia este de două 
feluri: smerenie din păcat, care abia este cunoştinţă 
de sine, şi smerenie din dreptate. 

Prima este doar mărturisirea păcatelor personale. 
Dar să nu creadă cineva că aceasta este smerenie, că 
îşi cunoaşte păcatele sale. Ci numai aceea este 
adevărata smerenie, când cineva are toate faptele 
bune şi ajunge de face şi minuni, iar el se socoteşte 
praf şi cenuşă. 

Dar la măsura adevăratei smerenii ajung numai 
sfinții. Mi-amintesc de o istorioară. Odată o fecioară 
a învățat pe de rost toată Scriptura. Apoi s-a dus la 
un Sihastru sfânt şi i-a spus. lar bătrânul a întrebat-o: 
„Făcutu-ţi-s-a ocara ca lauda şi necinstea ca 
cinstea?” „Nu!” a răspuns ea. „Atunci nimic n-ai 
făcut”, a răspuns bătrânul. „Du-te acasă şi citeşte din 
nou Sfânta Scriptură!” (Pateric, 1930). 

Care este mai veche, viaţa de obște sau viața 
de pustie? 

Hristos a întemeiat mai întâi viața de pustie, prin 
cele 40 de zile de post pe muntele Carantania, unde a 

fost ispitit de diavolul! şi l-a biruit. Apoi, alegând pe 
cei 12 Apostoli, a întemeiat o viață de obşte. 

Prea Cuvioase părinte, mă biruie patima 
mâniei și smintesc pe frați. Ce să fac să am 
blândeţe? 

Sfântul Efrem Sirul spune: „Cu cel necredincios, 
când vrea să vină la credință, cu mare blândeţe să 
vorbeşti cu el, că chipul întoarcerii şi al dobândirii 
sufletelor este numai al blândeţii”. lar Sfântul 
Grigorie Teologul spune: „Blândeţea călătorește 
între mânie şi nesimţire”. 

Deci, ca să dobândim darul blândeţii, să ne 
rugăm cu stăruință lui Dumnezeu, să citim învăță- 
turile Sfinţilor Părinţi şi să ținem permanent calea de 
mijloc. Tot Sfântul Grigorie Teologul zice, în 
cuvintele cele iambiceşti;: 

„Mintea se înşeală şi adevărul se fură / De prea 
multă dragoste şi prea multă ură”. 

Duhovnicul, mai ales, trebuie să țină măsura 
blândeţii şi adevărului între dragoste şi mânie, adică 
între iertare şi canon. El trebuie să măsoare la 
spovedanie dragostea cu dreptatea, iar ura cu răbdare 
şi blândeţe. 

Cum poate omul să aibă mai multă linişte 
duhovnicească în viața aceasta trecătoare? 

Prin fuga de griji multe. Acest lucru ni-l arată 
nouă dumnezeiescul părinte Isaac Sirul, care zice: 
„Omul cel cu multă grijă nu se poate face blând şi 
liniştit”. Şi iarăşi zice: „Fără înstrăinarea de griji 
multe, nu căuta lumină în sufletul tău”. Şi iarăşi: 
„Mintea tulburată (de griji) nu va scăpa de uitare şi 
înțelepciunea nu-i deschide uşa acesteia”. Să fugim, 
deci, de grijile cele mincinoase ale acestui veac, ca 

să dobândim pacea inimii şi sfânta rugăciune, care 
este mama tuturor faptelor bune. 

În ce constă curăţia omului și în câte părți se 
împarte? 

Curăţia omului este întreită, şi anume: curăția 
trupului, adică păzirea lui de toate întinăciunile cele 
trupeşti; curăţia sufletului, adică slobozirea lui din 
legătura patimilor celor ascunse care se alcătuiesc în 
minte, şi a treia, curăția minţii, la care ajung numai 
cei desăvârşiţi, întru descoperirea tainelor dumneze- 
ieşti, după Sfântul Isaac Sirul. 

Prin ce anume se arată dragostea cea 
adevărată către aproapele? 

Dragostea cea adevărată se face cunoscută nu 
numai prin dăruirea de milostenii, ci cu mult mai 
mult, prin împărtășirea cuvântului lui Dumnezeu și 
prin slujirea trupească a celor bolnavi. 

Cum ne putem izbăvi de vorbirea de rău a 
altora? 

De această patimă cumplită ne putem izbăvi mai 
ales prin sfânta rugăciune. Că auzi ce zice dumneze- 
iescul părinte Maxim Mărturisitorul: „Cu cât te rogi 
mai mult din suflet pentru cel ce te defaimă, cu atât 
Dumnezeu le arată adevărul celor ce se smintesc”. 
La fel zice şi Sfântul Isaac Sirul: „Gura nedreaptă, 
prin rugăciune se astupă”. Să ne rugăm mai mult ca 
să ne izbăvim de clevetire, de osândire şi de mânia 
lui Dumnezeu. 

Care este cel mai puternic cuvânt ce poate 
folosi pe alţii? 

Cel mai puternic cuvânt care poate să folosească 
şi să zidească pe alţii este cuvântul cel din lucrare, 
adică exemplul vieţii noastre. Acest lucru ni-l arată 

acelaşi sfânt părinte Isaac Sirul, care zice: „Altul este 
cuvântul cel din lucrare şi altul cuvântul cel frumos 
şi fără iscusința lucrării”. lar în alt loc zice: „Ştie 
înțelepciunea a-şi împodobi cuvintele sale şi a grăi 
adevărul, necunoscându-l pe dânsul, şi a arăta pentru 
fapta bună, fără să aibă iscusinţa lucrării... Cuvântul 
cel din lucrare este cămară a nădejdii, iar înțelep- 
ciunea cea nelucrătoare este amanet al ruşinii”. 
Adică ruşinează conştiinţa celui ce vorbeşte fără să 
împlinească cu fapta. Apoi adaugă: „Precum este 
meşterul care zugrăveşte apa pe pereţi, fără să poată 
cu aceea a-și răcori setea lui, şi precum este cel ce 
vede visuri frumoase, aşa este cuvântul fără de 
faptă”. 

Cum se cuvine a se purta călugării față de 
mireni? 

Întotdeauna numai cu dragoste şi cu blândeţe şi 
să se roage mereu pentru ei. lar a mânca şi a ne 
veseli și a ne ospăta împreună cu dânşii, dacă se 
poate, niciodată, aşa cum ne învaţă Sfinţii Părinţi, ca 
să nu se facă sminteală spre păcat. lată ce zice în 
această privință Sfântul Isaac Sirul: „De vei fi silit să 
râzi, să nu ţi se vadă dinţii. De vei fi nevoit să 
vorbeşti cu femei, întoarce-ţi fața despre vederea lor, 
şi așa vorbeşte cu dânsele cu grijă şi bună cuviinţă. 
lar de monahii depărtează-te ca de foc şi ca de cursa 
diavolului; atât de întâlnirea, cât şi de împreună 
vorbirea cu ele; măcar de i-ar fi surori ale tale după 
trup, fereşte-te de ele ca de nişte străine”. 

Cum poate creștinul să alunge din sufletul său 
slava deșartă şi mândria? 

Slava deșartă este alungată din inima omului 
prin lucrarea faptelor bune în ascuns, iar mândria, 

prin voinţa de a pune toate isprăvile faptelor bune pe 
seama lui Dumnezeu, cum spune Sfântul Maxim 
Mărturisitorul. Acelaşi sfânt părinte zice: „Nu mică 
luptă se cere pentru a se izbăvi cineva de slava 
deşartă, şi se izbăveşte de aceasta prin lucrarea în 
ascuns a virtuţilor şi prin deasa rugăciune. 

lar semnul izbăvirii de ea este a nu mai ţine 
minte răul făcut de cel ce te-a defăimat sau te 
defăimează”. 

Ce este smerenia? Se poate cineva mântui 
fără smerenie? 

Smerenia este o virtute de mare importanță 
pentru mântuirea noastră, fără de care nimeni nu 
poate vedea pe lisus Hristos, Care S-a smerit pentru 
noi. Că auzi ce zice Sfânta Evanghelie: Dumnezeu 
celor mândri le stă împotrivă, iar celor smeriți le dă 
har. A sta împotriva celor mândri înseamnă a le 
închide uşa împărăției cerurilor. 

Prin smerenie însă creştinul se aseamănă, după a 
sa putere, cu Însuşi Domnul, Care a zis: Învățaţi- vă 
de la Mine, că sunt blând şi smerit cu inima şi veți 
afla odihnă sufletelor voastre. 

Smerenia este de mare trebuinţă spre a intra întru 
împărăţia cerurilor şi fără smerenie nimeni nu se 
poate mântui. Pentru această mare virtute Mântui- 
torul ne dă pildă pe copii, că iată ce zice: Cine se va 
smeri pe sine ca pruncul acesta, acela este cel mai 
mare întru împărăţia cerurilor. 

După Sfântul Isaac Sirul smerenia este „haina lui 
Dumnezeu”, Care S-a smerit, îmbrăcându-Se în 
trupul nostru muritor. lar ce este ea anume, auzim pe 
acelaşi mare sfânt al liniştii, zicând: „Smerenia este 
o putere tainică pe care o primesc sfinţii desăvârşiți, 

după desăvârşirea întregii lor vieţuiri. Această putere 
nu se va da decât numai celor desăvârșiți în virtute, 
prin puterea harului, atât cât încape în hotarul firii”. 

Ce este cunoștința de sine şi ce folos aduce 
pentru mântuirea sufletului? 

Cunoştința de sine este o treaptă a smeritei 
cugetări. Pe aceasta a avut-o vameşul care se ruga în 
biserică şi care s-a întors mai îndreptat la casa sa 
decât fariseul. Sfântul Isaac Sirul zice despre ea: 
„Fericit este omul care îşi cunoaște neputinţa sa, căci 
cunoştinţa aceasta i se face lui temelie şi rădăcină şi 
începătură de toată fapta bună”. 

Care dintre călugări este mai plăcut lui 
Dumnezeu? Cel ce se linişteşte în pustie cu post şi 
cu necurmată rugăciune, sau cel ce propovă- 
duiește altora cuvântul Domnului spre mântuire? 

Este mult mai aproape de Dumnezeu călugărul 
care se nevoieşte în pustie cu post, cu înfrânare şi 
lepădarea grijilor din lume, curățindu-şi sufletul său 
de patimi, decât cel ce propovăduieşte altora cuvântul 
Domnului fără a avea întărire duhovnicească pe 
măsura celor ce le învaţă. Acest lucru ni-l arată 
Sfântul Isaac Sirul, zicând: „Să nu-mi asemeni mie 
pe cei ce fac semne şi minuni şi puteri în lume cu cei 
ce se liniştesc cu înțelegere. lubeşte nelucrarea 
liniştii mai mult decât săturarea celor flămânzi în 
lume și decât întoarcerea multor neamuri la credința 
în Dumnezeu”. 

Deci, mai mare lucru și mai folositor este să se 
curățească cineva de patimile sale trupeşti şi sufle- 
teşti în liniște şi în supunere, decât a învăţa pe alţii 
voia lui Dumnezeu, neavând el vârstă duhovnicească 
potrivită spre aceasta. Despre acest lucru zice şi 

Sfântul Grigorie Teologul: „Bine este a teologhisi 
pentru Dumnezeu, dar mai bine decât aceasta este a 
te curăţi pe tine de patimi pentru Dumnezeu”. lar 
Sfântul Isaac Sirul zice: „Mai de folos îţi este să te 
îngrijeşti să învii din patimi sufletul tău cel căzut, 
prin mișcarea gândurilor tale spre cele dumnezeieşti, 
decât să învii pe cei morți”. 

Apoi acelaşi părinte adaugă: „Mulţi au săvârşit 
puteri, au înviat din morţi, s-au trudit să întoarcă pe 
cei rătăciţi şi au făcut lucruri mari... lar după acestea, 
ei, care au înviat pe alţii, au căzut în patimi întinate 
şi spurcate şi s-au omorât pe ei înşişi şi s-au făcut 
sminteală multora prin faptele lor văzute. Pentru că 
erau încă bolnavi cu sufletul şi nu s-au îngrijit de 
sănătatea sufletelor lor, ci s-au predat pe ei înşişi în 
marea lumii acesteia pentru a tămădui sufletele altora, 
ei înşişi fiind bolnavi, și şi-au pierdut sufletele lor 
din nădejdea în Dumnezeu”. 

Care sunt cauzele cele mai puternice ale păca- 
telor? 

Cele mai puternice pricini ale păcatelor în lume, 
care duc la pierzare pe mulţi creştini sunt: vinul, 
femeile, bogăţia, necredinţa în Dumnezeu şi desăvâr- 
şita sănătate a trupului, cum spune Sfântul Isaac 
Sirul. Dacă îndepărtăm de la noi aceste pricini, cu 
ajutorul lui Dumnezeu, ne izbăvim de păcate şi, deci, 
de moarte. 

În secolul nostru se constată o slăbire 
generală a credinței în Dumnezeu și a trăirii 
creştine. Care sunt motivele principale ale slăbirii 
credinței și apariției sectelor în lume? 

Motivul principal al slăbirii credinţei în Dumne- 
zeu este unul: înmulțirea fărădelegilor. Credinţa a 

slăbit pe pământ mai ales din cauza următoarelor 
păcate: mândria, neascultarea de cuvântul Evanghe- 
liei şi de păstorii Bisericii, înstrăinarea creştinilor de 
Biserică, lipsa de păstori buni, beţia, desfrâul etc. 
Acest adevăr ni-l arată Însuşi Domnul nostru lisus 
Hristos, când zice: Jar din pricina înmulțirii fărăde- 
legilor, iubirea multora se va răci. 

Creştinii care s-au rupt definitiv de Sfânta Bise- 
rică, care se împotrivesc dogmelor credinţei noastre 
ortodoxe şi apostolice şi care şi-au format o învăţătu- 
ră de credință greşită se numesc sectari (eretici). 
Sectele în Biserică au fost încă de la începutul 
propovăduirii Evangheliei în lume şi vor exista până 
la sfârşitul veacurilor. Ele sunt atât rezultatul 
necredinţei în Dumnezeu, cât şi un puternic semn 
apocaliptic. 

Oamenii, în general, părăsesc Biserica şi cad în 
erezii din următoarele cauze principale: din neştiinţă, 
adică din lipsa de cunoaştere a cuvântului lui 
Dumnezeu, a Sfintei Tradiţii şi a învățăturii Sfinţilor 
Părinți; din înşelăciunea diavolului, care umblă, 
răcnind ca un leu, căutând pe cine să înghită, şi care 
reuşeşte să amăgească pe mulți creștini prin patimi, 
prin încrederea în sine, prin necredinţă etc.; din 
cauza mândriei, care a creat cele mai multe secte şi 
erezii în istoria Bisericii creştine, reuşind să sfâşie 
trupul tainic al lui Hristos. 

Apoi, din cauza înmulțirii păcatelor omenești, 
precum: beţia, desfrâul, avortul, divorțul, neînţele- 
gerea din familie etc. Apoi lipsa de slujitori devotați 
în Biserica lui Hristos; din lipsă de explicare a 
credinței ortodoxe la credincioşi, din cauza firii 
răzvrătite a unor creştini, din lipsă de rugăciune şi de 

învățătură, din lipsă de viață duhovnicească exem- 
plară a preoților, din lipsă de experienţă, de blândeţe, 
de stăruinţă şi iscusință pastorală a preoților şi din 
alte pricini. Înmulțirea sectelor şi a proorocilor min- 
cinoşi, mai ales în secolul nostru, este, desigur, şi un 
semn apocaliptic al sfârşitului lumii. Acest adevăr 
ni-l arată Insuşi Mântuitorul nostru lisus Hristos, 
care, vestind despre a doua Sa venire pe pământ, a 
zis: Și mulți prooroci mincinoşi se vor scula şi vor 
înşela pe mulți... 

ntrucât cunoaşteţi bine fenomenul sectar în 
țara noastră, care ar fi principalul motiv al 
apariţiei sectelor la noi? 

Pe lângă cele spuse mai sus, cred că un motiv 
principal care a contribuit la apariţia şi înmulţirea 
sectelor în ţara noastră a fost şi este lipsa de preoţi 
buni şi devotați care să păstorească turma lui Hristos 
cu toată credinţa şi frica lui Dumnezeu. Dacă păstorii 
Bisericii s-ar sili să fie mai întâi ei evlavioșşi, tari în 
rugăciune, blânzi, plini de dragoste, milostivi, buni 
cunoscători ai învățăturii lui Hristos, modele vii în 
viaţă, silitori a învăţa pe credincioşi dreapta credință 
şi poruncile Sfintei Evanghelii, sectele în ţara 
noastră aproape ar dispărea. La înmulţirea sectelor în 
țara noastră contribuie mult şi sminteala, mândria și 
neascultarea unor credincioşi, dorinţa lor de a învăța 
pe alţii, de a ţine predică în locul preoților, lipsa unor 
predici bune, calde şi însufleţitoare, precum şi lipsa 
de slujbe şi cântări cât mai frumoase în biserici. 

Dacă aceste lipsuri ar fi înlăturate, prozelitismul 
sectar ar da înapoi şi mulţi credincioşi rupți de 
Biserică ar reveni în staulul lui Hristos. 

Care sunt urmările cele mai grave ale 
prozelitismului sectar în țara noastră? 

Urmările cele mai grele ale înmulţirii sectelor în 
țara noastră sunt multe şi uneori nebănuit de mari. 
Mai întâi păstorii de suflete, care pierd pe credincioşi 
din sânul Bisericii, nu se mântuiesc nici ei şi nici cei 
ce s-au rătăcit din cauza lor de la adevărata credinţă. 

Apoi, prozelitismul sectar, ambiția, interesul 
moral sau material al sectelor, mândria, fanatismul, 
duc uneori la acte imorale, la fărâmițarea sectelor în 
grupuri rivale, dizidente. Legătura tuturor sectelor cu 
țările occidentale dezbină credincioşii noştri, slăbesc 
unitatea duhovnicească a Bisericii şi îndeamnă la 
încălcarea legilor statului, la anarhie şi fărâmițarea 
familiei. 

Ce trebuie să facă Biserica Ortodoxă, 
slujitorii şi credincioșii noştri, şi cum să acționeze 
mai bine pentru a opri prozelitismul sectar în 
satele și orașele noastre? 

Pentru a opri stricarea dreptei credinţe apostolice 
de către sectari, atât păstorii, ierarhii, preoții şi 
călugării, cât şi credincioşii noştri ortodocși trebuie 
să împlinească următoarele trei condiţii: 

a. întâi să citească cât mai des, cu evlavie şi cu 
multă atenţie, Sfânta Scriptură, pentru a cunoaște cât 
mai bine credinţa noastră apostolică; 

b. păstorii şi credincioşii să cunoască doctrina 
Bisericii Ortodoxe, pentru a învăţa la rândul lor pe 
credincioşii din parohii; 

c. atât păstorii Bisericii, cât şi toţi credincioşii 
ortodocşi să se silească a trăi şi a împlini poruncile 
Evangheliei lui Hristos, pentru a fi pildă tuturor prin 
faptele lor. 


PĂRINTELE CLEOPA 139 


Mântuitorul nostru lisus Hristos cere de la noi 
mai întâi să facem şi să lucrăm poruncile Lui şi apoi 
să vorbim la alţii despre ele, căci zice: Cel ce va face 
şi va învăța, acela mare se va chema întru împărăția 
cerurilor. La fel învaţă şi Sfântul Pavel pe ucenicul 
său, Tit: Acestea grăieşte şi mustră şi îndeamnă cu 
toată tăria. La fel şi Sfântul Isaac Sirul spune: Taci 
tu, să vorbească faptele tale. 

De asemeni, pentru oprirea prozelitismului sectar 
este de mare importanță să se tipărească pentru 
credincioşi cât mai multe cărți de rugăciuni, cate- 
hisme, cărți de învățătură creştinească şi mai ales 
Vieţile Sfinţilor, care sunt foarte căutate. 

De aceeași importanță pentru apărarea credinţei 
este predica în biserică şi la orice ocazii, precum şi 
datoria preoților de a face regulat catehizarea credin- 
cioşilor. 

Dacă slujitorii Bisericii vor împlini cu sfințenie 
aceste datorii evanghelice şi pastorale, vor reuşi cu 
siguranță să oprească prozelitismul şi fanatismul 
sectar. lar de vor neglija aceste datorii evanghelice, 
nu se va putea face aproape nimic în fața prozeli- 
tismului sectar din ţara noastră şi vom fi aspru 
judecaţi de Hristos. 

Cum pot ajuta călugării și mănăstirile noastre 
la apărarea credinței ortodoxe și oprirea 
prozelitismului sectar? 

Călugării din mănăstirile noastre au ajutat 
întotdeauna la propovăduirea, menţinerea şi apărarea 
credinței ortodoxe şi unităţii religioase în țara 
noastră. Mănăstirile și călugării ce se nevoiesc în ele 
au fost şi sunt ca nişte limanuri ale sufletelor 
creştineşti, care înoată în valurile tulburi ale veacului 

acestuia. Atât călugării, cât şi călugărițele, şi mai 
ales stareţii şi duhovnicii din mănăstirile noastre, de 
vor duce viaţă duhovnicească curată, după exemplul 
Sfinţilor Părinţi, potrivit cu făgăduințele date la 
călugărie, de se vor ruga cu stăruinţă ziua şi noaptea 
Şi de vor cunoaşte cât mai bine Sfânta Scriptură şi 
învăţăturile Sfinţilor Părinţi, vor fi şi de acum înainte 
făclii şi limanuri de odihnă şi mântuire pentru 
creştinii noştri, pentru cei stăpâniți de patimi şi 
pentru cei îndoielnici în credinţă, care se luptă cu 
ispitele, cu patimile şi necazurile acestei vieți. 

Mănăstirile noastre, prin tradiţia lor milenară, 
prin cuvioşii călugări rugători în ele, au fost şi tre- 
buie să fie şi pe viitor vetre de trăire duhovnicească 
în lisus Hristos, lăcaşuri de mângâiere şi întărire în 
credință, oaze de lumină, de cultură creştinească şi 
limanuri de odihnă şi linişte sufletească pentru 
credincioşi, prin slujbele cele sfinte care se fac în 
ele, prin învățăturile duhovniceşti ale călugărilor şi 
mai ales prin pilda vieţii curate a celor ce trăiesc în 
ele. 

Cred că este nevoie în mănăstiri, ca şi în sate, de 
duhovnici buni şi de preoți bine pregătiţi. Căci, dacă 
vei pune un singur cioban să păzească o mie de oi, 
pe multe le va pierde şi pe multe le vor răpi lupii. De 
aceea zice şi Sfântul loan Gură de Aur în omiliile 
sale „când vor lipsi păstorii, se vor aduna lupii”. 

Ce părere aveți despre ecumenism şi mișcarea 
ecumenică mondială? 

Este nevoie mai întâi de multă rugăciune, că fără 
Dumnezeu nu putem face nimic. Întâlnirile între 
Biserici sunt bune, evanghelice, căci astfel creștinii 
se cunosc bine unii pe alţii şi încetează ura 


PĂRINTELE CLEOPA 141 


confesională. Însă, de aici până la unire este departe 
ca până la ceruri, căci nici o Biserică neortodoxă nu 
va renunța la credința ei ca să vină la Biserica 
Ortodoxă. 

nsă, se cere membrilor Bisericii Ortodoxe să fie 
cu mare grijă, ca nu cumva să renunţe la ceva din 
tradiția noastră milenară, din învățăturile Sfinților 
Părinți şi mai ales din dogmele Bisericii Ortodoxe, 
stabilite şi apărate de atâţia sfinţi şi cu atâta jertfă. 

Că dacă Sfinții Părinți întruniţi la cele şapte 
Sinoade ecumenice şi la cele unsprezece sinoade 
locale în primele veacuri creştine nu ar fi fost cu 
mare atenţie la apărarea dogmelor şi învățăturilor 
dreptei credinţe ortodoxe, noi astăzi poate nu mai 
eram creştini ortodocşi. 

Deci trebuie să fim cu luare aminte, ca jertfa 
sfinților noştri părinţi să nu fie zadarnică. Altfel, ne 
pierdem şi noi mântuirea, şi dezbinăm şi pe 
credincioşii Bisericii Ortodoxe atât de statornici, 
evlavioşi şi devotați. 

Când credeţi că se va împlini cuvântul Sfintei 
Evanghelii, ca să fie pe pământ o turmă şi un 
păstor? 

Când toate popoarele creștine şi necreştine vor 
veni la adevărata credință ortodoxă în Dumnezeu, 
Cel în Treime lăudat și preamărit. Aceasta va fi 
numai la sfârşitul veacurilor, în felul în care numai 
singur Dumnezeu ştie. 

Părinte, cum vedeţi viitorul poporului nostru 
şi situația tineretului din ziua de azi, care merge 
tot mai mult pe panta asta a imoralităţii? 

Fratele meu, am să-ți spun ceva. Acum socotim 
că suntem aproape de sfârşitul veacului. Ştii de ce? 

Pentru că Mântuitorul spune că în vremea de apoi 
dragostea multora se va răci. Se va împuţina evlavia 
şi credinţa, cum spune în Evanghelie. Acum ştii ce 
este? Trebuie mare luare aminte de sine. 

Că zice la Apocalipsă aşa: Și acum vremea este 
aproape. Cel nedrept, să mai nedreptățească. Cel 
spurcat mai spurce-se. Cel drept să mai facă 
dreptate. Cel sfânt mai sfințească-se, că iată vin 
curând şi plata Mea este cu Mine, ca să dau 
fiecăruia după cum este fapta lui... Amin! Vino, 
Doamne lisuse! Aşa se termină Biblia. 

Deci acum să luăm aminte de noi înşine. Şi 
sectele şi indiferența şi ateii şi păgânii şi desfrâul şi 
toate răutățile veacului cresc. Insă cei buni se fac 
mai buni, iau aminte de sine, iar cei răi se fac tot mai 
răi. Şi Dumnezeu va veni cu plata Lui pentru fiecare. 
Plata Lui este cu Sine, pentru fiecare. Amin. 

